
PRATARTIS. 


Vidurinių amžių bažnyčios istorijos turima medžia- 
ga. tiek plati ir be to, dar tiek susipynusi su pasaulio 
istorijos įvykiais, kad ne lengva iš šios taip gausios 
medžiagos išrinktį trumpam aukštesniosios mokyklos 
ir universiteteto jaunimui vadovėliui tiek atitinkamų 
istorinių įvykių, kad jie sudarytų galimai aiškesnį ap- 
rašomų laikų bažnyčios vaizdą. Ar pavyko autoriui 
įkūnyti tokios pastangos, tesprendžia tie, kurie naudo- 
sis šituo vadovėliu ar tai laip mokytojai ar tai kaip p0- 
prasti skaitytojai. Už pastabas bei taisytinumų nuro- 
dymus būsiu visados nuoširdžiai dėkingas. 


Teologijos studentams ir čia primenu tai, kas p0- 
sakyta pirmoje dalyje. Kaip būsimieji kunigai arba 
tikybos dėstytojai jie negali pasitenkinti čia patiekto- 
mis žiniomis. Šis vadovėlis, tai tik platesnis takelis per 
didingąją bažnyčios istorijos šventovę. Gilesnėmis stu- 
dijomis jie privalo visapusiai išplėsti savo žinias. 

Viso, kas ir šiame vadovėlyje atspausdinta didesnė- 
mis raidėmis (korpusu) skiriama mokiniams, o studen- 
tams be to, dar ir tai, kas atspausdinta mažesnėmis rai- 
dėmis (petitu). 

Viešpats Dievas telaimina ir šitą vadovėlį tiems, 
kurie vartos jį. 

Autorius. 
Pirmuoju Adventu. 
Kaunas, 
1935 m. 


$ 1. Mohamedas. 


1. Senovės bažnyčios laikams besibaigiant ir viduri- 
nių amžių bažnyčios istorijai prasidedant, į krikščioniš- 
kąjį pasaulį apie viduržemių jūrą įsiveržė iš Arabijos 
mohamedanizmas, kurs sudavė krikščioniškai bažnyčiai 
sunkiai pagydomą smūgį. 

Iki Mohamedui Arabijoje buvo daug tikybų. Įvairių tikybų 
pasekėjų tarpe buvo ir tokių, kurie tikėjo vieną Dievą (mono- 
teizmas). Monoteizmas užliko dar nuo sentėvio Ismaelio, Abra- 
omo sūnaus laikų. Arabų“ tauta vertėsi beveik išimtinai gyvu- 
lininkystę; ji buvo susiskaldžiusi į įvairias padermes, neturin- 
čias tarp savęs jokių artimesnių ryšių. Vienintėlė jungtis buvo 
kelionė į šventąjį Mekos miestą pagarbinti Kaabą. Tai 
nedidelis pastatas iš akmenų; jį pastatęs pats Ismaelis Aukš- 
čiausiojo Dievo garbei. Kaaboje randasi juodas lygus akmuo, 
kurį, pagal padavimus, neatmenamais laikais atnešęs iš dan- 
gaus angelas Gabrielis. 


2. Mohamedas gimė Mekoje, Arabijos sostinėje 570 
metais. Jis paėjo iš Koreišitų padermės, kuri sergėjo 
Kaabą ir paveldėjimo teisėmis valdė Meką. Anksti pasi- 
mirus tėvams, mažą Mohamedą auklėjo jo dėdė Abu Ta- 
leb'as, kurs stengėsi padaryti jį pirkliu. Užaugęs, su sa- 
vo dėde pirkliu daug keliavo prekybos reikalais; tų ke- 
lionių metu jis turėjo progos pažinti įvairias svetimų 
tautų religijas ir jų papročius. Būdamas 25 metų jau- 
nuolis, jis apsiėmė tarnauti pas turtingą prekybos savi- 
ninkę, našlę Chadidžą, kurią vėliau vedė. Vadovaudamas 
prekybai, jis nepaliaudamas mąstė apie religiją. Mo- 

hamedas buvo vyras su pakrikusiais dirksniais, labai 
mėgo vienumą. Susipažinimas su krikščioniškomis sekto- 
mis, ir dar su Arabijoje gyvenančiais skaitlingais žy- 
dais, jį sudomino religiniais klausimais. Apie 610—612 
metus Mohamedas pasijuto esąs pašauktas pranašu. Iš 
pradžių jo pranašystėmis įtikėjo beveik vien tik jo šei- 
mos nariai. Toks nepasisekimas Mekoje ir pasitikėjimas 
Medinoje rasti savo mokslui daugiau šalininkų, paragi- 
no jį atsiskirti nuo savo padermės ir bėgti į Mediną (tas 
bėgimas pavadintas Hidžra) 622 metais. Su juo pabėgo 
ir jo pasekėjai. Pagrobęs čia politinę viršenybę, jis dėjo 
pastangų, kad užkariautų ir savo gimtąjį miestą Meką. 
Šį savo sumanymą įkūnijo 630 metais. Sugrįžęs į Meką, 
jis sunaikino stabus, tačiau jis nelietė arabų šventeny- 
bės branduolio, Kaabos. Užkariavęs Arabiją, jis buvo 
besirengiąs karo žygiams prieš Konstantinopolio (Bi- 
zantijos) valstybę, bet 632 metais mirė Medinoje. Pa- 
sakojama, būk žydė įdavusi jam užnuodytos kiaulienos, 
norėdama tuo įsitikinti, ar jis tikras pranašas. 


3. Mohamedo mokslas visai nepainus. Jį yadina Is- 
lamu (pasidavimas). Jis yra ne kas kita, kaip išvysty- 
mas monoteizmo, kurs sulipdytas iš Arabijoje paplitusių 
žydiškų ir krikščioniškų pažiūrų, Kaabos kaip visos Ara- 
bijos šventovės ir senovės Arabijos Dievo sąvokos Allah. 
Islamą laiko taip vadinami „penki šulai“ — tikėjimo iš- 
pažintis: be Allaho nėra kito Dievo, o Mohamedas yra 
Allaho pasiuntinys, maldos su valymais, duoklės, pas- 
ninkai ir kelionė į Meką. Netikinčiųjų (giaur) atžvilgiu 
privalomas „šventas karas“, skiriamas jų politinei galiai 
sunaikinti. Baisiausiomis spalvomis apibūdina Mohame- 
das pragaro bausmes, kurios laukia bedievių, o rojaus 
linksmybes, kurios skiriamos moslimams (tikintie- 
siems), išpuošiamos skaisčiausiomis spalvomis. 

Mohamedo mokslas surašytas taip vadinamame Korane 
(skaitymas). Jis susidaro iš 114 surų (perskyrimų). Visas jo 
mokslas, tai religinės ištarmės, kurias jis laikė Dievo apreiš- 
kimu; jos buvo užrašytos dalinai jam įsakant, dalinai po jo mir- 
ties surinko Kalifų (įpėdinių) laikais Abu - Bekr'as. Korano 
tekstą galutinai nustatė kalifas Otmanas (644—656). Šalia Ko- 
rano, religinės vertės turėjo padavimas (Sunna) apie pranašo 
darbus. Tolimesniuose tarp mohamedonų sektų ginčuose, kurie 
pačioje esmėje buvo politinio pobūdžio, svarbios reikšmės turėjo 
klausimas apie Sunnos pripažinimą arba nepripažinimą; pagal 
tai iki šių dienų mohamedonai suskilę į dvi priešingas grupes 
sunnitų ir šiitų. Sunnitai išsiplėtę rytuose, Šiaurių Af- 
rikoje ir Egipte, o šiitai sutinkami beveik išimtinai Persijoje 
ir Britanijos Indijoje. 

Savo įpėdiniams (kalifams) Mohamedas paliko apie 100.000 
gerai išlavintų kareivių. Su tokia kariuomene po Abu - Bekro 
mirties dviem galingais karo žygiai islamas buvo išplėstas į 
rytus ir į vakarus. Arabai prasiveržė 693 metais iki Indijos, 717 
metais atžygiavo prie pačių Konstantinopolio vartų. 635 buvo 
užkariauta Siriją, 638 m. — Palestina, 641 m. Egiptas, Kirenė, 
Tripolis. Paverge visą Šiaurės Afriką, persikėlė į Ispaniją, 711 
metais mūšyje prie Xeres de la Frontera sunaikino vestgotų 
valstybę. Pagaliau arabai jau buvo peržygiavę Pirinėjų kalnus 
ir įsiveržę į Prancūziją. Pavojus grėsė visai krikščionybei. Bet 
Dievas susimilo ir siuntė gelbėtoją Karolio Martelio asmenyje, 
kurs sumušė arabus mūšyje tarp miestų Tours (Tur) ir 
Poitiers (Puaitje). 


4. Arabijos valdomuose kraštuose krikščionybė tie- 
sioginiai nebuvo persekiojama; tačiau skaitlingi atpuoli- 
mai silpnino jos pagrindus ir ji nebedarė reikšmingos 
įtakos. Jai vis dar vadovavo vyskupai, bažnyčia sudarė 
tautinį vienetą. Ir Ispanijoje bažnyčia naudojosi laisve, 
bet ji pakriko todėl, kad nepajėgė lenktyniauti su arabų 
kultūra. Užtat Sirijoje arabai perėmė iš krikščionių grai- 
kų švietimą vertimuose siriečių kalbon; iš to kilusi ara- 
bų literatūra 13 šimtmetyje perdavė vakarams žinias 
apie graikų rašytojus, apie kuriuos nieko nebežinojo, 
kaip pav. apie Aristotelį. 

I SKYRIUS. 
ROMANŲ - GERMANŲ BAŽNYČIOS PRADŽIA 


S 2. Pirmieji popiežiai, 

Garbės pirmenybė (primatus honoris), kuriuo Romos 
vyskupas gėrėjosi (žiūr. 1 dal. $ 14 2 b.), veikiant isto- 
rinėms aplinkybėms ir vis labiau silpstant valstybės va- 
dovybei germanų antpuolių atžvilgiu, penktame šimtme- 
tyje virto teisės pirmenybe (primatus ordinis). Taip ki- 
lo popiežius. 

1. Kaip pirmasis popiežius šiaja prasme ant viduri- 
nių amžių bažnyčios istorijos slenksčio stovi Romos vys- 
kupas Leonas I Didysis (440—461), tikrasis Ro- 
mos dvasiškos pasaulio valdžios įkūrėjas; tvirta ranka 
jis laikė bažnyčios vairą, visur jis kišosi reformuodamas 
ir tvarkydamas, gynė tikrąjį tikėjimą, kovojo su atska- 
lomis. Sėkmingai jis mokėjo palaikyti savo autoritetą 
tiek rytuose, tiek vakaruose. Jei bažnyčios tėvai pirm jo 
žodį zėroa*) Mt. 16.18 aiškino kaip Petro išpažinimą ir 
jei tik vienas jo artimiausių pirmtakų, Romos vyskupas 
Celestinas (422—432) žodį zėro« jungė su Petro as- 
meniu, tai Leonas I visomis savo sielos pajėgomis savi- 
nosi pastarąją pažiūrą. Kas pasakyta apie Petrą, tai tin- 
ka ir įpėdiniui; pastarajam pavesta rūpintis visa baž- 
nyčia; dabar tik prasidėjo Romos tikras pasaulio val- 
dymas. 

a) Vakaruose geriausiai ir sėkmingiausiai pavyko jam iš- 
plėsti savo pažiūras. Afrika reiškė dažnai pasipriešinimo Ro- 
mai. Išgirdęs apie įsibrovusią į Afrikos bažnyčią kaikurią ne- 
tvarką, Leonas pasiuntė savo legatą; jo papeikimai buvo pri- 
imti be jokių prieštaravimų. Tuo pačiu laiku jam teko nemalo- 
niai susidurti su Arelatės arkivyskupu Hilarijum, kurs, besisa- 
vindamas Galijos primaso (vyriausio metropolito) teises, pra- 
šalino Venecijos vyskupą Celidonijų. Leonas užstojo jį ir sy- 
node Romoje grąžino jam teises. Hilarijus buvo atvykęs į Ro- 


*) Uola. 

mą, priešinosi Leonui, bet, nieko nepešęs, slaptai pabėgo nuo 
pavojaus būti suimtam; pagaliau pasidavė Romai. — Leonui 
pavyko išgauti iš vakarų valstybės ciesoriaus Valentiniano įsta- 
tymą (445), kuriuo einant bet koks pasipriešinimas dievišku 
įsteigimu besiremiančiam Romos vyskupo visuotiniam primatui 
buvo lygus prasižengimui prieš didenybę. 

b) Ir rytuose Leono autoritetas labai iškilo nuo įsikišimo 
į Eutycho ginčą dviejų Kristuje prigimčių dėliai. Besiginčijan- 
čios šalys kreipėsi į Romą, prašydamos patarimo ir pagalbos. 
Tiesa, mušeikų synode Efeze 449 m. pirmininkaujantis žiau- 
rusis aleksandrietis Dioskuras nedavė Leono legatams išsitarti. 
Bet Dioskurui priešingos partijos atstovas Konstantinopolio 
patriarchas Flavijanas apeliavo prie Leono ir jo vadovaujamo 
synodo. Ir synode Chalcedone 451 m., Leono raštas 
buvo padėtas visų synodo nutarimų pagrindan. Kai nepaisant 
Romos legatų priešinimosi buvo svarstomas klausimas apie 
patriarchų laipsniavimą, Romos legatai išėjo iš posėdžio ir pa- 
reiškė protestą prieš synodo 28. kanoną, kuriuo Romos ir Kon- 
stantinopolio patriarchų teisės ir laipsnis buvo sulyginti. Savo 
protestą legatai parėmė šeštuoju Nikėjos koncilio kanono Ro- 
mos suklastuotame vertime, kurs prasidėjo žodžiais: „ecclesia 
Romana semper habuit primatum“ (Romos parapija visados 
turėjo primatą). Synodas persiuntė Leonui savo nutarimus pa- 
tvirtinti, bet jis griežtai atsisakė tai padaryti. 


2. Ir kaip politikas Leonas turėjo žymaus pa- 
sisekimo, kurs didino jo dvasiškąjį svorį. Romos vysku- 
pas Leonas buvo teisingai gerbiamas kaip senovės kul- 
tūros gelbėtojas nuo barbarų sunaikinimo. Kai hunų ka- 
ralius Attila 452 m. su savo gaujomis prisiartino prie 
Romos, pagal nepatikrintą padavimą, Leono dvasiška 
asmenybė pasirodžiusi Attilai kaip Dievo pasiuntinys ir 
išgelbėjusi Romą ir Italiją nuo grobimo. Bet tai yra tik- 
ra, kad Leono „kunigiškas“ užtarimas pas vandalų ku- 
nigaikštį Genserichą tiek tepaveikė, kad Roma 456 m. 
buvo išgelbėta nors nuo žudynių ir deginimų, bet ne nuo 
grobimo. Bet užtat, vandalams pasitraukus, Leonas tu- 
rėjo progos reikšti savo sumanumą ir veiklumą labdary- 

bėje ir tvarkyme, esant Romoje dideliam vargui ir su- 
irutei. 

3. Istorijos bėgyje, Romos primatas augo ir plėtėsi palaips- 
niui. Juk Roma buvo to laiko pasaulio sostinė; tame mieste 
buvo viena didžiausių parapijų; joje mirė kankinių mirtimi du 
didieji apaštalai Paulius ir Petras; tarp kitų mokytinių Petras 
naudojosi išimtinėmis teisėmis (aulig. Mat. 16, 16 - 18). Roma ga- 
lėjo didžiuotis savo gausia kitoms parapijoms reiškiama lab- 
darybe. Roma buvo tikrojo mokslo sergėtoja ir nešėja; ji Žžy- 
miai prisidėjo prie logoso kristologijos nugalėjimo; Velykų, at- 
skalūnų krikšto ginče Romos praktika ėmė viršų. Aryjaus gin- 
če Romos pažiūros buvo dedamos nutarimų pagrindan. Rytuo- 
se persekiojami Nikenumo šalininkai kreipėsi į Romą užstoji- 
mo. Perkėlus valstybės sostinę į Konstantinopolį, Romos vysku- 
pui pagarbumas padidėjo: vakaruose jis buvo kilniausia asme- 
nybė. Bažnyčios sutvarkymo raida aiškiai ėjo prie vienos vir- 
šūnės: virš vyskupų iškilo metropolitai, už pastaruosius viršesni 
buvo vyriausi metropolitai, tarp kurių prasidėjo kova dėl pir- 
menybės; šioje kovoje nugalėjo Aleksandrija, Konstantinopolis 
ir Roma. Bet nuo koncilio Chalcedone 451 m. ir nuo arabų ant- 
plūdžio Aleksandrijos reikšmė visai pranyko. Romos vyskupas 
laikė save viršesniu už Konstantinopolio patriarchą jau todėl, 
kad pastarasis, kaip rūmų vyskupas, buvo ciesoriaus įrankis 
bažnyčiai verginti; tuo tarpu popiežius buvo bažnyčios laisvės 
pavyzdys; bet antra vėl vertus Konstantinopolio ciesorius, kaip 
bažnyčios šeimininkas, kliūdė Romos vyskupui išplėsti rytuose 
primato teises. Žlugus vakarų valstybei, romėnų tautiniai ju- 
timai spietėsi vienintėliai pastovios bažnyčios institucijos ir jos 
viršūnės Romos vyskupo pagarbume. Tautų kilnojimo laikais 
pirmoje vietoje Romos vyskupai įgijo didelių nuopelnų, palai- 
kydami tvarką ir gelbėdami kultūrą. 


4. Tinkamas Leonui įpėdinis buvo tik Gregoras 

I Didysis (590—604), Romos senatorių šeimos sū- 
nus, vėliau benediktinų vienuolyno Romoje viršininkas. 
Gregoras gimė Romoje apie 540 m. Buvo to miesto prefek- 

tas; tėvui pasimirus, iš jo paveldėtuose dvaruose jis įsteigė šešis 
vienuolynus, o į septintąjį pats pasitraukė, Prieš jo norą jis 
buvo pašventintas diakonu; kaip popiežiaus apokrisiarijus (pa- 


siuntinys) atstovavo Romos reikalus Konstantinopolyje; 590 
metais, ilgai jam nesutinkant, buvo priverstas užimti Petro 
sostą. Gregoras jungė nepaprastą valios stiprumą su tikru būdo 
švelnumu, gilų nuolankumą ir nenuduotą pamaldumą — su 
Petro įpėdinio įsisąmoninimu; kartais reiškė nelauktą kiekį 
laisvumo jau nusistovėjusiose dogmų formose ir bažnyčios pa- 
žiūrose. Jis pats gyveno galimai nuo viso atsisakydamas, pa- 
siduodamas griežtai vienuolio askezei; visą, ką turėdavo, ati- 
duodavo vargšams šelpti; pats vienuolis buvo ypačiai susirū- 
pinęs vienuolybės reikalais. 


Petro sostan atsisėdo kaip tik tuo laiku, kada Aryjaus sekėjų 
langobardų griovimo ir naikinimo įsiutimas visą Italiją buvo 
įvėlęs į nepaprastą skurdą; ciesorius ir jo eksarchas Ravenoje 
nebeįstengė reikšti pagelbos. Norėdamas gelbėti Italiją ir baž- 
nyčią iš tokios baisios būklės, Gregoras turėjo imti ant savo 
pečių ir pasaulinės valdžios naštą. Kai langobardai 593 m. ap- 
gulė Romą, Gregorui nebeliko kas kita kaip bažnyčios brange- 
nybėmis išpirkti amžinojo miesto pragaištį; kada pagaliau bu- 
vo sudaryta taika su langobardais, tai buvo ne eksarcho, bet jo 
darbas. Skaitlinguose Romos bažnyčios dvaruose Gregoras įve- 
dė tokią tvarką ir įgyvendino tokį teisėtumą, kad ir už Italijos 
ribų jį statė pavyzdžiui pasauliniams valdovams, o eksarcho 
reikšmė šalia Gregoro visai išbluko. Langobardai vedė su juo 
derybas kaip su savistoviu politiniu valdovu. Visai pateisintai 
galima jį laikyti pirmuoju popiežystės pasaulinės valdžios 
įsteigėju Italijos žemėje. Suprantama, kad Konstantinopolis 
buvo nepatenkintas tokia popiežiaus veikla, bet ir popiežius iš 
savo pusės rūstinosi ant ciesoriaus Mauricijaus, kam jis neuž- 
draudė patriarchui Jonui Jejunatoriui vadinti save ekumeniniu 
vyskupu. Kai Aleksandrijos vyskupas pavadino Gregorą „papa 
universalis“, tokį pavadinimą jis griežtai atmetė; Aleksandrijos 
ir Antijochijos vyskupų sostus, kaip pagal padavimą Petro 
įsteigtus, pripažino laipsniu ir pagarbumu lygiais Romos vys- 
kupo sostui; kiekvieną vyskupą, kurs stengėsi iškilti virš kitų 
vyskupų Gregoras skelbė antikristu; o pats save puikiame nuo- 
lankume vadino „servus servorum Dei“ (Dievo tarnų tarnas). 
Gregorą sekdami taip vadino save ir visi kiti popiežiai. 


5. Kaip popigžius jis sėkmingai gynė praeityje pa- 
reikštas primato teises. Gregoras dėjo didelių pastangų, 

kad padarius bažnytiniai nuo Romos priklausomomis tas 
germanų sukrikščionintas valstybes, kurios dar nebend- 
ravo su senovės Romos valstybine bažnyčia. Tokios jo 
pastangos gavo pagrindinės reikšmės vidurinių amžių 
bažnyčiai. 

6. Gregoras mokėjo nepaprastai sustiprinti Romos 
vyskupo įtaką Italijoje. Konstantinopolio ciesoriaus ir 
Ravenos eksarcho paliktas, Gregoras buvo priverstas 
vadovauti Romos nuo langobardų gynimui ir kaip gy- 
ventojų atstovas savistoviai darė su jais sutartis. 


7. Ir pamaldose ir moksle jis turėjo nulemiančios 
įtakos. Jis sustiprino pažiūras apie vakarienę kaip mi- 
šios auką; jis mokė: mišioje nekruvinu būdu kas- 
dien išnaujo atnašaujama Dievo - Žmogaus auka žmo- 
nių nuodėmėms naikinti. Jau esantį mokslą apie skais- 
tyklą („ignis purgatorius) jis išvystė kaip atgailos įstai- 
gą dėl mažesnių, gyvenime neištenkamai atkentėtų nuo- 
dėmių; apmokėtoms privačioms mišioms, sielų mi- 
šioms, jis pripažino galią mažinti ir trumpinti kan- 
čioms skaistykloje. 


Senovės bažnyčioje iki Augustino buvo visai svetima pažiūra 
apie baudos vietą tarp mirties ir prisikėlimo, apie taip vadina- 
mą „skaistyklą“ (ignis purgatorius), kur reikia atkentėti 
neatkentėtos tikinčiųjų nuodėmės (peccata venialia). "Tiesa, 
Origenes kalba apie „valančią ugnį“, bet jis apibūdina ją vien 
kaip vidiniai degančią; tokią ugnį patyrė ir pergyveno ir apaš- 
talai Petras ir Paulius. Vakaruose Augustinas buvo pirmas, 
kurs iš Mato 12, 32 daro išvadą, kad ir aname pasaulyje yra 
galimas nuodėmių atleidimas, o pagal 1 Kor. 3. 13 ir t. nėsą 
netikėtina, kad kaikurie tikintieji, kurie palinkimą prie žemiš- 
ko pragaištingumo su savimi pasiima į aną pasaulį, tenai trum- 
pesnį arba ilgesnį laiką bus skaidrinami valančios ugnies nuo 
visų žemiškųjų dėmių ir purvo. Šitą pažiūrą toliau išvystė Ce- 
zarijus iš Arelatės. O Gregoras Didysis paskelbė šitą 
mokslą apie skaistyklos ugnį pastovia dogma vakarų bažnyčiai. 

8. Du suminėti didieji popiežiai savo visuomenine 
veikla ir politine įtaka padėjo pamatą politiniai pasau- 
linei popiežių galiai. Sekantieji popiežiai stengėsi išnau- 
doti kiekvieną aplinkybę tęsti pradėtam darbui. Taip 
Gregoras II (715—731) ginče dėl paveikslų buvo pa- 
veikslų garbintojų pusėje. Konstantinopolyje išleisti 
ediktai prieš paveikslus iššaukė sukilimus Italijoje prieš 
ciesoriaus valdžią, o popiežiaus galią ir įtaką didino. 
Gregoras III (731—41) veltui stengėsi atitaisyti pairu- 
sius su ciesorium santykius. Nepaisant popiežiaus mei- 
linimosi ciesorius atskyrė savo provincijas Tesalonikus, 
Siciliją ir Italiją nuo popiežiaus bažnytinio valdymo ir 
tokiu būdu sumažino tose srityse esančias popiežiaus 
patrimonijas. Pairus santykiams su Konstantinopolio 
ciesorium ir nebetekus paramos prieš dažnai pasikarto- 
jančius langobardų užpuldinėjimus iš Šiaurės Italijos, 
Gregoras III stengėsi užmegsti ryšius su frankais ir to- 
dėl bent tris kartus kreipėsi prie karaliaus Karolio Mar- 
telio, prašydamas pagalbos ginti šv. Petro kapui. Kaip 
langobardų karaliaus Liutprando sąjungininkas prieš 
saracenus Martelis atsisakė padėti. Ko neatsiekė Grego- 
ras III, tai įvykdė po įpėdinis Zacharyjas (741—52), 
įtraukdamas frankų valdovą į Italijos politinius reikalus 
nors ir ne visai girtinu būdu. Mat, jis sankcijonavo savo 
apaštališku sprendimu silpno merovingų dinastijos kara- 
liaus Childericho III prašalinimą nuo sosto ir jo uždary- 
mą, vienuolyne, o majordomą (aukščiausį valstybės val- 
dininką) Pipiną Mažąjį pripažino karalium 751 m. 
Greitai popiežius buvo reikalingas frankų valdovo pa- 
galbos. Kai langobardų karalius Aistulfas (749—756) 
jau buvo užkariavęs Ravenos eksarchatą ir jau rengėsi 
pulti ir Romą, popiežius Steponas II (752—757) atvyko 
pas frankų karalių Pipiną prašydamas pagalbos. Pon- 
tione ir Kiersi įvykusioje sutartyje 754 m. popiežius ati- 

davė Romą frankų karaliaus globai. Nuo to laiko Pipi- 
nas vadino save „patricius Romanorum“: iki tam laikui 
toks titulas priklausė Ravenos eksarchui ir Romos va- 
dui. Sutartyje be bendro įsipareigojimo ginti ir globoti 
Romą dar ypatiškai apsiėmė priversti langobardus grą- 
žinti popiežiui užkariautas sritis, o ypačiai Ravenos 
eksarchatą. Dviem karo žygiais prieš langobardų karalių 
Aistulfą Pipinas įvykdė savo pažadus ir atimtas iš jo že- 
mes dovanojo šv. Petrui 756 m. Savo dovana Pipinas pa- 
dėjo pamatą bažnyčios valstybei, kurios didumą nusta- 
tyti negalima. Šios šv. Petro nuosavybės teisiškoji pusė 
labai neaiški: ji buvo popiežiaus valdoma tautinė „res 
publica Romanorum“; ji buvo autonominė sri- 
tis romėnų valstybėje, o globojo ją valdovas, kurs buvo 
už Romos valstybės ribų. 


Ir šiaip nuo senų laikų vykstančiais palikimais ir dovanomis 
tapo dideli žemės plotai Romos vyskupo nuosavybe (Patrimo- 
nium Sancti Petri). Šie turtai davė jam galimybės duosnia ran- 
ka šelpti suskurdusius tautų kilnojimosi metu gyventojus. Vis 
tai didino politinę ir pasaulinę Romos vyskupo reikšmę. 


Tikslu įrodyti, kad senovės laikais padaryta pradžia bažny- 
čios valstybei ir kad tada jau buvo pripažintos popiežiams kai- 
kurios didenybės teisės, o tuo ir pasaulinė valdžia, popiežių raš- 
tinėje buvo sudarytas savotiškas dokumentas, taip vadinama 
„donatio Constantini". Šiame dokumente teoretiniai iki galo iš- 
vystytas Romos savistovumas Konstantinopolio atžvilgiu, o isto- 
riniai sujungiamas su Konstantinu Didžiuoju. Pirmoje šio do- 
kumento dalyje tilpsta Silvestro legenda, pagal kurią Romos 
vyskupas Silvestras atvertęs Konstantiną ir išgydęs jį nuo 
raupso ligos; antroje dalyje Konstantinas perduoda, popiežiui 
kaikuriuos urėdus ir teises, lateraninius ciesorių rūmus, o taip 
pat „Romae urbis et omnes Italiae seu occidentalium regionum 
provincias, loca et civitates“ (Romos miesto ir visas Italijos 
arba vakarų kraštų provincijas, vietas ir valstybes). Per ilgą 
laiką šis dokumentas buvo laikomas tikru. Tik 15-ame šimtme- 
tyje Laurencijus Valla įrodė jo netikrumą. Kai ir kardinolas 

Baronijus pripažino tą dokumento netikrumą, katalikų bažny- 
čia liovėsi jį beginusi. 


$ 3. Ginčai dėl paveikslų. 


Kristaus ir šventųjų paveikslai bažnyčiose ir kitose 
vietose jau iš seno buvo liaudies pamaldumui didelio ir 
prietaringo garbinimo dalykai. Tas garbinimas dar la- 
biau sustiprėjo nuo to laiko, kaip pradėta stengtis pa- 
maldose atvaizduoti ir daryti tokiuo būdu regimais ne- 
regimus dieviškus dalykus. Bet šimtmečių eigoje pa- 
veikslų garbinimas nepaprastai pakriko; tačiau jį stip- 
riai palaikė vienuoliai ir jų vedami platūs liaudies 
sluoksniai. Pagaliau krikščionybė beveik niekuo nebesi- 
skyrė nuo pagonybės, gal tik tuo, kad pastaroji buvo 
apvilkta krikščioniškais rūbais. Šventųjų paveikslai bu- 
vo kviečiami kūmais; buvo skutami nuo paveikslų dažai 
ir maišomi su šv. Vakarienės vynu. Teologijos mokslai 
aiškino skirtumą tarp vienam Dievui priklausančio gar- 
binimo ir paveikslams reiškiamo pagarbumo. Paveikslų 
garbinimą stengėsi pateisinti kaip regimus neregimų 
daiktų apsireiškimus. Paveikslo garbinimas vykstąs į 
pirminį paveikslą. Kovą prieš paveikslų garbinimą pra- 
dėjo garsusis ciesorius Leonas III Izaurietis (717—741). 
Uždraudimas sukėlė ir išjudino visas religinių aistrų gi- 
lybes. Minia suskilo į dvi dalis: į paveikslų gar- 
bintojus (eixovolūrgai) ir paveikslų naikin- 
tojus ( eixovoxkdora: ). Paveikslų garbintojai turėjo 
savo pusėje daug palankių jėgų: bažnyčios padavimą, 
pamaldumą, meną ir mokslingąją teologiją. 

Šioje kovoje nulemiančias mintis išvystė du teologai Jonas iš 
Damasko i: Teodoras iš Studijono (vienuolynas prie Konstan- 
tinopolio). Paveikslų garbinime jie mato tobulesnę negu žydų 
krikščionių Dievo: pažintį. Paveikslas yra dieviškos galios ir 
malonės pilnybė ir turi savyje iš pirminio paveikslo paeinan- 

čią jėgą, kuri teikia gyvybę ir sergi nuo paklydimų. Kaip sak- 
ramente taip ir paveiksle tęsiasi Dievo žmogum tapimas; kas 
atmeta Kristaus paveikslą, tas paneigia Dievo žmogum tapimą, 
Paveikslas sudabartina dievybę. Kasdieniniame gyvenime pra- 
nyko šitas skirtumas tarp padirbto paveikslo ir pirminio pa- 
veikslo. Paveikslų garbinimo nugalėjimo laikas yra kartu ir 
tas laikas, kada į bažnyčią įsibrovė „antros rūšies krikščiony- 
bė“ su savo burtais. 


Dar griežčiau ir dar labiau be atodairos kovojo su 
paveikslais Leono sūnus Konstantinas V Kopronymus 
(741—755). Jis sušaukė 754 metais valstybės synodą 
Konstantinopolyje ir įsakė paveikslų garbinimą pa- 
smerkti ir patvirtinti apaštališkąją ciesoriaus galią baž- 
nyčioje. Synodas Romoje 769 metais paskelbė tam sy- 
nodui anatemą (prakeikimą). Antras koncilis Nikė- 
joje (septintas ekumeninis) 787 pripažino paveikslų gar- 
binimą: leista (vųmrod moO0wdvNoL) pagarbus per- 
puolimas, tikras garbinimas (čindvWj Aarosia) priklau- 
sąs vienam Dievui. Paveikslus panaikinti bandė ciesoriai 
Leonas V Armenietis (813—20), Mykolas II Balbus 
(Miknys) (820—29) ir jo sūnus Teofilas (829—42). 
Bet jų pastangos nepavyko. Pastarojo žmona Teodora 
būdama regentė sušaukė 843 metais synodą Konstanti- 
nopolyje, kuriame buvo atstatytas paveikslų garbini- 
mas. Šis nugalėjimas atžymimas taip vadinama orto- 
doksijos švente vasario 19 dieną. Nuo to laiko nutilo 
priešinimasis paveikslams. 


$ 4. Germanų tautų sukrikščionijimas. 


I. Gotai Dunojaus kraštuose. Kristaus mokslas jau 
nuo trečiojo šimtmečio buvo plečiamas tarp gotų. Tai 
darė romėnų karo belaisviai. Nikėjos synode 325 metais 
dalyvavo ir gotų vyskupas Teofilas, gal tik kaip keliau- 
jantis vyskupas. Nuo 341 (arba 343) darbavosi tarp 

vestgotų (tervingų) vyskupas Ulfila. Jis buvo iš Kapa- 
dokijos nelaisvėn atgabentos krikščioniškos šeimos sū- 
nus, gimęs 311 (313) metais. Ulfila buvo aryjanizmo ša- 
lininkas; jo kruopštus ir vaisingas darbas sukėlė pago- 
nių neapykantą. Nuo kruvinų persekiojimų Ulfila su di- 
deliu krikščionių skaičium pasitraukė 348 m. už Duno- 
jaus upės. Ciesorius Konstantinas, kurs Ulfilą gerbė 
kaip antrąjį Mozę, leido jiems apsigyventi tarp kalnų. 
Ulfila dar 33 metus darbavosi tarp vestgotų ir, išradęs 
gotų kalbai raides, išvertė Bibliją į vestgotų kalbą. Jis 
mirė 881 (arba 383) m. Konstantinopolyje, kur buvo 
nuvykęs išlyginti ginčą tarp pačių gotų. Bet ne visi go- 
tai krikščionys buvo iškeliavę su vyskupu Ulfila; liku- 
sieji jau apgyventose vietose krikščionys buvo tas rau- 
gas, kurs plėtėsi ir apėmė visą aplinkumą. 


Kad gotai prisidėjo prie aryjanizmo, nepaisant išorių 
aplinkybių, buvo didele dalimi darbas Ulfilos, kurs turė- 
jo daug reiškiančios įtakos kitiems rytų germanams. 
Atrodė, kad aryjanizmas taps germaninių tautų tautine 
religija. 

a) Nuo 395 m. vestgotai darė užpuldinėjimus į Makedoniją, 
Iliriją ir Graikiją; 401 m. įsiveržė į Ttaliją, kur jie, karaliui 
Alarikui vadovaujant, apgrobė Romą 410 m. Po Alariko mirties 
vestgotai persikraustė į pietų Galiją, kur jie buvo įsteigę vest- 
gotų valstybę su sostine Tolosa; jau penktame šimtmetyje iš 
Galijos jie užkariavo didesnę Ispanijos dalį. Iš Galijos baigė 
juos stumti frankų karalius Chlodovechas (Chlodvigas). Ispa- 
nijoje jie įkūrė vestgotų Toledos valstybę (507—711). 


b) Prieš įsiveržiant vestgotams, darė užpuldinėjimus į pietų 
Galiją vandalai, aryjanizmo šalininkai; jiems padėjo grobti pa- 
gonys suevai ir alanai, o paskui jie puolė Ispaniją arba Iberijos 
pusiausalį. Suevai apsigyveno šiaurių - vakarų Iberijoje ir tapo 
sukrikščioninti. Vandalai, vadovaujami jų karaliaus Gensericho, 
persikraustė į šiaurių Afriką ir čia sukūrė vandalų valstybę 
su sostine Kartaga., 

ė) Viduriniame Pareinyje burgundų tauta jau 413 m. buvo 
susitvarkiusi į valstybę. 


d) Ostgotai įsiveržė į Italiją 488 m. Jų karalius Teoderi- 
chas Didysis 493—526 įsteigė čia vestgotų valstybę, kuri 
greitai pražydo. Nuo dažnų įvairių tautų užpuldinėjimų ir gro- 
bimų sumenkėjusi ir suskurdusi Italija ekonominiai labai pa- 
kilo. Menas ir mokslas atgijo; prasidėjo gražios statybos dar- 
bai. Du žymūs mokslininkai romėnai buvo artimi Teodericho 
žmonės, būtent: Boetijus ir Kasiodoras. 


Visos čia išvardytos tautos buvo beveik perdėm Aryjaus 
mokslo šalininkės. Kadangi tai buvo karingos tautos, tai ir jų 
sutvarkymas primena kariuomenės tvarką; dvasininkąi buvo 
kariuomenės kapelionai. Veikiant senovės pagoniškiems papro- 
čiams, pagal kuriuos dvasininko ir valdovo urėdai buvo glau- 
džiai susiję su romėnų teise, kuri valdovui suteikia didelę galią, 
tikrai valdovas skyrė vyskupus. Pas visas Europos tautas buvo 

* taip vadinama nuosavybės bažnyčia t. y. bažnyčia su visais ki- 
tais triobėsiais, inventorium, įplaukomis ir kitu turtu priklausė 
tam savininkui, ant kurio žemės visa tai buvo. ; 


II. Frankų padermės sukrikščionijimas buvo tas sva- 
rusis įvykis, kuriuo prasidėjo naujas perijodas vakarų 
bažnyčios istorijoje. Kalėdomis 496 metais frankų kara- 
lių Chlodovechą (481—511) pakrikštijo vyskupas Remi- 
gijus Reimso bažnyčioje. Chlodovechas buvo vedęs Bur- 
gundijos karaliaus dukterį Chrotechildę, Romos katali- 
kę. Savo pirmuosius du sūnus jis leido pakrikštyti savo 
žmonos tikėjimo apeigomis; tokiu savo žygiu jis parodė 
supratimą krikščionybės reikalingumo valdovų šeimai 
beveik perdėm krikščioniškame krašte. Politiniais sume- 
timais aiškinamas Chlodovecho prisidėjimas prie Romos 
bažnyčios. 

Gregoras iš Tours'o pasakoja, buk Chlodovechas, kai jam ne- 
sisekė mūšyje su alemanais, pažadėjęs krikščionių Dievui tapti 
krikščioniu, jei nugalėsiąs. Sunku pasakyti, kiek istorinės tie- 


sos turi ta legenda. Bet abejoti netenka ta tiesa, kad Chlodo- 
vechas priėmė krikštą savo žmonos prikalbamas. 

Vakarų katalikiškoji dvasininkija matė Chlodoveche 
„antrąjį Konstantiną“, pagonybės ir aryjaninės sektos 
naikintoją. Išžudydamas savo giminaičius, valdovas 
Chlodovechas sujungė įvairias frankų padermes po savo 
vadovybe ir kaip katalikybės globėjas prijungė katalikų 
bažnyčiai visą Galiją ir kaimyninius kraštus. 

Politinė priespauda, bet ir nesulaikomai stiprėjančios 
frankų valstybės pavyzdys ir Romos vyskupo Gregoro 
I pastangos pamažu nugalėjo germanų aryjanizmą ir 
grąžino vakaruose vienvaldybę katalikybei. Vandalai ir 
ostgotai tapo išnaikinti; burgundai ir suevai prisidėjo 
prie katalikų bažnyčios, bet neteko savo valstybinio sa- 
vistovumo. Vestgotai ir langobardai taip pat tapo Ro- 
mos išpažinties šalininkais ir laikėsi kaip savistovios 
valstybės iki 8-0jo šimtmečio. 


III. 1. Keltų apgyventa Britanija jau ketvirtame šimt- 
metyje buvo sukrikščioninta. Nėra tikrų žinių, kokiu 
būdu ir kas skleidė Kristaus mokslą tame krašte; grei- 
čiausiai tai darė romėnų legijonų kareiviai, kurie tenai 
buvo patalpinti salai ginti. Atrodo, kad krikščionybė to- 
je saloje buvo giliai įleidusi šaknis, nes Britanijos vys- 
kupai jau 4-ame šimtmetyje dalyvavo Romos valstybės 
synoduose. Bet jau nuo 360 metų pradeda užpuldinėti 
šitą provinciją piktai iš šiaurės ir škotai iš Airijos. Ka- 
da 409/10 metais vestgotai  užpludo Italiją ir Romos 
valstybei grėsė pavojus, buvo atšaukta iš Britanijos ka- 
riuomenė valstybės branduoliui ginti. Tokiu būdu Romos 
valstybė išsižadėjo šitos provincijos. 

Senovės britų bažnyčia buvo išsiplėtusi vakarų kalnuotoje 
salos dalyje. Todėl, neturėdama ryšių su kontinento katalikų 
bažnyčia, ji vystėsi savistoviai, nepriklausomai. Tos bažnyčios 
savotiškumai buvo: 1) Ji nepripažino popiežiaus paskirtojo 
arkivyskupo jurisdikcijos. 2) Ji šventė Velykas kitoniškiau: 
Nisąno mėnesio 14 dieną jie baigdavo pasninką vis viena kurią 

tai dieną būdavo, o sekantį sekmadienį švęsdavo Velykas. 3) 
Dvasininkai turėdavo taip vadinamą Pauliaus tonzūrą t. y. jie 
skusdavo pusę galvos nuo kaktos iki ausų. 


2. Airijoje krikščionybė buvo išplatinta 4-jo šimtme- 
čio pabaigoje iš Britanijos. Šios salos bažnyčia neturėjo 
ryšių su kontinento bažnyčia. Ji buvo tikra vienuolių 
bažnyčia su žiauria askeze. Vienuolynai buvo vietos, ku- 
riose žydėjo mokslas ir iš kurių plito sielų aprūpinimas. 
Nutraukti ryšiams su pasauliu daug vienuolių škotų 
keliaudavo ten, kur akys matydavo. Nenoromis jie tap- 
davo misijonieriais. Išsiblaškę po Europą, jie atklysdavo 
net iki Italijos. Svarbiausias jų darbas buvo piktų ir 
škotų sukrikščionijimas šiaurės Britanijoje (Albani- 
joje). Kolumba Vyresnysis įsteigė čia 563 m. mažoje 
Hibrydų saloje vienuolyną Hi (Jo, Jowa arba Joua, iš 

* pastarojo per perrašymo klaidą pasidarė Jona — heb- 
raiškai karvelis, lotyniškai — columba). Šis vienuolynas 
buvo vidurys, iš kurio vyko viso krašto krikščionijimas. 

Kad britas Patricijus (Patrikas) būtų per trumpą laiką su- 
krikščionijęs 432 visą pagonišką Airiją, šita legenda nepasitvir- 


tina vien todėl, kad jau apie 430 metus tame krašte jau buvo 
nemažas krikščionių skaičius. 


3. Gintis nuo grobuoniškų piktų ir škotų užpuldinėji- 
mų britai pasikvietę anglosaksų kunigaikščius Gengistą 
ir Horsą 449 m. Vis didesni anglosaksų būriai kraustėsi į 
Britaniją. Po 100 metų vietiniai gyventojai jau buvo 
atstumti į vakarų salos dalį. Atėjūnai įsteigė čia bent 
septynias valstybes. Anglosaksus sukrikščioninti suma- 
nė Romos vyskupas Gregoras I Didysis (590—604 m.). 
Jis pasiuntė pas Kento karalių Etelbertą, kurs buvo ve- 
dęs Frankijos karaliaus dukterį Bertą, abatą Augustiną 
su 40 vienuolių 596 m. Jau sekančių 597 metų Sekminė- 
mis Etelbertas buvo pakrikštytas ir Canterbury (Ken- 
terberyje) buvo įsteigta pirmoji vyskupija, 

Septintame šimtmetyje buvo įkurtos Britanijos salose bent 
trys lygiagretes, viena nuo kitos nepriklausomos bažnyčios, ku- 
rios savo apeigomis skyrėsi; tai buvo senovės Britanijos, Airi- 
jos ir Romos bažnyčios. Tačiau Romos bažnyčiai pavyko nu- 
galėti ir synode Streaneshalch (Strinehelč) 664 m. suvienyti vi- 
zus tris bažnyčios tipus priklausomybėje nuo Romos vyskupo. 
Jaunos anglosaksų bažnyčios metropolijos buvo Canterbury ir 
Yorke. Greitai ji labai pražydo. Jei šiaip taip krikščioniškų 
tautų tuo laiku buvo labai susmukę mokslai ir švietimas, tai 
anglosaksų vienolynuose taip nebuvo.  Susidomėjimą mokslų 
kėlė judrus santykiavimas su Roma. Reikšti pagarbumą Romai 
ir Šv. Petro kapui vykdavo dažnos kelionės. Anglosaksų baž- 
nyčios santykį su rytais palaikė mokslingas arkivyskupas Te- 
odoras iš Canterbury, graikų vienuolis iš Tarsaus. Paminėtas 
dar vienuolis Beda Venerabilis, kurs pragarsėjo savo veikalu: 
„historia ecclesiastica gentis anglorum““. 


IV. 1. Vokietijoje veikė tarp alemanų, bavarų, frankų, 
tiuringų ir frizų nuo 6-0jo šimtmečio airiai - škotai ir 
anglosaksai Evangelijos skelbėjai (Kolumba Jaunesny- 
sis, Gallus, Kilianas, Vilibrordas). 


a) Kolumba Jaunesnysis, paprastai vadinamas Kolumbanu, 
kilme airis su 12 kitų tikinčių darbščių jaunuolių išvyko iš savo 
vienuolyno Airijoje kaip „keliauninkai Kristui“; Vogezų kal- 
nuose tarp frankų tautos įsteigė vienuolyną Luksovium; iš čia 
jie skelbė Evangeliją tarp dvasiškai sunykusių gyventojų. Bet 
savo griežtumu gerų papročių palaikymo ir skirtingų nuo Ro- 
mos Velykų šventimu sukėlė nepatenkinimą gyventojų tarpe, 
o ypačiai pas valdovą. Jie buvo ištremti 610 m. Kolumba su sa- 
vo palydovais atvyko į Šveicariją ir čia tarp alemanų skelbė 
Evangeliją. Bet ir iš čia ištremtas Kolumba vyko į Italiją (612 
m.), kur jis langobardų karaliaus Agilulfo globoje įsteigė gar- 
sųjį vienuolyną Bobio. Ir mokinys Gallus dėl ligos liko Šveica- 
rijoje ir įsteigė čia vienuolyną St. - Galleną. 


b) Airis Kilianas skelbė Kristaus mokslą tarp tiuringų tautos 
T šimtmetyje. Kaip atlyginimą už savo darbą. ir pasišventimą 
su savo dviem palydovais jis susilaukė kankinio mirties. Jo 
vieton stojo kiti jo tautiečiai ir sėkmingai tęsė jo darbą. Tačiau 

jiems nepavyko sutvarkyti bažnyčią; ir jiems reikėjo pasitrauk- 
ti ir užleisti darbo vietą Bonifacijui. 


c) Krikščionišką bažnyčią tvarkyti tarp germanų tautų kliū- 
dė taip vadinamieji „keliaujantieji vyskupai“; tai buvo airiai - 
škotai vienuoliai su vyskupo pašventinimu. Bažnyčios tvarkymo 
darbui aplinkybės pagerėjo nuo to laiko, kaip anglosaksai vie- 
nuoliai perėmė misijos darbą tarp germanų tautų. Vilibrordas 
pradėjo skelbti Evangeliją tarp frizų. Prie Vilibrordo darbo pri- 
sidėjo anglosaksas vienuolis Vinfritas vėliau Bonifaciju pava- 
dintas; „vokiečių apaštalu“ pramintas todėl, kad jis sumaniai 
ir apgalvotai šalino pagonybę ir jo arba jo pirmtakų sukrikš- 
čionintuose kraštuose tvarkė bažnyčią Romos pavyzdžiu. Vin- 
fritas gimė 680 m. Kirtone, Vesekso valstybėje, ir augo vienuo- 
lyne. Jausdamas nesulaikomą raginimą skelbti Evangeliją tarp 
pagonių, 716 m. jis atvyko pas Vilibrordą kaip pagelbininkas. 
Kai jo darbą Frizijoje sustabdė karas tarp Radbodo ir Karo- 
lio Martelio, Vinfritas iškeliavo į Romą 718 m. ir pasiūlė savo 
darbą vyskupui Gregorui II (715—731) plėsti krikščioniškam 
tikėjimui. Iš Gregoro jis gavo nurodymą į savo gyvenimo užda- 
vinį ir, tur būt, ir savo naująjį vardą „Bonifacijus“ (bonum fa- 
tum — geras likimas, arba bonum fari — gera kalbėti). Sugrį- 
„ žęs iš Italijos jis dirbo be žymaus pasisekimo Tiuringijoje ir 
Frizijoje, paskui su didesniu pasisekimu Hesijoje. 


aa) Žinia apie Radbodo mirtį paragino jį vykti į Friziją, kur 
jis per ištisus trejus metus padėjo Vilibrordui skelbti Evan- 
geliją. Vilibrordas norėjo padaryti Vinfritą savo pagelbininku 
ir būsimuoju įpėdiniu Utrechto vyskupijai. Vinfritas nesutiko, 
nes prisiminė savo tikrąjį uždavinį pagonius krikščioninti. 


bb) Nepritardamas Vilibrordo pasiūlymui Vinfritas - Bonifa- 
cijus atskilo nuo jo ir atvyko į Hesiją. Čia jo darbas turėjo di- 
delio pasisekimo; po trumpo veikimo laiko jis galėjo krikštyti 
„tūkstančius“ pagonių. Apie savo pasisekimus jis pranešė Ro- 
mos vyskupui, kurs pasikvietė ji pas save. Čia jis turėjo pri- 
siekti ištikimybę Romos vyskupui ir kad nedraugaus su dvasi- 
ninkais, kurie nesilaiko Romos užvestos bažnyčios tvarkos. 
Kaip vyskupas Vokietijai jis grįžo su lydimais Karoliui Mar- 
teliui raštais 723 m. Apsirūpinęs ir Martelio lydimais ir sergi- 
mais raštais, jis vėl sugrįžo į Hesiją. Kai Bonifacijus savo ran- 
komis nukirto pas Geismarą Perkūno dievo seną ąžuolą dievų 


1552 


bausmės laukiančios nesuskaitomos minios akivaizdoje, šis įvy- 
kis reiškė pagonybei griūvimą Vokietijos širdyje (723). 


cc) Iš Hesijos Bonifacijus perkėlė savo darbą į Tiuringiją. 
Darbo išplėtimas pareikalavo daugiau ir darbininkų. Todėl jis 
kreipėsi į Britanijos dvasininkiją pagalbos. Iš ten atvyko daug 
vienuolių: vyrų ir moterų padėti misijos darbe. Nuo to laiko iš 
Anglijos jis turėjo daug paramos ir nemažiau pasisekimo, nors 
teko patirti daug, kliūčių ir trukdymų. "Tuo tarpu vyskupas 
Gregoras II (715-31) mirė. Jo įpėdinis Gregoras III (731-41), 
kuriam Bonifacijus pranešė apie savo darbo vaisius, atsakė, 
prisiųsdamas arkivyskupo palijumą*) ir įgaliojimą kaip popie- 
žiaus legatui steigti Vokietijoje naujas vyskupijas ir šyentinti 
vyskupus. Po 10 metų jo darbas Hesijoje tiek pažangėjo, kad 
Bonifacijus pradėjo dairytis kito darbo lauko. Turi būti Ro- 
mos vyskupui pageidaujant, jis perkėlė savo darbą tarp bavarų. 
Per 735 ir 36 metus jis važinėjo po kraštą ir susipažino su vie- 
tiniais gyventojais. 737 metais Bonifacijus trečią kartą keliavo 
į Romą pasitarti bažnyčios organizaciniais darbais. Romoje jis 
buvo priimtas labai iškilmingai. Išbuvo beveik pusę metų ir 
grįžo 738 su apaštališkais raštais dvasininkijai ir bajorijai ne- 
kliūdyti popiežiaus legatui, bet teikti visokeriopos paramos, or- 
ganizuojant Vokietijos bažnyčią. — Bavarijos bažnyčia buvo 
pirmoji, kurią Bonifacijus padalė į vyskupijas; paskui taip pat 
padarė Hesijoje ir Tiuringijoje, ir taip vyskupiškas bažnyčios 
sutvarkymas siekė senovės bažnyčią nuo šiaurės - vakarų Ita- 
lijos iki pagonių saksų ir iki vidurinio ir žemutiniojo Reino. 


2. Po Karolio Martelio mirties frankų valstybė buvo 
padalyta: Austraziją gavo Karlmanas, o Neustriją ir 
Burgundiją valdė Pipinas. Bonifacijus pertvarkė bažny- 
čią abiejose frankų valstybėse: Romos vyskupas buvo 
pripažintas frankų bažnyčios galva. Iš pradžių buvo 
šaukiami synodai tiek vienoje, tiek kitoje valstybės da- 


lyje. Juose buvo pripažintas Bonifacijus frankų bažny- 


čios arkivyskupu ir primasu, aukštesniajam ir žemesnia- 
jam klerui buvo uždrausta vartoti ginklus, medžioti ir 


*) Apsiaustas, 

kariauti; buvo prašalinti visi „netikrieji ir palaidoniški“ 
(vedę) dvasininkai, naujų dvasininkų priėmimas buvo 
pavestas kasmetais besirenkantiems synodams, vienuo- 
lynuose įgyvendintos Benedikto taisyklės. Pagaliau 754 
metais buvo sušauktas pirmas visos frankų bažnyčios 
synodas, kuriame buvo priimti ir patvirtinti ankstyves- 
nių synodų nutarimai. Kaip krikščioniškojo švietimo vi- 
durys ypatingos reikšmės turėjo vienuolynas Fulda, kurį 
įsteigė Bonifacijaus mokinys Sturmi 744 metais. 

Jau būdamas visai pražilęs senelis Bonifacijus pa- 
šventino savo mokinį Lulą įpėdiniu vyskupo urėdui, o 
pats sumanė dar kartą grįžti prie savo gyvenimo užda- 
vinio — prie misijos darbo. Dar vėl kartą jis vyko į Fri- 
ziją. Jo darbas buvęs apvainikuotas gausiais vaisiais. 
Visame krašte jis krikštijęs tūkstančius. Pagaliau pas 
miestą Dokkumą, kur Bonifacijus teikęs pakrikštytiems 
sutvirtinimo sakramentą, didelė pagonių minia užpuolu- 
si jį ir 754 m. birželio 7 dieną nužudžiusi kartu su paly- 
dovais, kuriems uždraudęs gintis. Jis palaidotas jo mė- 
giamajame Fuldos vienuolyne. 


II SKYRIUS, 
POPIEŽIŲ BAŽNYČIOS IŠKILIMAS. 


$ 5. Ciesorystė ir popiežystė iki Gregoro VII. 


I. 1. Karolis Didysis (768—814) apguldamas Paviją 
patvirtino Romoje Pipino popiežiui padarytą dovaną; 
užtat Karolis ir elgėsi popiežiaus srityse kaip tikras 
valdovas, bet ne kaip globėjas. 

Kai Leonas III (795—816), kurs popiežium tapo par- 
tijoms smarkiai bekovojant, 799 metais iškilmingos ei- 
senos metu buvo užpultas priešingos partijos ir sužeis- 
tas, jis pabėgo pas Karolį Didįjį. Nors Leono priešai at- 
siviję, kaltino jį klastinga priesaika ir moterystės per- 

žengimu, tačiau Leonas III buvo garbingai perlydėtas į 
Romą ir frankų sargyboje vėl užėmė Petro sostą. Pats 
Karolis atvyko į Romą ir jam pačiam pirmininkaujant 
synodui Romoje, Leonas buvo išteisintas, pasiremiant 
jo apsivalymo priesaika. Pirmą Kalėdų dieną Karolis 
Didysis įžengė į šv. Petro bažnyčią. Pamaldoms pasibai- 
gus popiežius uždėjo ant Karolio galvos labai puošnią 
aukso karūną; 800 m. minia sveikino jį kaip romėnų cie- 
sorių; paskui popiežius patepė Karolį ir jo sūnų ir iš- 
reiškė jam pagarbumą. Vakarų krikščionijai graikų cie- 
sorystės galios vietą dabar užėmė frankų, kaip atnaujin- 
tos romėnų imperijos galia. 

Karolis Didysis mokėjo ciesorystės mintį išnaudoti. Su ja jis 
jungė dabar teokratiniai-krikščioniškos pasau- 
lio monarchijos sąvoką Danieliaus pranašavimo pras- 
me. Tiek anksčiau, tiek dabar jis valdė bažnyčią kaip ir valsty- 

“ bę. Jis stovi visos krikščionybės priešakyje ir tik Dievas ir jo 
įstatymas viršesnis už jį. Jis palankiausias bažnyčios sūnus, 
kiek ji yra išganymo nešėja ir davėja; bet jis yra jos aukš- 
čiausias viešpats ir valdovas, kiek ji nešioja žemiškumo pavi- 
dalą. Bažnyčia ir valstybė dvi atskiros galybės, tačiau nuo- 
latai susitinka ir viena antrą papildo; vieningumo viršūnę abi 
šios galybės turi Karolio asmenyje. Todėl Karolio įstatymda- 
vystė įsikiša į visas bažnyčios sritis: į sutvarkymą, kultą ir 
mokslą; jis pasitaria su vyskupais ir sušaukia synodus tokiems 
pasitarimams, bet savo nuožiūra tvirtina, papildo ir pakeičia 
jų nutarimus. Popiežiaus asmenyje jis gerbia Petro įpėdinį ir 
dvasišką bažnyčios galvą; bet ciesorius yra Romos viešpats, o 
popiežius turi klausyti jo. Ir ciesoriaus urėdas paveldėtinas Ka- 
rolio šeimoje ir tik ciesorius gali paskirti naują ciesorių; todėl 
813 metais iškilmingame valstybės atstovų susirinkime jis pats 
paskyrė savo sūnų Liudviką ciesorium ir savo ranka apvaini- 
kėvo jį. Jaunesniuosius paskelbė karaliaus vietininkais. Tokiu 
būdu buvo išlaikytas ciesorystės vieningumas. 


Karolis laikė savo uždaviniu už valstybės sienų glo- 
boti ir sergėti bažnyčią ir misijos darbu plėsti jos ribas 
tarp frizų, saksų ir slavų, jos vidujį sutvarkymą stip- 

rinti ir tokiu vienuoliu kaip anglosaksas Alkuinas palai- 
kyti ir vystyti jos dvasinį gyvenimą. Jis liepė steigti mo- 
kyklas miestuose ir kaimuose. Jaunimą tikybos mokant, 
pasitenkindavo tuo, kad išmokdavo „Tėve mūsų“ ir ti- 
kėjimo išpažintį (credo). Kas tarp užaugusių ar tai bū- 
tų vyras ar moteris nemokėdavo Kristaus maldos ir 
apaštališkosios išpažinties, tas plakimu rykštėmis ir pas- 
ninkais buvo verčiamas išmokti. Be to, liaudžiai pasi- 
skaityti buvo išverstos kaikurios Biblijos dalys ir baž- 
nyčios tėvų raštai. Nuolatai kviesdavo iš Anglijos, Airi- 
jos ir Italijos naujus mokslininkus; steigė bibliotekas. 
Aukštoje mokykloje (Schola palatina) Karolio vaikai 
su valstybės bajorų vaikais gaudavo mokslingą išauklė- 
jimą. Karolis įkūrė arkivyskupijas Maince, Kelne, Tryre 
ir Zalcburge; arkivyskupo turėjo klausyti vyskupai. 
Aukštieji dvasininkai kaip ir bajorai buvo apdovanoti 
žeme ir baudžiauninkais. Išrinktuosius vyskupus kara- 
lius tvirtindavo, o kartais ir visai nerinktus skirdavo 
vyskupais, juos apdovanodavo žeme ir reikalaudavo iš 
jų ištikimybės priesaikos, Aukštoji dvasininkija ir aba- 
tai kaip dvasiškoji krašto bajorija dalyvavo valstybės 
atstovų susirinkimuose; retai kuomet vieni vyskupai po- 
sėdžiaudavo; vyskupą teisti galėjo tik karalius. Aukš- 
čiausia įstatymdavystė bažnyčios reikaluose buvo taip 
pat karaliaus rankose. Karaliaus šaukiamuose synoduo- 
se pirmininkavo jis pats. Nors Karolis Didysis, tiesa, 
sustiprino popiežiaus kaip pasauliško valdovo padėtį, ta- 
čiau laikė jį savo lenininku ir pirmuoju vyskupu ir valdė 
Frankijos bažnyčią nė kieno nevaržomas. 

2. Kaip visos vakarų bažnyčios galva Karolis Didysis 
visai savistoviai sprendė visus savo laiko ginčo klausi- 
mus: Frankijos valstybės synode Frankfurte 794 m. jis 
atmetė Graikijos valstybės synodo Nikėjoje nutarimus 
T8T m. ir pripažino paveikslams tik pamokymo galią. 

a) Ginčas dėl paveikslų garbinimo: Graikų (rytų) valstybėje 
vyko ginčas dėl paveikslų garbinimo. 7-as ekumeninis synodas 
Nikėjoje 787 vyko, dalyvaujant Romos vyskupui, ir visai nekrei- 
pė dėmesio į Frankijos karalių. Karolis Didysis kaip vakarų 
bažnyčios galva pasijuto užgautu ir įsakė savo vardu išleisti 
taip vadinamus „libri Carolini“, kuriuose jis atrėmė visus Ni- 
kėjos nutarimus ir paneigė religinę paveikslų vertę. Paskui su- 
šaukė didelį germaninių bažnyčių atstovų synodą Frankfurte 
794 m., kurs patvirtino „libri Carolini“ dėsnius. Popiežius į tai 
visai nereagavo, bet perleido laikui ir patiems maldingiesiems 
į tai atsakyti. į 

b) Adoptinis ginčas. (782-99). Kai kuris Migecijus mokė, Tre- 
jybė esanti ne kas kita kaip trejopas vieno Dievo istorinis ap- 
sireiškimas. Tokiam mokslui pasipriešino Ispanijos vyskupai 
Elipandas iš Toledos ir Feliksas iš Urgellis. Jie 
abu mokė, tik pagal dievybę Kristus esąs tik- 
ras Dievo sūnus (Filius Dei natura); pagal savo žmo- 
gybę jis esąs kaip ir mes visi Dievo tarnas; 
tik dieviškos valios sprendimu jis buvęs 
adoptuotas (įsūnintas) Dievo sūnumi (Filius Dei 
adoptivus), kaip ir mes visi per jį ir pagal jo panašumą turi- 
me išeiti iš tarno santykio į Dievo vaikystės santykį. Pagal sa- 
vo dievišką prigimtį Kristus esąs vienagimis, o pagal 
žmogišką prigimtį — tik pirmagimis Dievo sūnus. Tokiam 
Ispanijos vyskupų daugumos atstovaujamam mokslui pasiprie- 
šino Asturijos bažnyčia. Kadangi Urgellis, Felikso vyskupija, 
buvo Frankijos valstybės ribose, Karolis Didysis, kaip vakarų 
bažnyčios globėjas, matė reikalo įsikišti į ginčą ir įsakė bent 
trijuose synoduose: Regensburge (792), Frankfurte (794) ir 
Aachene (799) pasmerkti adoptianizmą. Tačiau Elipandas ir kiti- 
saracenų Ispanijos vyskupai liko prie savo pažiūrų. 

c) Ginčas dėl „filiogue“. Synode Gentiliakume į pietus nuo 
Paryžiaus 767, kurs buvo sušauktas atvykus iš Bizantijos pa- 
siuntiniams ginčo dėl paveikslų reikalais, buvo iškeltas klausi- 
mas apie tikėjimo išpažinties praplėtimą žodžiu „filiogue“. Nė- 
ra žinių, kaip tas klausimas buvo išspręstas tame synode. Ka- 
rolio Didžiojo rūmų teologas Alkuinas ir Teodulfas buvo už 
„„filiogue“ prijungimą. Synode Friaule, į šiaurę nuo Triesto, 
791 Paulinas iš Akvilėjos taip pat gynė šitą priedą. Šis klausi- 
mas vėl iškilo, kai Alyvų kalno vienuoliai lotyninkai buvo pel- 

kiami dėl priedo „filiogue“ vienuolių graikų. Peikiamieji vienuo- 
liai teisino save tuo, kad Frankijos bažnyčioje tikėjimo išpažin- 
tis vartojama su tuo priedu. Popiežius Leonas III pranešė apie 
tai Karoliui Didžiajam, kurs sušaukė synodą Aachene 809 m. 
ir įsakė pripažinti „filiogue“. Popiežius Leonas III nepeikė 
mokslą apie „processio spiritus ex patre filiogue,“ bet simbolio 
keitimą. Jis įsakė Petro bažnyčioje Romoje pastatyti dvi si- 
dabrines lentas su simboliu be „filiogue“. Romoje simbolį su 
„Tfiliogue“ pradėjo vartoti tik nuo 1014 m. 


II. Karolingų valstybės irimas didėjo ypačiai nuo to 
laiko, kaip kilo kivirčiai tarp Liudviko Maldingojo (814- 
-840) ir jo sūnų. Popiežiai matė čia gerą progą išsiva- 
duoti nuo pasauliškos valdžios priklausomybės, stoti jos 
vieton ir turėti įtakos į krašto bažnyčios reikalus, To- 
kioms pastangoms remti ypačiai tarnavo pseudoi- 
sidorinės dekretalijos. Dekretalijos išvydo 
pasaulį apie 847-52 metus, Tai iš trijų dalių susidedantis 
rinkinys tikrų, perdirbtų įr suklastuotų bažnytiniai tei- 
siškų parėdymų. Rinkinyje daugiausiai tilpę popiežių 
laiškai ir senovės bažnyčios synodų nutarimai. Klastuo- 
jama ir išvedama buvo tikslu apginti vyskupus nuo 
krašto valdovų, o taip pat nuo metropolitų ir provinci- 
jos synodų. 

Pseudoisidorinės dekretalijos susideda iš 3 rinkinių: 1. ca- 
pitula Angilramni, 2. Benedicto Levitos kapitularijų rinkinio 
ir 3. Isidorio Merkatoriaus dekretalijų. Šitie trys labai mit- 
riai sudaryti pseudoepigrafai turi būti priklauso vienos ir tos 

“ pačios klastuotojų grupės darbui, įvykdytam vakarų Franki- 
joje. Rinkiniuose yra tilpusios tikros, perdirbtos ir 
suklastotos dalys: popiežių dekretalijos, synodų nu- 
tarimai, donatio Constantini ir Frankijos valstybiniai įsta- 
tymai. Klastojimo tikslas — kelti ir tvirtinti vyskupų galią. 

Pseudoisidoriaus sistemą bendrais bruožais tenka taip apibū- 

dinti: sacerdotium stovi aukščiau už imperium; kunigija yra 

Kristaus įsteigta pasauliui tvarkyti ir teisti. Kunigijos vienybę 

ir viršūnę atvaizduoja Petro sostas. Vyskupai yra tokiame san- 

tykyje į popiežių, kokiame kiti apaštalai į Petrą. Tarp popie- 

žiaus ir vyskupų tarpininkauja primatas arba patriarchų urė- 
das, kurs duodamas tokiam metropolitui, kurs buvo paskirtas 
ar tai apaštalų ir jų įpėdinių, ar tai kad tas urėdas buvo suteik- 
tas vėliau sukrikščionintuose kraštuose ir buvo reikalingas di- 
delio tuose kraštuose vyskupų skaičiaus dėliai. Provincijos sy- 
nodai gali būti šaukiami tik popiežiui leidus; jų nutarimai įgy- 
ja teisiškos galios, tik popiežiui juos patvirtinus. Visos svarbes- 
nės priežastys (causae majores), ypačiai skundai vyskupais pri- 
klauso popiežiaus teisingam teismui. Kunigai tai „familiares 
Dei“, jie „spirituales“; o lajikai—,carnales“. Joks dvasininkas, 
jau nekalbant apie vyskupus, negali būti teisiamas pasauliško 
teismo; lajikas negali dvasininko traukti teismo atsakomybėn. 
Synodai įpareigoti galimai trukdyti visus skundus prieš vys- 
kupus. Prieš priimant skundą, prašalintas vyskupas turi būti 
visai atstatytas. Jei atsakovas laiko teisėjus savo priešais, tai 
dar prieš tardant gali apeliuoti popiežiui. Skundui paremti rei- 
kalinga ne mažiau 72 visai patikimų liudininkų. 


Kadangi einant dekretalijomis popiežius įpareigotas 
globoti ir ginti vyskupus visais atžvilgiais, tai popiežius 
Nikalojus I (858-867) pasistengė išnaudoti šitą jam su- 
teiktą galią pasauliškų ir dvasiškų galiūnų atžvilgiu. 

Lotaringijos karalius Lotaras II dėl savo meilužės Veldra- 

dos atsiskyrė nuo savo žmonos Titbergos; Lotaringijos kunigai 
atskyrimą pripažino ir leido vesti Veldradą. Karolis Plikasis 
paėmė savo globon Titbergą, kuri kreipėsi prie popiežiaus, pra- 
šydama užtarimo ir užstojimo. Popiežius Nikalojus prašalino 
Kelno ir Tryro arkivyskupus ir privertė Lotarą priimti pas sa- 
ve pirmąją žmoną Titbergą. Paskui Nikalojus paskelbė karą 
Ametropolitų galiai. Reimso arkivyskupas Hinkmaras synodo nū- 
tarimu prašalinęs buvo Soasono (Soissons) vyskupą. Nikalojus 
patraukė ir šitą įvykį prieš savo teismą ir, pasiremdamas pseu- 
doisidoriu, panaikino synodo nutarimus: mat, reikia klausyti ir 
pasiduoti visiems popiežiaus dekretams. Be popiežiaus įsakymo 
negalima šaukti synodų, visus vyskupus liečiančius reikalus 
sprendžia popiežiaus sostas.  Hinkmaras pasidavė ir grąžino 
prašalintą vyskupą į senąją vietą. 


III. Kai Karolis III Drūtasis (881-887) dėl netinkamu- 
mo valdyti buvo prašalintas nuo sosto, Italijoje kilo ko- 

vos tarp partijų. Į tas suirutes buvo įtraukti ir popiežiai, 
kurie buvo žaismo sviedinys palaidos bajorijos rankose; 
popiežystė nuslinko į apgailėtiną pakrikumą. Popiežystė 
pergyveno tamsius (saeculum obscurum) laikus, kada 
neskaistaus gyvenimo moterys, kaip Teodora ir jos dvi 
dukterys: Teodora ir Morocija (Marija), kišosi į popie- 
žiaus bažnyčios valdymo reikalus. Tokiomis pakrikusio- 
mis popiežiaus sosto aplinkybėmis pasinaudojo vokiečių 
karaliai Otonas I Didysis (936-973) ir Henrikas III 
(1039-1056) ir įgijo Italijoje nusveriančios įtakos, kuri 
išėjo popiežystės pasaulinės reikšmės istorinio uždavi- 
nio naudai. 

Kilusiose 10 šimtmetyje partijų kovose Tuskanijos markgra- 
fas Adalbertas nugalėjo. Jo meilužė Teodora, Romos se- 
natoriaus žmona ir jos dvi palaidos dukterys Teodora ir Ma- 
rocija (Marija) per pusę šimtmečio skyrė Petro sostui popie- 
žiais savo meilužius, sūnus ir anūkus, kurie savo neskaisčiu gy- 
venimu viršijo vienas kitą (pornokratijos laikas). Sergijus III 
(904-911), Marocijos meilužis, pradėjo jų eilę. Po trumpo dvie- 
jų sekančių popiežių pontifikavimo Teodora II pašaukė Pet- 
ro sostui užimti Ravenos arkivyskupą Joną X (914-28), nes jos 
geiduliams patenkinti Ravenos arkivyskupas buvo pertoli nuo 
Romos. Pats vadovaudamas karo žygiui, jis sumušė arabus prie 
Garigliano upės ir apvainikavo lombardų karalių Bernardą I 
(916-24) ciesorium. Bet kai pastarasis dėjo pastangų, kad nusi- 
kratytu moterų jungu, Marocija įsakė įmesti jį į kalėjimą ir 
paskui pasmaugti. Kiti du popiežiai, kuriem Marocija buvo už- 
dėjusi tiarą, tik trumpą laiką galėjo džiaugtis jaja. 931 metais 
pasodino popiežiaus sostan savo 20 metų sūnų Joną XI, kurį 
prigyveno: su popiežium Sergijum. Bet jos antras sūnus Albe- 
richas leido Jonui XI ir jo keturiems sekantiems įpėdiniams 
vien tik bažnyčią valdyti. Po Albericho mirties jo sūnus Okta- 
vianas, palaidas bedievis, nors ir tik 16 metų, sujungė 956 m. 
popiežiaus pareigas su pasaulinio valdovo pareigomis ir pasi- 
vadino Petro soste Jonu XII (955-63); tai pirmas atsitikimas, 
kada popiežius užimdamas sostą pakeitė vardą. Italijos kara- 
liaus Berengaro spaudžiamas, Jonas XII pasikvietė pagalbon 
vokiečių karalių Otoną I Didįjį (936-973). Otonas nugalėjo Be- 

rengarą ir kaip Karolį Didįjį popiežius apvainikavo ciesorium. 
Savo elgesiu jis nepadarė garbės Petro sostui. Kai paskui Jo- 
nas sulaužė ciesoriui duotą ištikimybės priesaiką, Otonas antrą 
sykį atvyko į Romą ir, sušaukęs synodą, prašalino jį. Romėnai 
turėjo pakartoti ištikimybės priesaiką ir pažadėti, kad jie be 
jo arba jo sūnaus sutikimo nerinks popiežiaus (963 m.). 
Išskyrus nereikšmingas išimtis, popiežiai ir toliau nedavė pa- 
vyzdžio savo gyvenimu. Kaip Kristaus vietininkai nedavė pavyz- 
džio pasaulio krikščionybei ir todėl nedarė garbės Petro sostui. 
Benediktas VIII (1012—1024) Pavijoje 1022 (1018?) prašalintų 
kunigų vaikus pasmerkė baudžiauninkais. Po Benedikto VIII 
Petro sostą užėmė jo brolis Romanas, kurs pasivadino Jonu XIX 
(1024-33). Už didelius pinigus jis sutiko pripažinti Bizancijos 
vyskupą rytų ekumeniniu patriarchu. Po jo mirties Tusku- 
lumo grafas dovanomis ir pažadais taip paveikė romėnus, 
kad jie išrinko popiežium jo sūnų Teofilaktą, 12 metų vai- 
ką, bet jau prityrusį ištvirkavime. Jis pasivadino Benedik- 
tu IX (1034-48). Savo elgesiu ir jis žemino popiežiaus urė- 
dą.  Popiežystės būklė pagerėjo prie Henriko TI (1039-56), 
kurs labai buvo susirūpinęs bažnyčios reforma.  Benedik- 
tą IX romėnai antrą sykį buvo išvaikę 1044. Popiežiaus tia- 
rą jie pardavė Silvestrui III, kurs po 3 mėnesių buvo Bene- 
dikto IX prašalintas. Pastarasis pamilo Tuskulumo grafo duk- 
terį ir buvo pasiryžęs padaryti negirdėtą žingsnį — ją vesti. 
Bet tėvas nedavė sutikimo, kol sužadėtinis buvo popiežium. 
Benediktas pardavė popiežiaus sostą už 1000 sidabro svarų ar- 
chidiakonui Jonui Gracijanui. Patariamas bažnyčios reformai 
palankių draugų (jų tarpe ir Hildebrando) Gracijanas priėmė 
ant savęs simonijos gėdą, kad tik išgelbėtų Petro sostą iš nuže- 
minimo ir negarbingumo. Jis pasivadino Gregoro VI (1044-46) 
vardu. Bet jis neturėjo ištenkamai energijos tokiam sunkiam 
uždaviniui. Benediktui nepavyko įvykdyti vedybų sumanymo ir 
todėl jis grįžo į Romą, kaip popiežius; bet ir Silvestras III ne- 
atsisakė nuo savo teisių. Roma turėjo dabar bent tris popie- 
žius, ir visi trys buvo aiškūs simonistai. Tokių aplinkybių aki- 
vaizdoje bažnyčios reformai palankusis Henrikas III padarė 
karo žygį į Romą. Atvykęs, iš pradžių Gregorą VI jis laikė tei- 
sėtu popiežium. Paskui atsižadėjo jo, kadangi simonistas netiko 
bažnyčios reformai vykdyti. Synode Sutri (1046) buvo 
prašalinti visi trys popiežiai. Paskui pritariant dvasininkijai ir 


miniai, Henrikas paskyrė popiežium Suidgerą iš Bambergo, 
kurs pasivadino Klemensu II (1046-1047). Sekančią dieną, 
Kalėdomis 1046, naujas popiežius apvainikavo Henriką III cie- 
sorium. Romėnai taip džiūgavo atstatytos mieste tvarkos dėliai, 
kad perleido ciesoriui su patriciatu tiesioginį Romos valdymą 
ir teisę rinkti popiežių ir pažadėjo niekuomet nešventinti po- 
piežiaus be ciesoriaus sutikimo. 


S 6. Gregoras VII ir investitūros ginčas. 


1. Nuo 10 šimtmečio visi rimtai galvojanti krikščionys 
laukė bažnyčios reformos. Nuo devintojo šimtmečio pa- 
baigos ir už Italijos ribų bažnyčia buvo įtraukta į bendrą 
politinį susmukimą, kurį didino saracenų, normanų ir 
magiarų grobuoniški užpuldinėjimai. Bažnyčių ir vie- 
nuolynų nuosavybė buvo sauvališkai aikvojama; didelio 
papiktinimo kėlė bendrai paplitusi simonija*), t. y. 
dvasiškų urėdų ir bažnytinių turtų pirkimas ir parda- 
vimas. Prie to prisidėjo dvasininkijos supasaulėjimas, 
kurs buvo įsiveržęs ir į vienuolynus. Todėl 910 metais 
įsteigtame, tiesioginiai nuo popiežiaus priklausančiame 
vienuolyne Kliuni, Burgundijoje, abatas Berno pakeitęs 
atstatė Benedikto taisykles, o jo įpėdiniai Odo ir Odilo 
dar labiau paaštrino tas taisykles. Kiti vienuolynai per- 
ėmė iš Kliuni vienuolyno pavyzdį; taip kilo Kliunio- 
censų kongregacija, daugelio vienuolynų są- 
junga, kurios priešakyje stovėjo kaip viršiausi galva 
Kliuni abatas. Sugrąžintas į vienuolynus senovės as- 
ketų aštrumas susitelkė su nuo Pseudo - Isidoriaus per- 
imtomis pastangomis išvaduoti bažnyčią nuo pasaulinės 
pajėgos, popiežių padaryti vienuoliškoje dvasioje beat- 
naujinamos bažnyčios viešpačiu ir suteikti jo galiai 


*) Nuo Simono Burtininko, kurs už pinigus norėjo pirkti iš 
apaštalų dovaną teikti Šv. Dvasią (apšt. darb. 8, 18-20). 

persveriančią viršenybę ir pasaulinių valdovų galios at- 
žvilgiu. Iš taip nusistačiusių sluoksnių išėjo popiežius 
Gregoras VII, 


Pamaldos Kliuni kongregacijos vienuolynuose buvo laikomos 
daug rimčiau negu kituose vienuolynuose. Kiekvienas vienuolis 
kasdien ir prie darbo turėjo melstis 138 psalmės žodžiais. Kal- 
bėti buvo beveik visai uždrausta; šios priežasties dėliai tuose 
vienuolynuose išsivystė gana tobula ženklų kalba. Iš kiekvieno 
buvo reikalaujama griežtas paklusnumas. Vienuma, rykštėmis 
ir kalėjimų buvo baudžiama bet kuris nepaklusnumas. Valgis 
buvo labai menkas, dažnai reikėdavo pasninkauti, Priešingai 
pirmiesiems vienuoliams buvo labai dabojama švaros. Rūbai 
buvo prasti, bet pritaikinti klimatui. Vienuolių darbas buvo 
labai įvairus: vieni jų privalėjo rūpintis išoriais vienuolyno rei- 
kalais, kiti perrašinėjo knygas arba savistoviai rašė mokslingas 
knygas. Kiekvienam vienuoliui buvo griežtai įpareigota labda- 
rybė pavargėliams ir vaišingumas keliauninkams. 18 pavargė- 
lių vienuolynas visai išlaikydavo savo lėšomis. Našlės ir našlai- 
čiai, paliegėliai ir seneliai kasdien gaudavo pašalpas. Didžiaja- 
me Ketvirtadienyje kiekvienas vienuolis mazgojo vienam varg- 
šui kojas ir valgydino jį. Kas savaitę vienas vienuolis eidavo į 
kaimą, ir aprūpindavo tenai esančius suvargusius ligonis visu 
tuo, ko jie buvo reikalingi. Serganti vienuoliai buvo geriausiai 
slaugomi. Pasveikę melsdavosi 7 atgailos psalmės žodžiais; tai 
buvo atgailavimas už tai, kad ligos metu peržengė pasninkų ir 
tylėjimo įstatymą. Prie vienuolio mirties patalo susirinkdavo 
visi vienuoliai. Po paskutinio patepimo duodavo mirštančiam 
pabučiuoti medinį kryžių. Visas vienuolyno gyvenimas buvo pa- 
vestas abatui. 


2. Gregoras VII (1073-1085), kaip pasaulionis Hilde- 
brandas, gimė iš visai nepasiturinčių tėvų. Toskanoje. 
Dar vaikystės amžiuje jis pateko vienuolynan Romoje; 
kiek laiko išbuvęs vienuolyne Kliuni, jis vėl sugrįžo į Ro- 
mą. Popiežiaus Leono IX (1048-1054) ir jo įpėdinių bu- 
vo labai gerbiamas; savo pirmtakams padėjo kovoti už 
popiežių savistovumą, ir nepriklausomumą. Hildebran- 
do įtakoje tapo popiežium Nikalojus II (1058-1061) ir 


aga 


stengėsi pravesti, kad būtų panaikinta Henrikui III pri- 
pažinta teisė skirti valdovus Petro sostui ir kad popie- 
žius būtų renkamas tik kardinolų, t. y. tam tikro Romos 
ir jos apylinkės kilnių dvasininkų skaičiaus*). Likusi 
dvasininkija ir lajikai tegalėjo pritarti rinkimams. 

Prisilaikydamas Kliuni kongregacijos skleidžiamų 
bažnyčios reformos idėjų ir pseudoisidorinių dekretalijų 
Gregoras VII stengėsi sukurti universalinę teo- 
kratiją, kurios regima, vienintėlė viršiausi galva po- 
piežius, kaip žemiškas Kristaus vietininkas, ir kurs kaip 
toks stovi aukščiau už bet kokią žemišką galybę. Že- 
miška valdžia gali ir toliau likti kaip Dievo įstatyta, bet 
apribota vien pasaulišku valdymu; už kiekvieną nukry- 
pimą nuo savo tikslo, popiežius bara ir teisia valdovą; ir 
taip popiežius turi būti viršesnis ir už pasauliškus val- 
dovus. 


Įžengęs Petro sostan Gregoras tuojau pradėjo vykdyti savo 
sumanymus. Visų pirma jis atnaujino 1074 seną bažnyčios įsta- 
tymą, draudžiantį dvasininkams vęsti. Dar daug dvasininkų bu- 
vo slaptai arba viešai vedę. Bažnyčios turtui apsaugoti ir baž- 
nyčiai vaduoti iš pasaulinės valdžios priklausomybės, Gregoro 
manymu buvo reikalingi nevedę dvasininkai. Dar nebūtų bu- 
vę taip blogai, jei jis būtų įsakęs ateityje skirti tik nevedusius 
dvasininkus ir jiem uždrausti vesti. O Gregoras pareikalavo, 
kad visi dvasininkai atsiskirtų nuo savo žmonų ir vaikų ir be 
to, dar jis išgalvojo naują mokslą, pagal kurį šventi veiksmai, 
atlikti vedusio dvasininko, neteisėti, net nuodėmingi. Prieš to- 
kį įsakymą iš dvasininkų pusės kilo smarkus pasipriešinimas, 
bet Gregoras sugebėjo sulaužyti jį, sukiršindamas vienuolių pa- 
galba minią prieš vedusius dvasininkus. Prasidėjo baisus varg- 
šų dvasininkų persekiojimas, o minia pradžiugusi tik ir laukė 
geros progos pulti juos. Taip pavyko Gregorui įgyvendinti tas 
įstatymas. 


*) Nuo Siksto V (1586) tam skaičiui priklausė 6 vyskupai, 
50 presbiterių, 14 diakonų. 

Bet jei nuo pasauliškojo gyvenimo atskirta dvasininkija iš 
tikrųjų turėjo būti nepriklausoma nuo pasaulionių ir pavesta 
vienam popiežiui, tai dvasininkai privalėjo savo urėdą gauti ne- 
be iš valstybės, bet iš bažnyčios. Ir tai Gregoras atsiekė, už- 
drausdamas 1075 m. simoniją. Jokie dvasininkai neturėjo teisės 
gauti vietą iš pasaulionio, bet tik iš vyskupo; vyskupai gauda- 
vo vyskupijas, dvasininkams išrinkus juos; abatus galėjo rink- 
ti sau tik to vienuolyno vienuoliai. Buvo ekskomunikuojamas 
kiekvienas lajikas, kurs, įteikdamas žiedą ir skipetrą dvasiško 
urėdo ženklus, išdrįsdavo dar dalyti investitūrą, t. y. perduoti 
dvasišką vietą. Per šimtmečius visuose kraštuose buvo įsigy- 
venęs bendras paprotys, kad krašto valdovai skirdavo dvasiš- 
kų vietų valdytojus, nes kiekvienai dvasiškai vietai priklausy- 
davo žemės plotai, o krašto valdovui nebuvo visviena, kas ga- 
vęs žemę bus jo lenininkas. Anais laikais buvo priimtinas ir vi- 
sai leistinas dalykas, kad dvasiškos vietos skyrėjas, dar prieš 
skiriant gaudavo užmokesnį. 


Jei visuose kituose kraštuose popiežiaus uždraudimas bu- 
vo lengvai įgyvendintas, tai Vokietijoje jo pastangoms šiaja 
linkme iš pradžių nesisekė. Jau per 250 metų Vokietijos bažny- 
čia savistoviai buvo tvarkoma ciesoriaus, krašto valdovų ir vys- 
kupų. Tad nėra kuo stebėtis, kad ciesorius ir vyskupai neno- 
rėjo pasiduoti Gregorui. Tariamosios simonijos dėliai kilo ko- 
va tarp Henriko IV ir Gregoro VII. Kylančiame dabar susi- 
rėmime ciesorius paskelbė 1076 m. popiežių prašalintu nuo Pet- 
ro sosto, o popiežius iš savo puses ekskomunikavo ciesorių. 
Bet popiežiaus prakeikimas Vokietijoje labiau veikė negu cie- 
soriaus įsakymas. Greitai ciesorius Henrikas turėjo pasiže- 
minti prieš Gregorą. Žiemos viduryje ciesorius turėjo žygiuoti 
per Alpes. Atgailaujančio rūbuose, basas, vilnų marškiniuose, 
tris dienas, nuo sausio 25 iki 27 d., nuo ryto iki vakaro ciesorius 
Henrikas išstovėjo Kanosos pilies kieme, kur Gregoras tuo- 
met gyveno. Tik ketvirtą dieną ciesorius buvo prileistas prie 
popiežiaus. Ciesorius pažadėjo vykdyti visa, ką tik popiežius 
reikalavo, kad tik būtų nuimta nuo jo ekskomunikacija. Išsi- 
vadavęs nuo ekskomunikacijos, ciesorius pradėjo kovą su ku- 
nigaikščiais. Gregoras buvo šioje Kovoje ciesoriui priešingų 
kunigaikščių pusėje. Kova pasibaigė tuo, kad popiežius buvo 
priverstas bėgti iš Romos; jis mirė Salernoje pas jam ištiki- 
mus normanus. Jo paskutiniai žodžiai buvo: „dilexi iustitiam 


et odi iniguitatem; propterea morior in exilio“. Gregoro įpė- 
diniai atsiekė tai, ko jis norėjo, būtent bažnyčios nuo ciesoriaus 
nepriklausomybės, popiežių visoje vakarų bažnyčioje valdymo, 
popiežiaus viršenybės ant ciesoriaus ir valstybės. 


Ir Prancūzijos karaliui Pilypui I (1060-1108) grū- 
mojo interdiktu ir prašalinimu plačiai naudojamos simo- 
nijos dėliai. Pilypas nudavė, pasiduodąs popiežiaus rei- 
kalavimams, bet ištikrųjų visai nekreipė dėmėsio ir nie- 
ko nekeitė savo veiksmuose. Gregoras nelaikė patartinu 
įsileisti su šituo valdovu į kovą. 


Dar palankesnis buvo Gregoras Anglijos karaliui 
Vilhelmui Užkariautojui (1035-1087), kurs 
geležiniu kumščiu valdė savo krašto bažnyčią, paskelbė 
bažnyčios turtą leno turtu, o simonijos atžvilgiu dar 1a- 
biau prasižengė, negu kitų kraštų valdovai. Bet popie- 
žius užmerkė akis ir visaip glostė jį, net pažadėjo cie- 
soriaus karūną, nes manė pasinaudoti jo pagalba kovo- 
je su Henriku IV. Gregorui taip pat nepavyko įgyven- 
dinti savo viršenybės teisės ir Vengrijoje, kur valdė tuo 
laiku karalius Vladislovas. 


III. Investitūros ginčas, kurs vyko ir raštu, tęsėsi ir 
po Gregoro VII ir Henriko IV mirties. Tarp Kaliksto II 
(1119-1124) ir ciesoriaus Henriko V (1106-1125) paga- 
liau buvo sudarytas Vormso Konkordatas 
1122 metais. Šiaja sutartimi einant ciesorius atsisakė 
nyo investitūros žiedu ir skipetru ir pažadėjo leisti lais- 
vai rinkti ir šventinti vyskupus ir abatus pagal bažnyčios 
kanonus. Popiežius iš savo pusės davė sutikimo, kad rin- 
kimai vyktų ciesoriaus arba jo vietininko akivaizdoje, 
o vyskupo sostui nuosavybės ir viršenybės teisių perda- 
vimą išrinktajam atlikdavo karalius, įteikdamas skipet- 
rą. Pagal formą turėjo vykti laisvi bažnytiniai rinki- 
mai, bet Vokietijoje išrinktasis galėjo būti pašventintas, 


tik valdovui perdavus jam leno teises ir davus vasalo 
priesaiką. Pirmas visuotinis Laterano koncilis 1123 pa- 
tvirtino Vormso Konkordatą. 


$ 7. Inocentas III (1198-1216). 


1. Vormso konkordatu įvyko savo rūšies ginklų pa- 
liaubos, bet greitai pasireiškė neišlyginamas priešingu- 
mas tarp ciesorystės ir popiežystės, kai Fridri- 
chas I Barbarosa (1152-1190) pareiškė savo cie- 
soriaus teises Italijoje. Fridrichas I buvo pasiryžęs įkū- 
nyti Karolio Didžiojo idėjas. Vyskupus jis skyrė nieko 
neatsiklausdamas. 1153 m. jis sudarė sutartį su šven- 
tuoju sostu, kurs pripažino jam ciesoriaus vainikavimą, 
o popiežiui užtikrino laikiną valdymą bažnyčios valsty- 
bėje. 

Prie Fridricho I prasidėjo imtynės tarp dvasiškosios 
ir pasauliškosios galios dėl pasaulio valdymo. Bolognos 
teisininkai išaiškino Fridrichui ciesoriaus sąvoką ir 
1158 m. jo politika įgijo imperialistinio pobūdžio. Iš 
antros vėl pusės Petro soste sėdėjo popiežiaus Gregoro 
VII pasaulio valdymo planų šalininkai. Todėl susirėmi- 
mas buvo neišvengiamas. „Aleksandras III (1159-81), 
įžymiausias popiežius tarp Gregoro VII ir Inocento III, 
sėkmingai kovojo ir džiūgavo nužeminęs bent du valdo- 
vu, Fridrichą II ir Henriką II, Anglijos ir Prancūzijos 
karalius. 

Popiežius Hadrianas IV (1154-59) paskelbė interdiktą romė- 
nams, kurie buvo jam atkirtę kelią į miesto vidurį ir užpuolę 
kardinolą. Bet tik kelias savaites pakentė Romą tokią padėtį 
ir išsipirko iš jos prašalindama Arnoldą iš Brescijos, 
jauną dvasininką iš Abelardo mokyklos, kurs bažnyčios prą- 
turtėjime ir dvasininkijos kišimesi į pasauliškus dalykus ma- 


tė bažnyčios sunykimo šaltinį. Arnoldas pateko į kardinolo 
rankas. Tiesa, jis buvo ir vėl paleistas prievarta, bet Fridrichas 

I 1154 m. žygiavo prieš Romą ir popiežiaus prašomas pareika- 
lavo vėl išduoti jį; Fridrichas perdavė Arnoldą Romos viršinin- 
kui, kurs be teismo sprendimo ir be įstatymo įsakė nukankin- 
ti lauže, paskui jo kūną sudeginti ir pelenus supilti  "Tibero 
upėn (1155), 


Hadrianui pasimirus, Gregoro šalininkų kardinolų dauguma 
išrinko popiežium Rolandą Bandinellį; jis pasivadino Aleksand- 
ru III (1158-81); ciesoriaus šalininkų mažuma šiek tiek anks- 
čiau buvo pakėlę Petro sostan Viktorą III. Fridrichas įsakė 
synode Pavijoje 1160 pripažinti Viktorą, o po jo mirties pasky- 
rė bent tris kartus iš eilės popiežiaus sosto įpėdiniu. Aleksand- 
ras sviedė 1160 ant Barbarosos ekskomunikaciją; nepaisant to 
Italijoje išsilaikyti negalėjo ir pabėgo į Prancūziją; kitų kraš- 
tų dauguma pripažino jį. Politinių įvykių eigą, o ypačiai didelis 
nepasisekimas Barbarosai mūšyje prie Legnano 1176, davė 
Aleksandrui persvarą. Taikos sutartimi Venecijoje 1177 m. 
Fridrichas išsižadėjo savo popiežių ir pripažino Aleksandrą, bet 
savo teisių Vokietijos bažnyčios atžvilgiu nepakeitė. 

Popiežius Aleksandras nužemino dar ir Henriką II (1154-89), 
Anglijos ir didesnės Prancūzijos dalies galingą valdovą. Kon- 
stitucija Klarendone Henrikas norėjo Anglijos bažnyčią pada- 
ryti priklausomą nuo valstybės. Arkivyskupas Tomas Beketas 
pasipriešino tam. Už tai riteriai normanai nužudė jį, pasinau- 
doję karaliaus neapgalvotai tartu žodžiu. Popiežius Aleksand- 
ras ekskomunikavo jį. Išsivaduoti nuo ekskomunikacijos Hen- 
rikas nematė kito kelio kaip atlikti plakimo atgailą ant savo 
priešo Tomo Beketo kapo (1174). Atgavęs po ilgo trėmimo Ro- 
mą ir iškilmingai įžengęs į ją, Aleksandras sušaukė 300 vys- 
kupų trečiam ekumeniniam Laterano synodui 1179 apsvarstyti 
priemones gydyti bažnyčios žaizdoms, kurias sudavė schisma. 
Išvengti dvigubiems popiežiaus rinkimams buvo nutarta, kad 
teisėtiems popiežiaus rinkimams reikalinga dviejų trečdalių 
visų kardinolų balsų; popiežiaus Nikalojaus II dekretas, (1059), 
kuriuo popiežiaus išrinkimui turėjo teisės pritarti ciesorius ir 
minia, buvo atmestas kaip jau pasenęs. 


Popiežiaus Aleksandro įpėdiniai buvo nežymūs. Vo- 
kiečių karaliaus galia sustiprėjo, pagerėjus politinėms 
apystovoms. Sutuokdamas savo sūnų Henriką su Sici- 
lijos Konstancija 1186 m., Fridrichas Barbarosa manė 

savo šeimai prijungti Sicilijos ir pietų Italijos valstybę. 
Užžengus Henrikui VI (1190-1197) hohenštaufenų sos- 
tan, įsikūnijo viltis išplėsti ciesoriaus valdžią. per visą 
Ttaliją. Popiežystė pasijuto apsupta pavojaus, gresiančio 
iš ciesorystės. Iš tokios padėties išgelbėjo popiežystę jau- 
no, vos 32 metų, ciesoriaus Henriko VI mirtis. Kilusios 
Vokietijos valstybėje suirutės dėl dvigubų karaliaus 
rinkimų labai susilpnino karaliaus galią ir atskyrė abie- 
jų Sicilijų valstybę; prie susilpninimo prisidėjo ir ta ap- 
linkybė, kad Vokietijos sosto įpėdinį našlė Konstancija 
atidavė auklėti popiežiui. 

2. Tokioms patogioms ir popiežystei palankioms ap- 
linkybėms susidėjus, Petro kėdėn atsisėdo Inocen- 
tas III (1198-1216), 37 metų vyras. 

Įmocentas III, grafas Lotaras iš Segni, studijavo Pa- 
ryžiuje ir Bolognoje (Bolonjoje) teologiją ir teises. Kaip 
rašytojas teologijos srityje nežymus, kaip teisininkas 
pasižymėjo giliu proto aštrumu, buvo nepaprastas dip- 
lomatas ir turėjo didelius gabumus valdyti ir tvarkyti. 
Inocentas buvo visai politinis popiežius. Be gabumų jis 
buvo apdovanotas reta laime, kuri jį lydėjo per visą jo 
pontifikavimą. Jo tikslas — pasaulio valdymas, nes ne- 
vien bažnyčia, bet ir pasaulis turi priklausyti jo valdžiai, 
kunigija ir ciesorystė susijungė jame, jis mažesnis už 
Dievą, bet didesnis už žmogų. Savo pirmu uždaviniu jis 
iaikė bažnytinės valstybės ir popiežiaus pagarbos Ro- 
moje atstatymą. 

Iš ciesoriaus prefektų Romoje ir iš Romą valdančio senato- 
riaus jis paėmė ištikimybės priesaiką, atstatė popiežiaus virše- 
nybės galią bažnytinėje valstybėje. Pietų Italiją valdė jis po 
mirties Konstancijos, Siciliją tapo jo leno provincija. 

Išrinkus du valdovus Vokietijoje ir kilus ginčui dėl sosto 


tarp Švabijos Pilypo (1198-1208) ir Braunšveigo 
Otono III (1198-1218), Inocentas turėjo geros progos įsikiš- 

ti į ginčą kaip vyriausias teisėjas. Ir ištikrųjų abi besiginčijan- 
čios šalys tarėsi su juo. Iš pradžių jis buvo Otono pusėje ir 
palaikė jį; mat, Otonas buvo pažadėjęs globą bažnyčiai, o po- 
piežiui klusnumą. Bet kai Pilypas vis labiau ir plačiau buvo 
pripažintas ir kai jis tapo palankus popiežiui, pastarasis pradė- 
jo su juo tartis ir pažadėjo ciesoriaus vainiką. Tuo tarpu Pi- 
lypas buvo nužudytas, o Otonas pripažintas naujų rinkimų. 
Otonas davė popiežiui priesaiką ir pažadėjo leisti rinkti pre- 
latus, pasaulionims nedalyvaujant, tuo jis atsisakė nuo Vorm- 
so Konkordato pažadų. Už tat jis buvo 1209 metais apvainikuo- 
tas. Bet greitai kilo tarp Otono ir popiežiaus ginčas dėl cieso- 
riaus teisių Italijoje; popiežius jį ekskomunikavo ir prašalino 
nuo sosto. Noromis nenoromis Inocentas pradėjo minėti ir pa- 
laikyti Fridrichą II. Pastarasis pažadėjo Romoje ir toliau lai- 
kyti Siciliją kaip popiežiaus leną; paskui Inocento palaikomas 
išvyko į Vokietiją (1212), kuri jį pripažino. Fridrichas davė po- 
piežiui aukso buloje Egere 1213 m. tuos pačius pažadus kaip 
Otonas ir atsisakė ateityje jungti Siciliją su Vokietija. Aache- 
ne 1215 m. jis gavo vokiečių karaliaus karūną, išrinkus jį vo- 
kiečių kunigaikščiams, ir taip rinkimai įvyko visai neatsižvel- 
giant į popiežiaus pasaulio valdymo reikalavimus. 


Ir kitus kunigaikščius Inocentas spyrė pripažinti jo viršeny- 
bę. Jei Henrikas II po Canterbury (Kenterberi) arkivyskupo 
Tomo Beketo, popiežiui Aleksandrui III įsakius, darė viešą at- 
gailą, tai tos pačios Anglijos karalius Jonas turėjo dar labiau 
nusižeminti prieš Inocentą. Ginčas dėl rinkimų arkivyskupijo- 
je Canterbury davė popiežiui progos įsikišti ir pareikšti savo 
teises į viršenybę Anglijos bažnyčioje. Inocentas paskelbė in- 
terdiktą visai Anglijai, karalių Joną ekskomunikavo, ir praša- 
lino nuo sosto, o Angliją priskyrė Prancūzijos karaliui Pily- 
pui. Kai pastarasis jau rengėsi Angliją pulti, Jonas nusižemino, 
paskelbė, kad Angliją jis ir įpėdiniai gauna iš popiežiaus rankų 
kaip leną ir pažadėjo du sykiu į metus mokėti Romai žymią 
pinigų sumą, 1213 metais padėjo prie popiežiaus legato kojų 
valstybę ir karūną ir gavo ją atgal iš popiežiaus rankų kaip 
leną. 


Savo pontifikavimą ir gyvenimą užbaigė iškilmingiau- 
siai ir puošniausiai, sušaukęs 1215 m. ketvirtąjį visuo- 
tinį Laterano koncilį. Čia nusilenkė prieš jį daugiau 

negu 1500 prelatų, 412 vyskupų, 800 abatų; dalyva- 
vo Aleksandrijos ir Antijochijos patriarchų atstovai 
ir beveik visų krikščioniškų karalių pasiuntiniai, o 
Jeruzalės ir Konstantinopolio patriarchai dalyvavo as- 
meniškai. Susirinkusieji pagerbė jį kaip žemišką Die- 
vo vietininką, kaip regimą bažnyčios galvą ir visų 
tautų ir kunigaikščių viršiausį viešpatį ir teisėją. Be to, 
koncilis turėjo išrišti klausimą, kaip atgauti iš mohame- 
donų šventasis Išganytojo kapas, aptarti mokslo ir 
drausmės reikalus, priemones kovai su atskalūnais, nu- 
statyti ir įtraukti į bažnyčios teisę visą, ką popiežius 
buvo atsiekęs vyskupų rinkimo klausime. Visa, ką tik 
popiežius patiekė, buvo priimta. Ištikrųjų šiame konci- 
lyje popiežius pasirodė kaip didelės krikščioniškų tautų 
šeimos galva. 


$ 8. Kryžiaus karai. 


I. Užėmę Jeruzalę, arabai nedraudė krikščionių kelio- 
nių į šventąjį kapą, net globojo jas. Bet 10 šimtmetyje, 
fatimidams valdant, prasidėjo varžymai ir priespaudos, 
o 1070 m. jos pasiekė aukščiausio laipsnio. Vakarų 
krikščionys labai atjautė tai, nes kaip tik tuo laiku ke- 
lionės į šventąją žemę buvo padidėjusios. Popiežius Gre- 
goras VII buvo sumanęs atimti šventąją žemę iš neti- 
kinčiųjų. Tik kova su Henriku IV sukliūdė stoti krikš- 
čioniškos kariuomenės priešakyje. Bizantijos karaliaus 
Aleksiejaus I Komneno (1081-1118) pagalbos šauksmas 
išjudino pagaliau vakarų krikščioniją. Jo pasiuntiniai 
palydėjo popiežių Urboną II (1086-1099) į koncili Kler- 
monte 1094; čia popiežius pats karštais žodžiais ragino 
susirinkusiuos šventam karui po kryžiaus ženklu. Visi 
koncilio dalyviai vienu balsu sušuko: „Dievas tai nori!“ 
Taip kilo sąjudys, kurs apėmė visą vakarų Europą ir 

tęsėsi bent du šimtmečius. Juk reikėjo atimti iš ne- 
tikinčiųjų „dangų žemėje“. Kryžiaus karų metu 5-6 mi- 
lijonai žmonių paguldė savo galvas, ir visdėlto nieko ne- 
atsiekta iš to, kuo pasitikėta ir laukta. 


Pirmas kryžiaus karas (1096—1099). Gotfridui iš Buillono ir 
kitiems kunigaikščiams vadovaujant, nužygiavo į šventąją žemę 
prancūzų, normanų ir Lotaringijos ritierių žiedas; anksčiau bu- 
vo išvykę nedrausmingi būriai, vadovaujant Petrui ir Valte- 
riui, bet kelyje jie visi žuvo. Po sunkių karštų imtynių Jeruzalė 
buvo atkariauta (1099 liepos 15 d.) ir įsteigta ten krikščioniška 
karalija. 


Antras kryžiaus karas (1147—1149) niekais pasibaigė; popie- 
žiaus Eugenijaus III (1145—53) parėdymu jį surengė garsusis 
cistercijiečių abatas Bernardas iš Clairvaux; šiam kryžiaus žy- 
giui vadovavo Prancūzijos karalius Liudvikas VII (1137—80) ir 
Vokietijos karalius Konradas III (1138—52). 


Trečiąjį kryžiaus karą (1189—1193) iššaukė ta aplinkybė, kad 
sultonas Saladinas (1187) užėmė Jeruzalę. Šio žygio priešakyje 
stovėjo Fridrichas Barbarosa, Prancūzijos karalius Pilypas Au- 
gustas ir Anglijos karalius Richardas Liūtaširdis. Didelėmis au- 
komis buvo užimta Akono tvirtovė ir sudarytos ginklų paliau- 
bos trims metams; einant paliaubomis jūrų pakrantė buvo pri- 
skirta krikščionims ir leista keliauninkams laisvai lankyti Je- 
ruzalę. 


Ketvirtąjį kryžiaus karą (1202—1204) surengė popiežius Ino- 
centas III (1198—1216); Palestina nebuvo užkariauta, bet buvo 
įkurta Konstantinopolio lotynų ciesorija, kuri truko tik iki 
1261 m. 


Penktam kryžiaus karui (1228—1229) vadovavo Vokietijos ka- 
ralius Fridrichas II, kurs su sultonu Kameliu sudarė garbingą 
sutartį ir užsidėjo Jeruzalės vainiką. Krikščionių kelionės į 
šventąjį kapą buvo leistos. 

Šeštojo kryžiaus karo (1248—1254) priešakyje stovėjo Pran- 


cūzijos karalius Liudvikas Šventasis (1226—1270), kurs buvo su- 
manęs užkariauti Egiptą, bet nieko neatsiekė. 


Septintame kryžiaus kare (1270) tas pats karalius Liudvikas 
su didele kryžeivių dalimi žuvo prie Tuniso. 

Be šitų septynių kryžiaus karų buvo bent keli mažesni žygiai. 
Jiems priklauso Vengrijos karaliaus Andriejaus II sų Austrijos 
kunigaikščiu Leopoldu surengtas karo žygis, kurs turėjo tik 
tiek pasisekimo, kad buvo užkariauta Damiete Egipte. Iš Pran- 
cūzijos ir pietų Vokietijos vyko dar vaikų kryžiaus ko- 
vos (1212). 


1291 metais saracenai atkariavo Akoną, šią krikščionims taip 
svarbią tvirtovę. Dabar krikščionys galutinai nebeteko Pales- 
tinos. 


II. Nors kryžiaus karai nedavė tų vaisių, kokių iš jų 
laukta, tačiau jų pasėkos buvo gilios ir toli siekiančios. 

1. Kryžeivių turtai buvo parduodami žemiau kainos 
ir dažnai bažnyčiai tiesiog dovanojami; tokiuo būdu jie 
padidino jos nuosavybę. 

2. Bažnyčios, o ypačiai popiežiaus, pagarbumas augo 
tuo, kad vakarai buvo sujungti tarnyboje iš Romos pa- 
skelbtam obalsiui. 

3. Kelias į rytus buvo pratiestas ir pasaulio prekyba 
palengvinta; šių aplinkybių dėliai pakilo pirklių luomas 
ir pražydo Prancūzijoje ir Italijoje miestai, kurie vada- 
vosi iš bažnyčios ir jos turtų valdymo. 

4. Vykdami per svetimus kraštus, kryžeiviai susipa- 
žino su kitų tautų, ypačiai arabų ir bizantiečių, aukš- 
tesnėmis kultūromis. Vis tai pakeitė vakarų kultūrą; 
toks pasikeitimas jau pastebimas, praslinkus kelioms 
dešimtims metų nuo pirmojo kryžiaus karo. 

5. Pinigų ūkis greitai augo, visuomenėje šalia bajo- 
rijos ir dvasininkijos atsirado „trečias luomas“, būtent 
miestelėnai; lajikai pradėjo veržtis prie švietimo ir dva- 
sios kultūros. Vis tai buvo kryžiaus karų pasėkos. 

6. Nepasisekimas pakenkė bažnyčios pagarbumui. 
Juk bažnyčia skelbė kryžiaus karų obalsį ir užtikrino jų 
pasisekimą. 

7. Susipažinimas su svetimais kraštais ir jų išdirbi- 
niais, vakarų kultūros susidurimas su rytų kultūra, kuri 
jau buvo atsiekusi aukštesnį laipsnį, kėlė džiaugsmą pa- 
sauliu ir apskritai dvasinį gyvenimą. 


8. Pažadėdama atlaidus, bažnyčia palaikė kryžeivių 
nedorovingumą; kadangi prietaringas tikėjimas relikvi- 
jomis ir legendomis rytuose buvo sustiprintas, tai ir kry- 
žiaus karai sukėlė įsitikinimą apie reformacijos reika- 
lingumą. 


$ 9. Bažnyčios mokslas. 


Bažnyčios mokslas, kurs nuo Augustino ir Gregoro I 
buvo susidomėjęs atskirais klausimais, popiežiaus baž- 
nyčios pakilimo ir sustiprėjimo laikotarpyje davė pro- 
gos naujiems ginčams ir dalinai buvo jau sąryšyje su 
kylančių vakaruose mokslišku dogmų aiškinimu. 


I. Ginčai dėl mokslo. 1. Predestinacijos mokslas. 
Gotšalkas, turtingo grafo sūnus, kūdikystės amžiuje 
buvo atiduotas Fuldos vienuolynui. Synode Maince jam 
buvo leista išstoti iš vienuolyno. Bet vienuolyno abatas 
Rabanus Maurus pasistengė jo neišleisti. Jis buvo tik 
perkeltas į kitą vienuolyną; nuraminimo jis čia ieškojo, 
bestudijuodamas Augustino raštus, kuriuos išnagrinėjo 
ir pergalvojo labai nuodugniai. Gotšalkas tapo griežtos 
predestinacijos mokslo šalininkas; jis dar net viršijo ir 
Augustiną, skelbdamas dvigubą predestinaciją, būtent 
išganymui ir paskandinimui. Tokio mokslo to laiko baž- 
nyčia nepripažino. Todėl bent dviejuose synoduose 848 
ir 849 Rabanui Maurui ir Hinkmarui vadovaujant, Got- 

šalko mokslas buvo pasmerktas, o jis pats nubaustas 
iki gyvos galvos kalėti vienuolyno kalėjime. Nesuside- 
rinęs su bažnyčia jis mirė 868 m. 

2. Radbertus Paschasijus, benediktinų vienuolyno 
Korby abatas parašė apie 845 metus raštą: ,,de corpore 
et sanguine Domini“, kuriame išvystė realistines liaudies: 
pažiūras apie Vakarienę. Dvasininko malda ir šventini- 
mu duona ir vynas pasikeičia mišioje tikru kūnu ir krau- | 
ju. Radberto mokslą puolė įžymūs amžininkai kaip Ra- 
banus Maurus ir Ratramnus. Jie mokė, kad Kristaus kū- 
nas ir kraujas vartojamas tik dvasiškai, joks pasikeiti- 
mas nevykstąs. Jie rado vis daugiau pritarimo. 


3. Berengaras iš Turo (Tours) 1050—79, per du 
šimtu metų vėliau skelbė mokslą apie Vakarienę, kurs 
buvo priešingas Paschasijaus mokslui, bet nuoseklesnis 
Rabano Mauro ir Ratramno mokslo vystymas. Yra 
duonos ir vyno pasikeitimas ir Kristaus kūno esimas; 
bet ne medžiaginis pasikeitimas; kūno esimas yra jo ga- 
lybės esimas; duonos pasikeitimas yra tikras šios galy- 
bės esimas duonos pavidale. Kad šita galybė būtų, yra 
reikalingas ne vien šventinimas, betir varto- 
jančio tikėjimas; be šito tikėjimo duona — be 
turinio ir neturintis galios ženklas. Bent du synodai Ro- 
moje 1059 ir 1079 privertė jį pakeisti savo mokslą tąja 
prasme, kad duona ir vynas po pašventinimo tampa tik- 
ru Viešpaties kūnu ir tikru jo krauju. 


4. Atatinkamai šitam mokslui apie Vakarienę 12 
šimtmetyje buvo atimta taurė iš lajikų iš baimės, kad 
nebūtų pralietas šventas kraujas, o šitą sutrumpinimą 
teisino mokslu apie ,,konkomitanciją“ (lydėjimą). Pasak 
šį mokslą kūne yra kraujas. Laterano koncilyje 1215 
transsubstancijos mokslas buvo paskelbtas dogma. Pa- 

staroji dogma kartu su mokslu apie Trejybę ir dvi pri- 
gimtis Kristuje buvo sąlyga, nuo kurios parėjo priklau- 
symas katalikų bažnyčiai. 


II. Scholastikos pradžia ir jos išsivystymo aukštu- 
mo laipsnis. Pagerėjus bažnyčios būklei, nuo 11 šimt- 
mečio pusės vis labiau gyvėjo proto reikalavimai bažny- 
čios tėvų pradėtą krikščioniškojo tikėjimo turinio aiš- 
kinimą išreikšti tam tikruose mokslo dėsniuose (dog- 
mose) ir šitas dogmas, kurių tiesa iš anksto buvo užtik- 
rinta, suglaudus į vieną sistemą, pateisinti prieš žmo- 
gaus mąstančią dvasią. Vyrus, kurie pasistatė sau už- 
davinį duotąjį dogmos turinį įrodyti kaip protui nesi- 
priešinantį, vadina scholastikais, 


1. Scholastikos tėvu laikomas Anzelmas, Canterbu- 
ry (Kenterberi) arkivyskupas (1033—1109). Jis ištarė 
scholastikai vadovaujantį dėsnį: „fides guaerit intellec- 
tum“ (tikėjimas ieško pažinties). Tikėjimas, t. y. Anzel- 
mo supratimu bažnyčios mokslas, yra kas tai tvirtai 
nusistovėjusio, ką nebegalima liesti, bet žmogų nevien 
kas tai ragina, bet jis įpareigotas ieškoti, siekti pažin- 
ties (,„credo, ut intellegam“). 


Anzelmas gimė Aostoje Italijoje, augo Beko*) vienuolyne, 
paskui buvo ten pat mokytoju ir abatu. Kaip arkivyskupas 
drąsiai gynė bažnyčios nepriklausomybę Hildebrando dėsniais. 
Kaip teologas savo proto aštrumu ir gilumu, savo spekuliaty- 
viais gabumais ir krikščionišku vidujingumu jis buvo antras 
Augustinas. Mistika taip pat jam nebuvo svetima. Jo raštų 
tarpe svarbiausias: „Cur Deus homo?“ (Kodėl žmogus Die- 
vas?); šiame veikale jis įrodinėjo, kodėl Dievas Kristuje turėjo 
tapti žmogum, kad suderintų žmones su Dievu. Anzelmo pa- 


*) Prie Senos žiočių į vakarus. 

tenkinimo mokslas išeina iš Dievo garbės kaip nepaliečiamo ir 
nepažeidžiamo turto. O ištikrųjų nuodėmė įžeidė Dievo garbę. 
Nuodėmė yra Dievo negarbinimas tuo, kad atsisakoma pasi- 
duoti Dievo valiai. O Dievo valiai pasiduoti privalo kiekvienas 
protingas tvėrinys. Todėl nuodėmininkas turi daryti patenkini- 
mą (satisfactio), kurio Dievas savo garbės dėliai negali išsiža- 
dėti. Kadangi nuodėmė matuojama atžvilgiu to, kurio atžvilgiu 
ji padaryta: būtent begalinio Dievo atžvilgiu, tai ir nuodėmė 
yra begalinė, todėl reikalingas toks didelis patenkinimas, kurio 
nepajėgia įvykdyti joks žmogus. Dievo garbės įžeidimui ati- 
taisyti žmogus turėtų netekti išganymo; bet tai nesuderinama 
su Dievo sumanymais, kokiuos jis turi savo tobuliausiam tvė- 
riniui. Išeitį iš tokios padėties teikia kentėjimas ir mirimas 
Dievo-žmogaus, kurs jungia savyje dievybės ir žmogybės pri- 
gimtis nepakeistai, nesuplaktai ir neišskirtai. Jis vienas gali 
laisvu noru mirti, kadangi jis visagalįs ir be nuodėmės. Laisva 
valia tokio gyvenimo atsidavimas turi begalinės vertės ir to- 
dėl atvaizduoja begalinį patenkinimą. 


2. Anzelmo mokinys buvo Anzelmas iš Laono, pava- 
dintas „scholasticus“. Nuo 1076 metų jis mokė su dide- 
liu pasisekimu Paryžiuje; tuo jis padėjo pirmą pagrindą 
įkurti ten aukštajai mokyklai. Paskui jis sugrįžo į savo 
gimtąjį miestą ir čia įsteigė mokyklą, kuri buvo gau- 
siai lankoma. 


3. Anzelmo pratiestuoju keliu ėjo Petras Lombar- 
das. Jis gimė Navaroje, Lombardijoje, mokė Paryžiuje, 
buvo arkivyskupu ten pat, mirė 1160 arba 1164 metais. 
Jis išleido veikalą: „sententiarum libri guatuor“, tai bu- 
vo tikėjimo dėsnių aiškinimas, iki reformacijos nepava- 
duojama knyga. 


Lombardo knyga buvo per ilgus šimtmečius dogmatikos va- 
dovėlis, kuriame buvo aiškinamas mokslas apie Dievą, apie 
tvėrimą, apie išganymą ir apie sakramentus. Šioje knygoje bu- 
vo surinktos ir sutyarkytos bažnyčios tėvų dogmatinės ištar- 
mės, kurios paaiškinimais buvo taip sujungtos, kad visi prie- 
šingumai buvo išlyginti. 


4. Petras Abelardas (1079—1142) pasižymėjo pro- 
tu, dialektiniu mitrumu, drąsiu minčių laisvumu. Mokė- 
si pas įvairius mokytojus; greitai jis pradėjo viršyti sa- 
vo žiniomis ir savo mokytojus; jis įsteigė prie paties 
Paryžiaus mokyklą, kurioje rinkdavosi tūkstančiai mo- 
kinių. Priešingai Anzelmo mokslui: „aš tikiu, kad pažin- 
čiau“, Abelardas skelbė: „yra tikėtina ne todėl, kad Die- 
vas mokė, bet kadangi įrodyta kaip tiesa“. Savo moky- 
mo būdą — dialektiką — jis norėjo taikinti ne kovai su 
krikščionišku tikėjimu, bet jam apginti. Savo moksle jis 
išeina iš abejonės kaip pažinties dėsnio: visas bažnyti- 
nes dogmas jis paverčia abejonės klausimais; todėl dog- 
mų teisingumas turi būti pirm įrodytas, o paskui jau 
jos tikėtinos. Nėra nieko stebėtino, kad jo raštai buvo 
pasmerkti Suasono (Soissons) synode 1121, o jo raštas: 
„de Unitate et Trinitate divina“ buvo sudegintas. Iš Abe- 
lardo raštų paminėtinas: „Sic et non“ (Taip ir ne). Šia- 
me veikale jis surinko bažnyčios tėvų priešingas ištar- 
mės, jas sutvarkė ir priešingumus išlygino ištarmėmis, 
" paimtomis iš Biblijos ir bažnyčios tėvų. 

Abelardo gyvenimas panašus į romaną. Kaip garsiam moky- 
tojui kanauninkas Fulbertas pavedė jam mokyti savo giminai- 
tę Heloisę, savo gražumu, dvasios kilnumu ir mokslingumu ži- 
nomą jauną mergaitę. Bemokydamas Abelardas pamilo ją. He- 
loisė pagimdė sūnų ir todėl jis slaptai susituokė su ja. Ji slėpė 
savo susituokimą, kad savo mylimam vyrui neužkirstų kelią į 
aukščiausias bažnyčios urėdų vietas. Kadangi Heloisė jokiu 
būdu nepripažino esanti ištekėjusi, todėl giminaičiai žiauriai 
elgėsi su ja. Abelardas slaptai išgabeno ją į vienuolyną. Užsi- 
degęs nesuvaldomu kerštu, Fulbertas liepė naktį užpulti jį ir 
iškastruoti, kad taip užstotų kelią į bažnyčios aukštus urėdus. 


Nusiminęs Abelardas pabėgo į vienuolyną ir davė vienuolio 
įžadus. Ir Heloisė tapo vienuole. 


III. Iš laisvų scholarų (mokinių) susitelkimo apie 
vieną kokį žinomą scholastiką apie 1200 m. išaugo uni- 

versitetai. Anais laikais universitetai nebuvo įvairių 
mokslų įstaiga kaip dabar kad yra, bet mokinių ir mo- 
kytojų susitelkimas (universitas magistrorum et scho- 
larium). Per arabų ir žydų filosofus scholastikai susi- 
pažino su Aristotelio, garsiojo graikų filosofo mokslu, o 
nuo 1230 metų scholastikai skaitė to galvočiaus - išmin- 
čio raštus graikų kalba. Jie susipažino su pasaulėžiūra, 
kuri visai nepriklausė nuo krikščioniškų minčių ir buvo 
kilusi be jų įtakos. Tai, taip sakant, „įgimta“ filosofija. 
Kilo didelis noras išlyginti „įgimtą“ pasaulėžiūrą su 
krikščioniška dogma ir išvystyti savo bažnytiniai krikš- 
čionišką sistemą. Kaip dogma buvo neliečiamas tiesos 
autoritetas taip ir Aristotelis buvo priimtas tokiuo pat 
autoritetu. 

Šių dviejų veiksnių dėliai 13 šimtmetyje labai pražydo 
scholastikos mokslas, bet kartu jau pastebimi ir vėlesnio 
iškrypimo ir pakrikumo diegai. 


1. Seholastikos viršūnėje stovi Tomas Akvinietis 
(1225—1274) Dr. angelicus. Jo svarbiausias veikalas: 
„Summa totius theologiae“ dar ir šiandien yra katalikų 
bažnyčios mokslo ramstis. Popiežiams jis patarnavo 
moksliškai pagrįsdamas jų pasaulinės valdžios ir virše- 
nybės ant valdovų siekimus. 

Prekybą atlaidais, ypačiai atlaidų sražičiina ir sie- 
loms skaistykloje esančioms, Tomas pateisino mokslu 
apie Kristaus ir šventųjų nuopelnų lobyną su pertek- 
lium tąja prasme, kad popiežius visai nevaržomas, savo 
nuožiūra gali juo naudotis. Išeidamas iš pažiūros, kad 
galutinė žmogaus paskirtis — išganymas yra aukš- 
čiau žemiškos žmogaus prigimties ir ją galima atsiekti 
tik viršgamtinėmis priemonėmis, Tomas pagrindė 
popiežiaus reikalavimus pasauliui 
valdyti. Jo įsitikinimu paskirties viršgamtiškumas 

reikalingas atatinkamos vadovybės, o pastaroji ne ka- 
ralių, bet dvasininkų pareiga. Dvasiškos galios visumą 
jungia popiežius savo asmenyje, kurio neklaidingumą 
„angeliškas daktaras“ įrodinėjo visu rimtumu. 


Tomas Akvinietis gimė 1227 m. grafų Akvinų šeimoje; prieš 
tėvų valią kaip novicas jis įstojo į dominikonų vienuolyną 
Neapelyje. Kai ordinas norėjo jį pasiųsti į Prancūziją, jo bro- 
liai pasislėpę sergėjo jį pravažiuojant, suėmė ir pargabeno į 
tėvo pilį. Tik po dviejų metų, ordinui padedant, jam pavyko pa- 
bėgti. Ordinas paliko jį Kelne mokytis; išbuvęs čia dvejus me- 
tus, Tomas išvyko į Paryžių daktaro laipsniui gauti. Čia jis pra- 
dėjo mokyti su nepaprastu pasisekimu. Popiežius Urbonas IV 
(1261—64) pašaukė jį 1261 metais į Italiją, kur jis mokė Romo- 
je, Bolognoje, Pizoje ir Neapelyje. Gregoras X (1271-76) buvo 
jį pasiuntęs į Lyoną dalyvauti koncilyje; 1274 metais visai ne- 
tikėtai mirė kelyje. 


2. Jonas Dunsas Skotas buvo Tomo priešas, kurs ne- 
tik Tomą, bet ir kiekvieną įžymesnį mokslininką kritika- 
vo. Savo dialektiniais gabumais jis viršijo visus savo am- 
žininkus. Nepaisant jo didelių palinkimų kritikai, jis at- 
stovavo bažnytinį mokslą. Dievas jo manymu nė nuo ko 
nepriklausoma dvasinė valia, vienintelis bet kokio esimo 
ir tapimo pradas. Tenka laikyti pasenusią pažiūrą, būk 
Dunsas griežtai skyręs teologiją nuo filosofijos, tikėji- 
mą nuo žinojimo ir būk jis buvęs arabų mokslo apie 
dvigubą tiesą šalininkas. 


Skotas buvo pranciškonų ordino vienuolis; gimė apie 1265— 
1270. Dunstano mieste Anglijoje, mokė Oksforde, Paryžiuje ir 
trumpą laiką Kelne; manoma, kad jis Kelne mirė 1308 m. Sko- 
tas parašė daug veikalų, kurių tarpe įžymiausią vietą užima 
„Opus Oxoniense“ — tai komentaras Lombardo sentencijoms. 


3. Nuo 1286 metų dominikonai įpareigodavo savo 
narius, grūmodami ekskomunikacija, mokyti tik kaip 
Tomas Akvinietis, o pranciškonai arba minoritai (O. M.) 


iš savo pusės pripažino Jono Dunso Skoto autoritetą; 
scholastikai skilo į dvi mokyklas: tomistų ir skotistų, 
kurios sekančius du šimtmečius nenuilstamai kovojo 
tarp savęs. 


Priešingumas tarp skotistų ir tomistų reiškėsi šiame: Pagal 
"Tomą Dievas yra visų pirma esimas, Dievas nori, kas yra gera 
t. y. Dievo valia paduota Dievo išminčiai. Pagal Dunsą Die- 
vas yra neribota valia; ką Dievas nori, yra gera. Tomas tvir- 
tino, kad valia gėrio pažintimi apribota; o Dunsas mokė: 
valia yra visai laisva. Pagal Tomą Kristaus nuopelnas turi be- 
galinės vertės, o Dunsas tvirtino: tas Kristaus nuopelnas įgyja 
vertės tik per „acceptatio“ t. y. tuo, kad Dievas pripažįsta jį 
ištenkamu. Ir moksle apie Mariją pasireiškė priešingumas tarp 
tomistų ir skotistų. Tomas mokė: Marija nebuvo laisva nuo 
paveldimos nuodėmės, nes šiaip Kristus negalėtų būti visų 
žmonių Išganytoju; o Dunsas aiškino: ir Marija prasidėjusi 
nepaliestai. 


Ne vien bažnyčios dogmų aiškinime pasireiškė skirtumas tarp 
scholastikų. Nuo 11 šimtmečio pažiūrų nevienodumas pastebi- 
mas ir scholastiniame filosofavimo būde. Išėjimo taškas scho- 
lastiniam filosofavimui buvo klausimas apie mąstymo į esimą 
arba sąvokos į daiktų santykį. Šiuo atžvilgiu išsivystė dvi 
kryptys: 


Nominalizmas laikė vien tik proto abstrakcijomis (nomina) 
bendras arba rūšies sąvokas (universalia), kurios sudaro bend- 
rą rūšies esmę. Proto abstrakcijos susidaro iš esamų paskirų 
daiktų, kurie yra tik žmogaus dvasioje, o tikrumoje jų visai 
nėra (universalia post res); tikrumoje yra tik paskiri daiktai. 


Realizmas tvirtino, kad ir bendros sąvokos tikrai yra, jos 
yra prieš žmogui mąstant ir pamąsčius. Tikrumo laipsnis didė- 
ja su bendrumo laipsniu: kuo arčiau daiktai prisiartina dievy- 
bei, tuo didesnį esimo laipsnį jie turi, taip kad Dievo esimas 
yra tikriausias (ens realissimum): realizmas buvo dvejopos 
rūšies; vienas jų, sekdamas Platono idėjų mokslą, tvirtino, kad 
bendros sąvokos, prieš atsirandant paskiriems daiktams, kaip 
pirminiai paveikslai yra dieviškame prote, todėl jie 
yra ir žmogaus prote, prieš apsvarstant kiekvieną paskirą daik- 

tą (universalia ante res). Antrasis realizmas rėmėsi Aristotelio 
mokslu ir sakė: pirminiai paveikslai esą pačiuose daiktuose, 
iš čia patyrimų pagalba jie patenka į žmogaus dvasią (univer- 
salia in rebus). Platono realizmas manė tyro mąstymo pagalba 
iš žmogaus dvasioje esančių idėjų pažinti daiktų esmę. O Aris- 
totelis mano pažinti daiktus iš pačių daiktų patyrimu ir mąs- 
tymu. 


$ 10. Bažnyčios priemonės pamaldumui ir drausmei 
palaikyti. 


Vidurinių amžių popiežiaus bažnyčios galia rėmėsi pa- 
maldumo ir drausmės priemonėmis. 


I. Pamaldos. 1. Pamokslas buvo sakomas dvasinin- 
kams lotynų kalba, o liaudžiai gimtąja kalba. Tai buvo 
tik trumpa prakalba, kuri nebesudarė esminės pamaldų 
dalies. Nors vyskupai buvo raginami ir įpareigojami pa- 
mokslininkauti, tačiau kai jie 11 šimtmečio pradžioje 
tapo ir pasauliniais kunigaikščiais, jie buvo atitraukti 
nuo jų tiesioginių pareigų ir vis labiau traukiami į poli- 
tiką, medžioklę ir kitas pasaulioniškas pramogas ir į su 
dvasininko urėdu nesuderinamus malonumus. Patys vys- 
kupai, nebeturėdami laiko pamokslininkauti, neberagino 
ir jų žinioje esančių dvasininkų tai daryti. Pamokslas 
buvo vis labiau atstumtas už apeigų. Taip susmukusiai 
dvasininkijai į pagalbą atėjo vienuolių ordinai. Pranciš- 
konai buvo žinomi kaip pamokslininkai liaudžiai, o do- 
minikonai apribojo savo pamokslus vienuolynų  sieno- 
mis. Šio perijodo pamokslininkų tarpe tenka paminėti 
Bertoldą iš Regensburgo ir Bernardą iš Clairvaux (Kler- 
vo), . 


— Bas 


a) Bertoldas iš Regensburgo gimė apie 1220. Čia pranciškonų 
ordino mokykloje buvo išauklėtas. 1246 metais Bertoldas įsto- 
jo į pranciškonų ordiną ir tapo dvasininku. Nuo 1250 pradėjo 
veikti kaip keliaujantis pamokslininkas. Jo pamokslų pasi- 
klausyti susirinkdavę apie 100.000 maldingųjų. Jis skelbė apie 
Dievo malonę Kristuje Jėzuje, bet ir prieš pasitikėjimą atlai- 
dais, šventaisiais ir kelionėmis į šventasias vietas. Jis kalbėjo 
iš savo širdies pilnybės ir iš patyrimo. Jo pamokslų priskaito- 
ma dešimtimis tūkstančių. Jis mirė Regensburge 1272 m. 


b) Bernardas iš Clairvaux (1090—1153), gimė Burgundijo- 
je, netoli Dijono (Dižono) miesto; tai buvo tokios nepa- 
prastos reikšmės žmogus, kokį pasaulio istorija mažai težino. 
Stebuklų darytojo pašvaiste apsuptas, apšarvotas pagaunančiu 
iškalbingumu, perpildytas švento užsidegimo karščiu, jis buvo 
Dievo vietininkas, ramybės tarp kunigaikščių skleidėjas, bau- 
dėjas už skriaudas. Jis buvo vienuolis iš tikros širdies, todėl 
atsisakė nuo siūlomų jam aukštų urėdų. Savo galingu žodžiu 
jis sukėlė visą Europą antram kryžiaus karui. Nors jis maldoje 
ir susikaupime nuolatai buvo su Dievu, tačiau tai jam nekliūdė 
įsikišti į visus žemiškus reikalus. Kristaus asmuo užima pirmą 
vietą visame jos esime ir mąstyme. Savo mąstymą jis pradeda 
iš Kristaus kaip žmogaus gyvenimo: „mes matome Dievą žmo- 
guje“. „Jei aš miniu Jėzų, tai aš išsivaizduoju jį kaip žmogų 
romų ir nuolankų, bet kartu ir kaip visagalį Dievą“. Mintis apie 
malonę vyrauja jo teologijoje. Tr vienuolybė pasak jį ne tiek 
nuopelnas kiek kelias į išganymą. Jo teologinė kryptis — kon- 
templiatyvi (susikaupianti) mistika su tikru atsidavimu bažny- 
čios dogmai. Širdies teologija, palaikoma malda, apmąstymu, 
vidiniu prašvietimu Bernardui buvo ta tikroji teologija: „Die- 
vas tiek tepažįstamas, kiek jis mylimas; malda Dievas randa- 
mas lengviau ir garbingiau negu ginču. Žmogaus siela pakyla 
į Dievo artumą per ekstazę, kuri atskiria žmogų nuo viso, ką 
galima apčiuopti, ir nutraukia santykius su žemiškumu. Ber- 
nardas labai garsus kaip giesmių eiliuotojas. Paliko daugiau 
kaip 400 laiškų. Šiaip jo neskaitlingi raštai mistinio turinio. 
Savo raštuose jis kovojo daugiausia su Petru Abelardu. 


2. Laiko dvasia buvo nusiteikusi, kad dieviški neregi- 
mi dalykai būtų padaryti regimais ir apčiuopiamais, 

Šiuo atžvilgiu didžiausios reikšmės turėjo sakramentai, 
kurių 12 šimtmetyje jau buvo 7 (kartais 6). Buvo tiki- 
ma, kad vykdant sakramentus pamaldų metu, pastarie- 
ji kaip nors maginiu (burtišku) būdu veikia išganymą. 
Krikštas buvo laikomas išganymo pagrindu: priėmus 
krikštą, buvo galima atitaisyti nuodėmes atgailos pa- 
galba. Šventos Vakarienės sakramentas buvo prie alto- 
riaus įvykdyta mišios auka, kuri teikia išganymą. Duo- 
na ir vynas transsubstancijacijos t. y. dvasininko tam 
tikrų maldų pagalba virsta tikru Kristaus kūnu ir krau- 
ju ir juose yra tikra dievybė. Transsubstancijacijai mi- 
nėti buvo įvesta nuo 1264 metų taip vadinama Dievo 
kūno šventė antrame po Sekminių ketvirtadienyje. 


Vienuolė Juljana iš Luveno maldoje mačiusi pilną mėnulį, 
kuriame dalies nebuvę; vidinis apreiškimas išaiškinęs regėji- 
mą tąja prasme, kad bažnyčios švenčių metuose dar trūksta 
vienos šventės šv. Vakarienės stebuklui garbinti. Popiežius Ur- 
banas IV (1261-64) paskelbė tokią šventę. Tai padaryti 
paragino jį mišios stebuklas Bolsenoje. Vienas kunigas išliejęs 
pašventinto vyno lašelį, kurs altoriaus akmenio lentoje palikęs 
raudoną hostijos pavidalo dėmę. 


Sieloms iš skaistyklos gelbėti tikinčiųjų užtariančių 
maldų pagalba nuo 998 metų pradėta švęsti visų sielų 
šventė lapkričio 2 d. 


II. Bažnyčios drausmė. Dar geresnę priemonę tikin- 
tiesiems vadovauti bažnyčia turėjo drausmėje. 

1. Nuo 8 šimtmečio veikė taip vadinamieji išvažiuoja- 
mieji vyskupo teismai. Vyskupas vieną arba daugiau 
kartų lankydavo savo vyskupiją; prieš jį eidavo ar- 
chidiakonas arba archipresbiteris, kviesdavo tikin- 
čiuosius atvykti teisman, jei nenori būti ekskomunikuo- 
ti; su kunigais jis aptardavo mažesnius prasikaltimus, 

Vyskupas pamokslininkaudavo, atlikinėdavo sustiprini- 
mo sakramentą, lankydavo labdarybės įstaigas ir t. t. 
Su 7 teisėjais (testes synodales) vyskupas teisdavo už 
didesnius prasižengimus, kurių pasaulinis teismas arba 
visai neliesdavo arba bausdavo pinigine pabauda. Dides- 
niems prasižengimams priklausė žudymas, moterystės 
peržengimas, ištvirkavimas ir kitos kūno nuodėmės, va- 
gystė, plėšikavimas, melaginga priesaika, priesaikos su- 
laužymas, burtininkystė, prietarai, prasižengimai prieš 
bažnyčios tvarką ir bažnytiniai - pilietinę elgseną. Tei- 
sėjus vyskupas pasirinkdavo iš garbingesnių parapijie- 
čių tarpo, juos prisaikindavo šventųjų relikvijomis. Vys- 
kupas klausdavo, ar toje arba kitoje parapijoje paste- 
bėta aukščiau išvardytos nuodėmės; teisėjai sąžiningai 
turėdavo atsakyti į klausimus. Jei teisėjas ką nors ap- 
kaltindavo, atsakovas turėdavo pasiteisinti ir apsivalyti 
priesaika arba Dievo teismu. Vyskupas su dvasininkais 
paskelbdavo sprendimą ir viešą atgailos bausmę ir tuo 
atveju, jei prasižengimas nubaustas pinigine pabauda 
pasauliškame teisme. 

2. Šalia viešų bausmių, kurias skirdavo išvažiuojamie- 
ji vyskupo teismai už akyvus prasižengimus, pradeda 
veikti privatinė atgaila. Ją taikydavo už slaptas, lais- 
vu noru išpažintas nuodėmes. Todėl šalia viešo nuo- 
dėmių išpažinimo parapijos akivaizdoje pradeda veikti 
privati išpažintis prieš kunigą. Nors prie viešo atgai- 
lavimo buvo laukiama iš atgailaujančio, kad jis kar- 
tu atliktų ir vidinę širdies atgailą, tačiau šalia šitos 
buvo dar ir kita iš senovės bažnyčios paeinanti pažiū- 
ra apie atgailą, kaip bažnyčiai ir Dievui daromą pa- 
tenkinimą. Pastaroji pažiūra ypačiai sustiprėjo nuo to 
laiko, kaip susidėjo paprotys, kuriuo kunigas, kaip tei- 
sėjas, Dievo vietoje atleidžia nuodėmes ir skiria paten- 
kinimus. 3 

Popiežius Inocentas III ketvirtame Laterano koncilyje 1215 
metais įpareigojo visus tikinčiuosius nors vieną sykį į metus 
išpažinti nuodėmes kunigui prie ausies. Neklusniems grasina- 
ma atskyrimu nuo bažnyčios ir krikščioniškų laidotuvių netei- 
kimu. 


3. Toks kunigo kaip teisėjo įpareigojimas skirti pa- 
tenkinančius darbus privedė prie taip vadinamos atgai- 
los redempcijos (išsipirkimo). Iš atgailaujančio ne- 
bebuvo laukiama vidinio atsivertimo ir pasikeitimo kaip 
anksčiau kad buvo. Buvo jau susidėjusios tam tikros 
atgailos kmygos (libri poenitentiales), kuriose buvo 
išaiškinta, kokiuos patenkinančius darbus dvasinin- 
kas turi skirti už tam tikrą atskirą prasižengimą. 
Paprastai buvo skiriami ilgesni pasninkų laikai, bet pa- 
staruosius buvo galima trumpinti trumpu sustiprintu 
pasninku su psalmių ir maldų pakartojimu; pasninkų ir 
maldų vietoje galima buvo sumokėti pinigus, žinoma, 
duoklės pavidale. 


4. Iš atgailos redempcijos buvo padaryta tolimesnė 
išvada ir prieita prie indulgencijų arba atlaidų; jei kas 
lanko tam tikras bažnyčias jų įkūrimo dieną arba šiaip 
jei jis aukoja tų bažnyčių reikalams, tokiems buvo at- 
leidžiama patenkinamųjų atgailos darbų dalis. Nuo 11 
šimtmečio pusės (popiežius Benediktas IX 1034-48) po- 
piežiai jau taip toli pažangėjo, kad paskelbė visiškus at- 
laidus (indulgentiae plenariae) t. y. buvo visai atleidžia- 
ma atgaila ir už didžiausias nuodėmes, jei kas įvykdy- 
davo tam tikrą, bažnyčiai naudingą darbą, o vėliau, jei 
kas dalyvaudavo kryžiaus kare. Tokiems atlaidams są- 
lyga buvo, žinoma, nuodėmių išpažinimas ir pasitaisy- 
mo pažadas, bet kryžiaus karų skelbėjai dažniausiai ir 
minėti neminėdavo tokios sąlygos. 

5. Dvyliktame šimtmetyje kilo paprotys, kuriuo tam 
tikru laiku už tam tikrą darbą arba už pažadą tą darbą 

įvykdyti atgailos laikas buvo užbaigiamas ir tuojau tei- 
kiama absoliucija (išrišimas). Atgailos sakramentas 
susidėjo iš 3 dalių: atgailos (contritio cordis), išpažini- 
mo (confessio oris) su absoliucija ir patenkinimo (satis- 
factio operis). Patenkinimo atstumimas už absoliucijos 
neišvengiamai išvystė pažiūrą, kad nuodėmių atleidimą, 
teikia dvasininkas, o patenkinimas yra toks priedas, 
kurs nenaikina esminio dalyko, dieviškos malonės atsta- 
tymo, jei patenkinamasis darbas ir neįvykdytas. Laiko 
bėgyje pradėta žiūrėti į atlaidus kaip į priemonę išsiva- 
duoti nuo skaistyklos kančių už šiame laike dar atkentė- 
tinas baudas. 


6. Prie bažnytinės ekskomunikacijos baudos dar pri- 
sidėjo 11 šimtmetyje daug aštresnė baudos priemonė, 
būtent interdiktas (interdictum scilicet officiorum divi- 
norum). Interdiktas uždrausdavo atlikinėti ir bet ko- 
kiuos veiksmus paskiroje vienoje bažnyčioje, apylinkė- - 
je, bažnytinėje provincijoje, visame krašte. 


Interdiktas darė atsakingais visus už padarytą ir kenčiamą 
jų tarpe prasižengimą. Interdiktą paskelbus, nutildavo varpai, 
arba jei jais paskambindavo, tai tik tam, kad visi perpultų ant 
kelių ir kalbėtų atgailos maldą; pamaldas galima buvo laikyti 
tik prie uždarytų durų, atgailos ir Vakarienės sakramentą bu- 
vo galima tiekti tik mirštantiems, laidoti bažnytiniai buvo leis- 
ta tik dvasininkai, pakeleiviai ir vaikai jaunesni negu dvieji 
metai. Interdikto metu buvo uždrausta tuoktis, plaukus kirpti, 
barzdą skusti. Paskutinį kartą buvo paskelbtas interdictum 
locale generale 1606 metais Venecijos respublikai, o interdic- 
tum locale speciale 1873 metais buvo uždėtas toms bažnyčioms, 
kuriose laikė pamaldas senkatalikiai. 


7. Baisiausia priemonė šalinti ir naikinti pasipriešini- 
mams bažnyčios mokslui ir tvarkai buvo inkvizicija. 


Sistematinis atskalūnų persekiojimas iš bažnyčios pusės bu- 
vo pradėtas trečiojo Laterano koncilio 1179 metais; popiežius 

Liucijus III 1184 m. įpareigojo vyskupų išvažiuojamuosius teis- 
mus kovoti su atskalomis. Iš lajikų buvo reikalaujama prie 
priesaikos, kad jie pranešinėtų apie įtartinus asmenis. Neveik- 
liems vyskupams buvo grūmojama pašalinimu. Ketvirtas La 
terano koncilis 1215 padarė dar griežtesnius nutarimus. Eksko- 
munikuoti atskalūnai turi būti perduoti pasauliškai valdžiai 
bausti ir jų turtams nusavinti, kaip atskalūnus ir įtartinus as- 
“ menis bausti, jei jie vienerių metų bėgyje neapsivalo; įparei- 
goti pasauliškius valdovus naikinti atskalūnus, nepaklusniuo- 
sius bausti, atleidžiant pavaldinius nuo ištikimybės priesaikos, 
atimant iš jų žemę ir atiduodant ją ištikimiems katalikams 
valdovams. Atskalūnų globotojai buvo ekskomunikuojami ir 
išskiriami nuo viešųjų urėdų ir liudijimų. Popiežius Gregoras 
IX (1227-41) jau įsteigė tam tikrą inkvizicijos tribunolą 1234 
m., kurį pavedė savo palankesniems negu vyskupai tarnams 
vienuoliams dominikonams. Pastarieji kaip „domini canes“ 
(pono šunys) paleisti sekti atskalūnus, turėjo neribotą įgalioji- 
mą, galėjo traukti atsakomybėn kiekvieną įtariamą arba įtar- 
tą, teisti jį be skundėjo ir liudininkų, taikinti jiems žiauriau- 
sias kankinimo priemones tikslu išgauti prisipažinimą. Savo 
klaidų išsižadėjusiuos pasmerkdavo kalėti iki gyvos galvos, o 
užsispyrėlius pagal dėsnį: „ecclesia non sitit sanguinem“ (baž- 
nyčia netrokšta kraujo) perduodavo pasauliškam teismui su- 
deginti ant laužo. Prie anų laikų barbariškumo pasaulinė įsta- 
tymdavystė noriai taikėsi prie bažnyčios reikalavimų. 


$ 11. Naujoji bažnyčios teisė. 


I. Pseudoisidorinėmis dekretalijomis prasidėjo, o prie 
Inocento III (1198—1216) atsiekė aukštumos laipsnio 
bažnyčios teisės ir sutvarkymo apystovų pasikeitimas. 
Šis pasikeitimas spindi pakeistoje apie popiežiaus galią 
pažiūroje ir pakeistame dvasininkijos ir bažnyčios san- 
tykyje į lajikų visuomenę. 

1. Popiežiaus teisė pasikeitė ir padidėjo. Nepaisant 
to, kad amžių eigoje Romos vyskupui buvo pripažintos 
ir užleistos išimtinos ir pagarbos teisės, tačiau pagal 

seną katalikų bažnyčios mokslą visi vyskupai savo tei- 
sėmis buvo lygūs. Bet ir pastarasis mokslas buvo at- 
stumtas į užpakalį tos pažiūros, kad Romos vyskupas 
kaip Kristaus ir Dievo vietininkas yra virš visų tikin- 
čiųjų visuotinis vyskupas, visi kiti vyskupai vien tik jo 
pavaduotojai (vikarai) ir todėl popiežiui pavesti. 

Iš šios pagrindinės pažiūros išplaukia šios popiežiaus teisės: 

a) Popiežius vis labiau pasireiškia dabar kaip tikras bažny- 
čios teisės šaltinis; konciliai tos teisės nebeturi. Koncilius šau- 
kia popiežiai ir jų nutarimai įgyja galios, popiežiui patvirtinus 
juos. 

b) Kaip įstatymo davėjas popiežius gali nuo bažnytinių įsta- 
tymų dispensuoti (atleisti). 

c) Logiškame sąryšyje su pažiūra apie neribotą bažnyčios 
galią prasideda vystytis mokslas apie popiežiaus neklaidin- 
gumą. 

d) Nusistovėjusiu papročiu metropolitai prieš gaudami pali- 
jumą, su Romos sostu susijungimo ženklą, turėdavo išpažinti 
tikėjimą ir duoti priesaiką, kad laikysis Romos dekretų. Šiąja 
aplinkybe pasinaudodami popiežiai pradėjo aukštesniąją hie- 
rarchiją priesaikos įpareigojimu veržti prie savęs. 

e) Popiežiai jau savinosi kartais teisę parinkti ir skirti vys- 
kupus; tokiuos vyskupus vadino Dei et apostolicae sedis gratia 
episcopus. Taip pat savinosi teisę vyskupus kiloti ir prašalinti. 
Toli siekiančių pasėkų turėjo popiežių Pseudoisidoriu besire- 
miantis reikalavimas pripažinti jiems bendrą t eisę ape- 
liuoti į Romą tiek po vyskupo teismo sprendimo, tiek prieš teis- 
mui įvykstant. 4 

f) Šimtmečiams slinkstant, labai padaugėjo atsitikimai, ku- 
riems, kaip išimtinai sunkiems, teisę spręsti popiežius sau pasi- 
liko (casus papae reservati). Ir teisė kas nors kanonizuoti 
(šventu paskelbti) nuo Alenksandro III (1159-81) pripažįstama 
kaip išimtina popiežių teisė. Inocentas III (1195—1216) pra- 
plėtė šitą teisę ir ant šventųjų. Ypačiai reikšmingų pasėkų tu- 
rėjo popiežių savinimasis teisės tvarkyti bažnytines beneficijas 
t. y. tvarkyti si kokiuo nors bažnytiniu urėdu rišamas įplau- 
kas įvairiose krašto bažnyčiose ir apdėti mokesčiais bažnyčios 


turtą. 

£) Tokios popiežių galios tikrieji atstovai ir jos vykdytojai 
buvo legatai. 


h) Popiežių teisėms didėjant, buvo reikalinga ir skaitlinga 
kurija. Šis pavadinimas pastebimas tik nuo 11 šimtmečio. To- 
kiai skaitlingai raštinei išlaikyti buvo reikalingos lėšos, ku- 
rias popiežiai mokėjo išspausti, prisidengė įvairiais reikalais. 
Tokioms įplaukoms priklausė tarp kitko mokesčiai, kuriuos 
mokėjo popiežiui kaip „Petro pinigėlį“ Anglijoje, Danijoje, Šve- 
dijoje, Norvegijoje, Airijoje ir Lenkijoje. Labai pelningą pinigų 
šaltinį sudarė palijumo mokesčiai, kuriuos turėdavo įnešti po- 
piežiaus kason kiekvienas arkivyskupas, perimdamas urėdą, už 
palijumą*) kaip urėdo ženklą. 


2. Socialės dvasininkijos būklės pasikeitimas. a) Dva- 
sininkijos luomo teisės buvo praplėstos. Dvasininkams 
apginti nuo užpuldinėjimų ir skriaudų antrass Laterano 
koncilis 1139 paskelbė klero neliečiamybės 
dėsnį. 

b) Senos bažnytinės privilegijos ypač klero nuo mo- 
kesčių ir prievolių atleidimo atžvilgiu dabar reikalauja- 
mos kaip paties Dievo suteiktos išimtinos teisės, o cieso- 
rius Fridrichas II (1215—-1250) įstatymu 1220 m. pri- 
pažino jas. 


c) Atatinkamai pagrindiniam dėsniui, kuriuo joks 
dvasininkas neprivalo priklausyti nuo pasauliškos ga- 
lios, nuo Urbano II (1088—1099) ypačiai reikalaujama 
išskirti dvasininkus iš pasauliško teismo. 


d) Tarp bažnytinių įplaukų šaltinių 
dešimtoji dalis nuo ūkio, pelno ir uždarbio vis 


*) Balta, raudonais kryžiais išpuošta, pečius apimanti apy- 
kaklė, kurią ausdavo iš šventų avinėlių vilnų; juos šerdavo šv. 
Cecilijos vienuolyno Romoje vienuolės, šventindavo avinėlius 
šv. Agnės vardo dienoje (sausio 21). 

labiau užėmė svarbią vietą; dešimtoji dalis buvo reika- 
laujama bažnyčios kaip sena bendra teisė, kuri šiame 
perijode buvo jau bendrai įsigyvenusi. 

3. Padidėjusi bažnyčios įtaka pasaulinei galiai remia- 
si bažnyčios reikalavimu, ji viena esanti Dievo valios ir 
visiems privalomo įstatymo aiškintoja, o kartu ir jai su- 
teikta dvasiška raktų galia. 


a) Pripažindama dievišką įstatymą, pasaulinė jėga turi vyk- 
dyti bažnyčios, Dievo įstatymo aiškintojos, reikalavimus. Cie- 
sorius, kaip bažnyčios gynėjas, savo įstatymu turi rūpintis iš- 
laikyti bažnyčios tikėjimo tyrumą. Prasižengimus prieš tikėji- 
mą valstybė turėjo bausti kaip prasižengimus prieš socijalinę 
santvarką. 

b) Bažnytinėmis baudomis buvo baudžiamos ir tos nuodėmės, 
kurios vedė prie pilietinio gyvenimo pakrikumo arba ardymo ir 
tokiuo būdu kišosi į grynai  pasauliškos valdžios reikalus. 
Bažnyčia baudė net ir už tokiuos prasižengimus kaip jūrų plė- 
šikavimus, apgrobimą dideliais nuošimčiais, pinigų padirbi- 
nėjimą. 

c) Bažnyčios paskelbtas baudas valstybė pripažindavo teisė- 
tomis, paskelbdama savo ekskomunikaciją bažnyčios ekskomu- 
nikuotam, jei jis šešių mėnesių bėgyje nesusitaikindavo su baž- 
nyčia. | 

d) Dvasininkija buvo išskirta iš pasaulinio teismo, bet bažny- 
čia teisė pasaulinius ir grynai pasauliškais atvejais. 

e) Išimtinai dvasiškiems teismams priklausė sutuoktuvių, 
"testamento ir priesaikos reikalai, skundai dėl kryžeivių prasi- 
žengimų, visi pavargėlių, našlių ir našlaičių reikalai. 

1) Kadangi bažnyčia laikoma aukščiausia teisingumo įstaiga, 
visais atsitikimais buvo galima apeliuoti į dvasišką teismą. 


II. Pirmąjį didelės svarbos turintį bažnyčios teisės 
rinkinį davė Gracijanas, vienuolis benediktinas iš Bolog- 
nos. Tas rinkinys vadinama „,concordantia discordan- 
tium canonum libri tres“. Paprastai jis žinomas kaip 
„decretum Gratiani“ jis išvydo pasaulį apie 1150 m. Gra- 
cijanas nevien surinko esamą teisės medžiagą, įtrauk- 

damas į ją ir visus popiežiaus naudai istorinius suklasto- 
jimus, bet kartu jis pasistengė išlyginti scholastiniais 
išvedžiojimais visus priešingumus. Šituo savo veikalu 
Gracijanas padėjo pamatą kanoninės ir bažnyčios teisės 
mokslui, kurs kadaise buvo labai pražydęs Paryžiuje ir 
Bolognoje. 


S 12. Atskalūnai ir kova su jais. 


I. Nuo 11 šimtmečio pradžios pradeda reikštis prie- 
šingumas bažnyčios mokslui ir nepatenkinimas aukštes- 
nių sluoksnių dvasininkijos gyvenimu. Šis priešingumas 
ir nepatenkinimas plito, tiek tarp dvasininkijos, tiek tarp 
religiniai ir ekonominiai apleistų ir todėl skurstančių 
gyventojų, kurie spietėsi augančiuose miestuose. 


1. Arnoldas iš Brescijos, Bernardo mokinys; sužavėtas Kris- 
taus ir jo apaštalų vargingojo gyvenimo idealu savo pamoks- 
luose kovojo su dvasininkijos pasauline nuosavybe. Dvasinin- 
kai turi gyventi iš dešimtosios dalies ir tikinčiųjų laisvų dova- 
nų. Be to, aukštesniems dvasininkams draudė naudotis rega- 
lijomis t. y. žemėmis, kurias gaudavo kaip leną iš valdovo. 
Arnoldo balsas rado atgarsį tarp respublikoniškai nusiteikusių 
gyventojų miestuose. Vyskupas įskundė Arnoldą Laterano sy- 
nodui 1139 m., atėmė iš jo urėdą ir ištrėmė iš Italijos. Jis iš- 
vyko į Paryžių pas Abelardą. Paryžiuje jis mokė tai, „kas labai 
atatiko krikščionių įstatymą, bet kas prieštaravo jų gyveni- 
mui“. Ir iš Pryžiaus Arnoldas buvo ištremtas. Vieno kardinolo 
asmenyje jis rado globėją, su juo jis sugrįžo į Italiją. Su po- 
piežium Eugenijum III (1145—1153) jis išsilygino ir pastarasis 
atleido prasižengimus už tam tikrus atgailos veiksmus, bet at- 
gailavimo vietoje jis pradėjo remti Romos gyventojus jų 
priešingam dvasininkijai nusiteikime, ir kovojo su popiežiaus 
valdymu. Hadrijanas TV (1154—1159) ekskomunikavo Arnoldą, 
o miestui paskelbė interdiktą. Šios aplinkybės jį ištrėmė iš 
miesto. Jis pateko į ciesoriaus Fridricho Barbarosos (1152-90) 
rankas; jis išdavė jį popiežiui, kurs įsakė pakarti jį, o jo lavo- 
ną sudeginti 1155 m. Italijoje liko daug „Arnoldo šalininkų. 

2. Jau 11 šimtmetyje vakaruose tik tai šen tai ten, o perdėm 
Šiaurės Italijoje ir Prancūzijoje pradėjo tarp gyventojų reikš- 
tis nepatenkinimas hierarchija ir bažnyčia; tas nepatenkini- 
mas išsiliejo sektų banga, kuri labai plėtėsi. Tokia nepalanki 
nuotaika kilo dažniausiai todėl, kad bažnyčia nesugebėjo ap- 
rūpinti žmonių dvasios reikalų. Toks priešingumas tuo labiau 
didėjo, kad vakarai 10 šimtmetyje pradėjo atbusti iš 10. šimt- 
mečio apsnudimo. Be to, čia veikė ir išorės manichėjiniai — 
gnostinės, iš rytų atgabentos priežastys. Manicheizmo pėdsakai 
vakaruose susekami iki 7-ojo šimtmečio. O rytuose jis išsiliejo 
į įvairias sektas, su kuriomis susipažino kryžeiviai ir kurių 
idėjas atgabeno į vakarus ir jas išplatino. Į tai nurodo ta ap- 
linkybė, kad tos sektos giliau įleido šaknis kaip tik tuose kraš- 
tuose, iš kurių daugiau buvo dalyvių kryžių karuose. Prancūzi- 
joje tos sektos vadinosi „Tisserands“, kadangi daug jų sekėjų 
buvo tarp audėjų. Italijoje jos buvo žinomos vardu „Potaveni“ 
arba „Patevini“; pastarasis vardas buvo paimtas nuo Milano 
partijos Patavija, kuri kovojo su vietine dvasininkija. Labai ži- 
nomas buvo jų pavadinimas „bulgari“, kurs nurodo į Bulgari- 
ją. Nuo perkėlimo paulicenų Bulgarija buvo svarbiausias įvai- 
rių sektų lizdas. Šiaip visas kaip nors katalikų bažnyčiai be- 
sipriešinančias sektas vadino bendru vardu „katarai“. Visas 
savo mokslu skirtingas sektas jungė priešinimasis to laiko dva- 
sininkijai, kuri užuot Kristaus ir apaštalų pavyzdžiu kentėjus 
ir stokavus, gyveno pasiturinčiai ir naudojosi gyvenimo sma- 
gumais; be to, jos atmetė ir bet kokias pamaldų apeigas. Baž- 
nytinių sakramentų vietoje pas katarus buvo vartojamas „dva- 
sios krikštas“ (consolamentum), uždedant rankas ir Evangelijų 
knygą. Toks krikštas įpareigoja griežtai asketiniam gyvenimui, 
kokiam turėjo atsiduoti maniche;į „perfecti“, teikia dvasios 
šventos dovaną, ir tiesia kelią į šviesos karalystę. 


3. Dvyliktojo šimtmečio pabaigoje Prancūzijoje kilo 
sekta, kuri vargiai ko bendro teturėjo su kryžeivių iš 
rytų atgabentomis sektomis. Ją įsteigė Valdus arba Val- 
des. Apie 1173 metus Valdus, pirklys iš Lijono, kurs 
beskolindamas pinigus už dideles palūkanas labai pra- 
turtėjo, buvo labai sužavėtas pasakojimu apie šv. Alek- 
sijų: Ieškodamas nuraminimo dėl savo bažnyčios už- 

draustu būdu įgytų turtų jis kreipėsi prie Rašto žinovo, 
kurs nurodė jam Kristaus žodžius Mat. 19,21. Palikęs 
savo žmonai žemę, o visą kitą turtą paaukojęs pavargė- 
liams, sau pačiam ir liaudžiai pamokinti Kristų sekti jis 
pasamdė du dvasininkus išversti į vietinę kalbą Evan- 
gelijas, psalmes ir kitas Biblijos dalis, o taip pat parink- 
ti svarbesnes vietas iš bažnyčios tėvų. Apie 1177 metus 
jis įsteigė draugiją iš vyrų ir moterų Evangelijai tarp 
liaudies skelbti. Viešpaties įsakymu 70 mokytinių (Lk. 
10,1.4) jie ėjo po du apaštalų apsiaustuose, vilniniuose 
atgailos apatiniuose rūbuose be lazdos ir delmono, ap- 
siavę vien tik sandalais, skelbdami atgailą ir Evangeli- 
jos išganymą, idant ir tarp liaudies grįžtų tikras krikš- 
čioniškas gyvenimas. Lyono arkivyskupas uždraudė 
jiems pamokslininkavimą. Bet jie pasiremdami apaštalų 
darbų 5,29 apeliavo prie popiežiaus Aleksondro III 
(1159— 1181) į 3..Laterano koncilį 1179 m. ir prašė pa- 
tvirtinti jų draugiją. Koncilis atmetė jų prašymą. Nepai- 
sant to, jie nesiliovė Evangeliją skelbę. Todėl popiežius 
Liucijus III (1181—1185) koncilyje Veronoje 1184 eks- 
komunikavo juos. Iki tol jie ir manyti nemanė kaip nors 
priešintis to laiko bažnyčios mokslui, pamaldoms arba 
sutvarkymui. Ir bažnyčios vadovybė piktinosi ne tiek 
tuo, ką jie skelbė, kiek tuo, kad jie veikė be bažnyčios lei- 
dimo. Popiežius Inocentas III (1198— 1216) suprato savo 
pirmtakų neprotingumą ir, patariamas atsiskyrusio val- 
diečio, sutiko „paupres de Lugduno“ draugiją pripažin- 
ti savo rūšies lajikų vienuolių susitelkimu kaip „paupe- 
res catholici“. Taip perorganizuotiems valdiečiams po- 
piežius leido 1208 metais pamokslininkauti, Raštą aiš- 
kinti ir daryti susirinkimus pamaldoms vyskupo priežiū- 
roje. Bet jau buvo pavėluota. ,Pauperes de Lugduno“ 
buvo jau toN nužengę, kad būtų galėję pasiduoti tokiam 
varžymui. Todėl Inocentas III (1198— 1216) pakartojo 

jiems ekskomunikaciją 4. Laterano koncilyje 1215 m. 
Iš Valdaus vėlesnio gyvenimo tiek težinoma, kad jis 
Evangelijos reikalais plačiai ir daug keliavo. Jo įsteigto- 
sios draugijos nariai (Societas Valdensiana) išsiplėtė 
po pietų Prancūziją, rytų Ispaniją, šiaurės Italiją ir pie- 
tų Vokietiją, atsiekė net Angliją. Vėliau Valdo šalinin- 
kai suskilo ir vystėsi dviem srovėmis. 

"Nuo to laiko, kaip „,pauperes de Lugduno“ buvo išskir- 
ti iš bažnyčios su ypatingu atsidėjimu jie pasišventė at- 
gailos sakramentui užveizdėti. Įgaliojimą tam jie išvedė 
iš savo apaštališkojo gyvenimo ir griežtai atmetė išriši- 
mo supratimą kunigo taip teisėjo išteisinimo. Valdaus 
sekėjai nepripažino hierarchijos ir jos įvairių laipsnių; 
todėl baisiai persekiojo juos. 

II. Kova su atskalomis. Nuo katarų pasirodymo 
kiekviena herezija (atskala) buvo laikoma  prasižen- 
gimu, kurį ir valstybė savo priemonėmis privalo per- 
sekioti ir šalinti. Du kovojimo būdai buvo taikinami ka- 
tarams: 


1. Kryžiaus karai. Inocentas III (1198— 1216) pa- 
skelbė tokį karą prieš albigiečius (1209—1229). To 
laiko bažnyčia nepatenkintieji dideliais skaičiais su- 
sirinko pietų Prancūzijoje, kur jie drąsiai ir be atodairos 
veikė, platindami savo įsitikinimus. Jų centras buvo 
miestelis Alpi: pagal jį buvo pavadinti visi sektantai 
bendru vardu albigiečiais. Toulouse'os (Tuluzos) grafas 
Raimundas VI ir kiti galingesni lenininkai palaikė ir glo- 
bojo juos. Popiežius Inocentas III (1198— 1216), kurs 
albigiečius paskelbė blogesniais ir pavojingesniais negu 
saracenai, buvo įgaliojęs cistercijiečius atversti juos, bet 
veltui. Paskui popiežius pasiuntė savo legatą su plačiais 
įgaliojimais juos užsmelkti. Bet jis buvo nužudytas. Jį 
nužudęs buvo įtartas Raimundas. Vienuolyno Citeaux 

(Sito) abatas Arnoldas, popiežiaus įgalintas, skelbė kry- 
žiaus karą prieš albigiečius; ypačiai buvo raginamas 
Prancūzijos karalius ir bajorija dalyvauti kare ir nu- 
bausti Raimundą. Kadangi pastarasis pasidavė, net pats 
stojo kryžeivių eilėsna, jam buvo iš pradžių dovanota. 
Bet kai jau buvo išteriotas visas kraštas, nepasigailėta ir 
Raimundo didelių nuosavybės plotų. Karas tęsėsi per 
20 metų. Abi kariaujančios pusės reiškė tokio nepapras- 
to fanatizmo ir žiaurumo, kokiuos istorija vargiai žino. 
Be jokios atodairos siautota prieš kaltus ir nekaltus, 
prieš vyrus ir moteris, prieš vaikus ir senelius. Kraštas 
virto dykuma. Kai buvo užkariautas vienas miestas, ku- 
riame buvo 27000 gyventojų, popiežiaus legatas sušuko 
žudantiems kyyžeiviams: ,„žudykite visus, Viešpats pats 
galės surasti savuosius ir juos apginti“. 


2. Ginklų kovos priemonė, kuri buvo taikoma kata- 
rams, buvo laikina ir todėl ne tokia baisi kaip inkvizici- 
ja, kuri buvo nuolatinė ir veikė nepaliaudama ir kuri bu- 
vo perduota dominikonams 1234 m. Pastarieji turėjo 
neribotą įgaliojimą; jie galėjo kiekvieną įtartą arba įta- 
riamą be skundėjo ir liudininkų traukti savo teismo at- 
sakomybėn ir taikinti jiems baisiausias kankinimo prie- 
mones. Atsisakančius nuo savo įsitikinimų pasmerkdavo 
kalėti dažniausiai iki gyvos galvos, o užsispyrėlius pagal 
dėsnį: „ecclesia non sitit sanguinem“ (bažnyčia ne- 
trokšta kraujo) perduodavo pasauliškai valdžiai sude- 
ginti ant laužo. 


3. Nuo bažnyčios atskylėliai, jų tarpe ypačiai Valdaus 
šalininkai, savo pažiūrom pateisinti rėmėsi Šv. Raštu ir 
stengėsi supažindinti liaudį su Biblija. Tam tikslui jie 
vertė ją į vietinę kalbą ir platino tarp liaudies. "Todėl 
prie popiežiaus Gregoro IX Toulouse'os (Tuluzos) kon- 
cilyje 1229 m. buvo uždrausta Biblija lajikams. 

$ 13. Naujų ordinų atsiradimas, 


I. Kryžiaus karai buvo sukėlę tarp visų gyventojų 
sluoksnių gilų religingumą, kurs tarp kitko pasireiškė 
tuo, kad Benedikto taisyklėmis buvo įsteigti nauji or- 
dinai. Šie ordinai turėjo baigti Kliuni vienuolyno pra- 
dėtą, bet nebaigtą dvasininkijos reformą. 

1. Cistercijiečių kongregacijos įsteigėjas buvo benedik- 
tinų abatas Robertas. Nepavykus jam įgyvendinti griež- 
tą drausmę tarp savo vienuolių, su keliais savo viena- 
minčiais 1098 m. atsiskyrė ir įsteigė savo vienuolyną Ci- 
teaux (Sito, Cistercium) netoli Dijon'o (Dižono) miesto 
Burgundijoje. Vienuolynas pradėjo gyvuoti skurdžiose 
apystovose. Bet greitai jis išaugo, išsiplėtė, įgijo didelės 
pagarbos ir tapo pagrindiniu vienuolynu ir lenktiniau- 
toju su Kliuni. Nuo kliuniacensų cistercijiečiai skyrė- 
si tuo, kad jie visai pasidavė vyskupui, nesikišo į sveti- 
mų parapijų reikalus ir atmetė ir bet kurį 'puošnumą 
savo bažnyčiose ir vienuolynuose. Vienuolynas pragar- 
sėjo ir labai pražydo nuo to laiko, kaip jo abatu tapo 
Bernardas iš Clairvaux (Klervo), įtakingas dvasininki- 
jos ir vienuolijos religinio atnaujinimo rėmėjas. Į Cite- 
aux (Sito) jis sutraukė tiek daug vienaminčių, kad rei- 
kėjo steigti nauji vienuolynai, kurie išsiplėtė po visus 
kraštus ir buvo visai nepriklausomi nuo pasaulinės ga- 
lios. Bernardas įsteigė vienuolyną Clairvaux (Klervo) ir 
buvo jo abatu (1091— 1153). Jam pagerbti visa cisterci- 
jiečių kongregacija pasivadino bernardinais. Bernardi- 
nai steigė savo vienuolynus neapgyventose vietose, jie 
vengė mokslingų, kruopščių darbų, bet jie dirbo žemę ir 
su dideliu pasisekimu plėtė žemės kultūrą ir šiuo atžvil- 
giu buvo pavyzdžiu visiems gyventojams. 

Stipriu sutvarkymu visa kongregacija buvo sujungta vienam 
tvirtam kūnui, bet netaip, kad visi kiti vienuolynai būtų buvę 

pavesti pagrindiniam vienuolynui; ir pastarasis buvo visos kon- 
gregacijos priežiūroje. 1119 metais buvo išleisti sutvarkymo 
įstatai, taip vadinama „charta charitatis“; šiais įstatais visų 
ordino reikalų vedimas buvo perduotas aukštajai tarybai (iš 
Citeaux vienuolyno abato kaip generalinio viršininko, keturių 
žymesnių vienuolynų abatų ir 20 rinktų iš kitų vienuolynų). 
Taryba buvo atsakinga prieš generalinį susirinkimą iš visų 
vienuolynų viršininkų, jie rinkdavosi iš pradžių kas metais, vė- 
liau kas treji metai. Šalutinius vienuolynus kas metais reviduo- 
davo pagrindinio vienuolyno abatas arba jo įgaliotas asmuo 
ir atbulai, pagrindinį vienuolyną reviduodavo vienas keturių 
žymesnių vienuolynų abatas. Griežta askeze, vengimu ir bet ko- 
kio puošnumo jie skyrėsi nuo kliuniacensų. Cistercijiečiai bran- 
gino rankų darbą ir jo nevengė; bet vis dėlto didesnė darbo da- 
lis tekdavo broliams lajikams, kurie buvo priimti iš žemesnių 
visuomenės sluoksnių. 

2) Premonstratiečių ordiną įsteigė 1121 m. Norbertas, kilęs iš 
kilnios šeimos; jaunomis dienomis turėjo bent du kanonikatu 
su gausiomis įplaukomis. Perkūno visai šalia jo trenkimas pri- 
vertė jį susimąstyti ir atsiversti. Pasipiktinęs palaidu aukštes- 
niojo klero gyvenimu, jis išsižadėjo savo įplaukų ir savo asme- 
ninio turto ir kaip keliaujantis pamokslininkas, popiežiaus Ge- 
"lasijaus II (1118—1119) įgaliotas, skelbė atgailą; savo kelionių 
metu tyčiomis vengė dvasininkų ir vienuolių. Pagaliau su savo 
dviem palydovais pasitraukė į miško vienumą „pratum monst- 
ratum“ arba „praemonstratum“. Čia išaugo ordinas su daugy- 
be kitų moterų ir vyrų vienuolynų. Ordinas buvo visai atsida- 
vęs popiežiaus reikalams ir padėjo jam kovoti su katarais. 
Nuo cistercijiečių jie perėmė baltą apsiaustą. 

3) Karteuserų arba Kartusų ordiną įsteigė 1086 Bruno iš 
Kelno. Pasipiktinęs arkivyskupo Manasės nepadoriu ir ištvir- 
kusiu gyvenimu, jis pasitraukė su keletu savo vienaminčių į 
kalnų daubą, pavadintą Chartreuse (Šartrez). Jis stengėsi at- 
naujinti eremitų idealą; iš savo vienuolių reikalavo aštrios as- 
kezės, rimto tylėjimo, studijų, maldos ir sukaupto gyvenimo, 
vilkėjo storu apsiaustu, savo vienuoliams leido valgyti tik au- 
galus ir sėlenų (ašakų) duoną. Vienas rūpinosi maistu visam 
vienuolynui. Valgė kiekvienas savo celėje. "Tik didžiosiomis 
šventėmis visi valgė prie bendro stalo. Vieną dieną į savaitę 
valgė tik druską, vandenį ir duoną. Pertraukti tylėjimą galima 

buvo kelias valandas ketvirtadieniais ir vienuolyno šventėmis; 
šiaip kalbėjimas buvo baudžiamas žiauriu plakimu. Šis ordinas 
niekuomet nebuvo reikalingas reformos. 13 šimtmetyje išaugo 
iš jo moterų vienuolynai su suminkštintomis taisyklėmis. 


II. Iš riterių ir bažnyčios susijungimo bendriems kry- 
žiaus karo žygiams išsivystė dvasiški riterių ordinai, 
kurie pasistatė sau uždavinį ginti keliauninkus nuo ne- 
tikinčiųjų užpuldinėjimų ir slauginti sužeistuosius ir li- 
gonius. Šiai ordinų rūšiai priklausė: 

1. Joanitai (fratres arba milites hospitalis s. Johan- 
nis). Apie 1065 m. pirkliai iš miesto Amalfi Italijoje 
įsteigė Jeruzalėje ligoninę, kuriai vadovavo lajikų broli- 
ja su mistru; ligoninėje slaugė susirgusiuos keliau- 
ninkus vyrus ir moteris. Kai kryžeiviai 1099 m. užėmė 
Jeruzalę, į broliją įstojo ir keletas riterių. To laiko mis- 
tras Gerard'as praplėtė ligoninę, kuri buvo pavadinta 
joanitų ligonine todėl, kad ji buvo pastatyta šalia Jono 
Krikštytojo bažnyčios. 


Gerardo įpėdinis Raimundas de Puy davė brolijai tvirtas 
taisykles; kiekvienas brolijos narys turėjo duoti tris vienuolių 
įžadus ir gyventi aštrioje askezėje; jie buvo įpareigoti tarnauti 
pavargėliams ir apleistiems kaip „savo viešpačiams“. Paskui 
jie pradėjo nešioti ginklus ir dalyvauti karuose. Popiežiai ir 
kunigaikščiai pasaulionys lenktyniavo, betiekdami ordinui įvai- 
rias privilegijas. Ordino įstaigos Jeruzalėje buvo pavyzdingos 
anais laikais; per trumpą laiką jos taip išaugo, kad jose buvo 
apie 1160 m. 2000 globiamųjų. Buvo pristeigta prieglaudos na- 
mų beveik visuose uostų miestuose palei Viduržemių jūrą. 
Gausiomis duoklėmis ir įvairiomis dovanomis ordino turtai 
tiek vakaruose, tiek rytuose taip išaugo, kad 13 šimtmetyje jie 
buvę 18 kartų didesni negu Prancūzijos karaliaus. Kai sarace- 
nai užkariavo Jeruzalę 1187 m., joanitai pasitraukė į Ptolemais'o 
arba Akko miestą, kuri jie, nuolatai besigrumdami su sara- 
cenais, išsilaikė ištisą šimtmetį. Tarnavimas ligoniams bu- 
vo atstumtas antron vieton, o pirmon vieton pastatytas patar- 
navimas ginklais. Raimundo taisyklės žinojo tik vieną skirtu- 

mą tarp dvasininkų ir brolių lajikų. Dabar ordino nariai skirs- 
tėsi į riterius, dvasininkus ir tarnaujančius brolius, o įsiparei- 
gojimas nuolatinei kovai su netikinčiaisiais buvo reikalauja- 
mas kaip ketvirtas vienuolio įžadas. Kai miestas Akko buvo 
užimtas 1291, ordinui buvo leista apsigyventi Kipro saloje 
mieste Limiso. 1309 metais jie buvo priversti persikelti į salą 
Rodos. Solimanas II 1522 m. ordiną išspaudė ir iš salos. Jie 
nebeturėjo savo centro. Ciesorius Karolis V 1530 m. leido jiems 
įsikurti Maltos saloje su sąlyga, kad jie nuolatai kovotų su 
turkais ir jūrų plėšikais (piratais). Kai 1798 metais Napoleonas 
užkariavo Maltą, tada didysis mistras atsisakė. Jo vie- 
ton buvo išrinktas Rusijos ciesorius Paulius I. Salos už- 
kariavimas buvo ordinui mirtinas smūgis, kurs visose valsty- 
bėse atsiliepė ordino panaikinimu ir jo turtų nusavinimu. 


2. Templiečių ordinas (pauperes commilitones Chris- 
ti templigue Salamonis) taip pavadintas todėl, kad jo bu- 
veinė buvo Saliamono šventovėje (templum), kara- 
" liaus Balduino II (1113— 1131) rūmuose Jeruzalėje. Or- 
dinui pradžią davė, prancūzų riterio Hugono de Payns 
vadovaujamas susitelkimas keliauninkams ginti ir lydė- 
ti. Be trijų vienuolio įžadų jie davė dar riterio įžadą: 


Tik praslinkus devyneriems metams, kuriuos praleido  di- 
džiausiame varge ir ištikimiausiame pareigų ėjime, Balduino 
patariami, jie nusprendė praplėsti savo draugiją, priimant nau- 
jus narius. Iš Bernardo iš Clairvaux jie išprašė palankumą ir 
užtarimą; jų prašymui jis plačiai pravėrė širdį  Padėdamas 
pagrindan savo ordino taisykles, jis davė templiečiams įstatus 
ir išgavo iš popiežiaus Honorijaus II (1061-64) jų ordino patvir- 
tinimą ir išsirūpino, kad Hugonas būtų paskirtas didžiuoju 
mistru. Tarnavimas ligoninėje tuojau iš pradžių buvo atstum- 
tas už tarnavimo ginklais. Užkariavus turkams Akko miestą, ir 
templiečiai išsigabeno į Kipro salą, bet greitai didysis mistras 
perkėlė ir centrą į Prancūziją. Ir templiečiai buvo gausiai api- 
pilti palankumu tiek iš popiežiaus, tiek iš pasaulinių valdovų. 
Įvairiomis dovanomis templiečiai dar labiau praturtėjo negu 
joanitai. Tryliktojo šimtmečio pabaigoje ordinas turėjo 2000 
riterių ir daugiau negu 9000 buveinių vakarų kraštuose. Rite- 
riai nešiojo baltą apsiaustą su raudonu kryžium. 

Dideli ordino turtai sukėlė pavydą pas Prancūzijos karalių 
Pilypą. Ir jų griežta, tvirta tvarka taip pat buvo akstinas ka- 
raliaus akyse. Tarp liaudies plito nepaprasti gandai apie ordi- 
ną, būk jis garbinąs Mohamedą, burtininkaująs,  negirdėtai 
ištvirkaująs; jo susirinkimų metu pasirodąs juodas katinas; 
įstojant reikią Kristų prakeikti, kryžių apspiaudyti ir kojomis 
mindžioti. Pilypas įsakė suimti 1307 metais visus templiečius. 
Pirmą sykį buvo platesniu mastu pavartota kankinimo įran- 
kiai, kuriais popiežius Inocentas IV (1243-54) naudojosi katarų 
teismuose. Kankinimai priverte prisipažinti kuo kaltino, kiti 
iš kankinimų baimės gera valia prisipažino. Prancūzijos vysku- 
pai ir visuomenė pritarė Pilypo sumanymams; tik popiežius 
Klemensas V (1305-14) buvo nesukalbamas. Bet Pilypas įsakė 
be jokios atodairos sudegyti 58 templiečius, kurie buvo atšaukę 
savo prisipažinimą. Pagaliau popiežius sutiko 1312 metais vi- 
siems amžiams panaikinti ordiną piktų gandų dėliai. Jo turtas 
buvo priskirtas joanitams, bet didesnę jo dalį karalius pasisa- 

' vino. Jei popiežius pavedė savo sprendimą vykdyti provincijos 
synodams tiek Prancūzijoje, tiek kituose kraštuose, tai teisę 
tą sprendimą įgyvendinti didžiojo mistro Jokūbo Molay ir kitų 
ordino didesnių valdininkų atžvilgiu pasiliko karalius sau. Ne- 
paisant to, kad pasmerktieji ir laužo akivaizdoje užtikrino sa- 
vo ir ordino nekaltumą, karalius įsakė juos pamažu sudeginti 
1314 m. Už ordino panaikinimą Pilypas dovanojęs popiežiui 
100.000 guldenų. 


3. Vokiečių riterių ordinas. Kai kryžeiviai 1190 me- 
tais apgulė miestą Akko, stovykloje kilo badas, o su juo 
ir limpamos ligos. Ligonių tarpe atsirado ir keletas vo- 
kiečių keliauninkų, kurie šaukėsi pagalbos. Jų pasigailė- 
jo vokiečiai pirkliai iš Bremeno ir Liubeko. Iš savo laivų 
marškų jie padirbo palapines ir jose slaugė ligonius. 
Taip buvo padėtas pamatas naujam riterių ordinui, ku- 
riam patarnavimui ligoninėje joanitai, 0 tarnavimui 
ginklais templiečiai buvo pavyzdžiu; bet nuo šių dviejų 
ordinų vokiečių riterių ordinas skyrėsi tuo, kad jis na- 
riais priėmė tik laisvus, aukštos vokiečių kilmės vyrus. 
Ordino nariai dėvėjo baltą apsiaustą su juodu kryžium. 

Šis ordinas ypačiai pražydo prie ketvirtojo didžiojo mistro 
Hermano iš Zalcos (1210-39). Ordino šaka 1228 m. per- 
sikraustė į Prūsiją, kur jis įkūrė savo valstybę; 1237 m. susi- 
jungė su Livonijos kardininkų ordinu, kurs buvo įsteigtas 
krikščionybės platinimui ginti. Vokiečių riterių ordiną buvo 
parsikvietęs Mazovijos kunigaikštis Konradas padėti gintis 
nuo pagonių prūsų užpuldinėjimų ir plėsti tarp jų Kristaus 
mokslą. 


III. Viduriniais amžiais įvairūs sektantai, o ypačiai 
Valdaus sekėjai reikalavo, kad krikščionija apskritai, o 
dvasininkija ypačiai, grįžtų prie apaštališkojo gyvenimo 
būdo. Toks reikalavimas grėsė pavojum bažnyčią su- 
skaldyti. Sektantų skelbimą įkūnijo vargingieji 
ordinai. 


1. Pranciškonų ordinas taip pavadintas sulig jo stei- 
gėju Pranciškų iš Assisi (Asiži) Umbrijoje, Italijoje. 
(1182— 1226). Tikra jo pavardė buvo Giovani Bernar- 
done; jis buvo turtingo gelumbės pirklio sūnus; jau- 
nystėje augo pas savo tėvą be rūpesčių ir be vargo. Po 
sunkios ligos jame įvyko gilus religinis pasikeitimas, jis 
pasitraukė nuo pasaulio triukšmo į tylią vienumą. Jo 
nepripažįstančio ribų labdaringumo dėliai jis susikivir- 
čijo su tėvu. Bažnyčios remontui gimtajame mieste be 
tėvo žinios jis sunaudojo didelį gelumbės rietimą; dėl 
Viešpaties jis norėjo užmiršti tėvą ir motiną; skurdas 
tapo jo numylėtine, kuri išvadavo jį nuo pasaulio varžtų. 
Jo nepaprastų išsišokimų dėliai jį laikė tai bepročiu, tai 
šventuoju. Viešpaties balsą sekdamas, jis pasiryžęs 
kviesti ir raginti į atgailą ir dangaus karalystę sulig 
Mato 10 ir Luko 10 be aukso ir sidabro, be delmono, 
apavo ir lazdos. Jo kuklumo ir nuolankumo galybė pri- 
traukė skaitlingus vienaminčius. Popiežius Inocentas III 
(1198— 1216) nors ir dvejuodamas davė žodžiu savo 
sutikimą, kad šitiems „atgailos vyrams“ leidžiama gy- 

venti apaštalų pavyzdžiu išsižadant ir bet kokios nuo- 
savybės. Pranciškus randa patenkinimo tiek elgetauda- 
mas, tiek gera darydamas; tačiau savo vienaminčiams 
patarė užsidirbti ne daugiau, kiek reikalinga pragyveni- 
mui. Dar nedidelis jų būrys gyveno savo gimtajame 
krašte; tik vieną kartą į metus rinkdavosi prie Portiun- 
kulos bažnyčios miestelyje Assisi. Jie skelbė atgailą, pa- 
saulio užsigynimą, darė gailestingumo darbus, slaugė li- 
gonius, buvo susirūpinę misija tarp pagonių. Penki jo 
vienaminčiai mirė 1219 m. Morokkoje kankinių mirtimi. 
Pranciškus, visai nepasiruošęs, misijos tikslais buvo iš- 
vykęs į Siriją ir Morokką, bet grįžo be jokių vaisių iš 
savo darbo. Sekminėmis 1219 m. nutarė siųsti apaštalus 
į įvairius kraštus. Pats Pranciškus su 12 kitų brolių iš- 
vyko į rytus. 

Sugrįžęs išrytų, Pranciškus pajunta reikalo stipriau 
suglausti „fratres minores“ kaip juos vadino. Šiame 
reikale juos užtarė ir palaikė pas popiežių Honorijų III 
(1216— 1227) kardinolas Ugolino, kurs pareikalavo, kad 
broliai duotų neatšaukiamą įžadą ir patvirtino jų rūbus: 
prastą apsiaustą su kapuce iš storos medžiagos, per- 
juostą virve. Naujas taisykles, kurios buvo ne kas kita 
kaip ankstyvesnių Pranciškaus parėdymų praplėtimas, 
aptarė 1209 m. jau 3000 brolių. Kristaus ir apaštalų var- 
gingojo gyvenimo pamėgdžiojimo idealas jau buvo visa- 
pusiai taikomas. Vieni broliai pirmon vieton statė pa- 
mokslininkavimą, kiti, pasitraukę į vienumą, pasišvenčia 
vien tik maldai, vėl kiti lavinosi nuolankume ir savęs 
užsigynime, dirbdami ir menkiausią darbą, kurio vai- 
sius sunaudoja vargui mažinti. Taisyklės iš 1221 metų 
paskirsto brolius į tris dalis: praedicatores, oratores, la- 
boratores. Popiežius Honorijus III (1216—1227) 1223 
m. užbaigė jų sutyarkymą, patvirtindamas taisykles, 
kuriose dar neatsižvelgiama į vienuolynų steigimą ir į 

pastovų apsigyvenimą. Tačiau jau ir tuo laiku kalbama 
apie eremitoriją ir apie celes, į kurias broliai nors laiki- 
nai pasitraukdavo. Dovanomis pradėjo augti ir didėti jų 
turtai, kurie davė galimybės statyti namus bendram gy- 
venimui. Nuosavybės neturėjimo dėsnis buvo tuo apei- 
namas, kad jų nuosavybė priklausė miestui, o broliai tik 
naudojosi tuo turtu. Taisyklėse iš 1223 m. jau nebekal- 
bama apie darbą kaip pragyvenimo šaltinį, bet elgetavi- 
mas - prievolė kiekvieno brolio, pastoviai gyvenančio or- 
dino namuose. Greitai pradėjo nutolti nuo pagrindinės 
Pranciškaus minties ir vystyti bažnytinį mokslą. Jau 
1220 metais Pranciškus leido savo vienaminčiui šv. An- 
tonijui iš Paduos aiškinti broliams teologiją. Patys 
pranciškonai pradėjo steigti mokyklas savo bendrabu- 
čiuose. Greitai pratiesė sau kelią į Paryžiaus ir Oksfor- 
do universitetus. Ordinas buvo paklusnus popiežiaus 
sūnus ir, kaip toks, buvo labai palankus ir naudingas 
įrankis popiežiaus reikalams. 


Pranciškaus asmenyje stebuklingai suglausta negirdėta pa- 
saulio ir savęs užsigynimo jėga su širdies kuklumu; jis aprau- 
dojo Kristaus kančias, o kartu tos kančios nuolatiniais pra- 
džiūgimais skaidrino jo esybę. Pasistebėtinas buvo jo nepa- 
prastai gilus gamtos jutimas. Vaiko kuklume jis bendravo su 
miško paukščiais ir laukų gyvuliais, kaip su broliais ir seseri- 
mis, ragindamas juos garbinti Kūrėją. Savo gyvenimo gale 
Pranciškus vis labiau patyrė, kad jo ordinas nutolo nuo jo ap- 
rėžtų idealų. Tai aiškiai atsispindi jo testamente, kuriame jis 
įsako savo broliams gyventi tik iš darbo vaisių, o elgetauti lei- 
džia tik išimtinais vargo atsitikimais; čia griežtai įsako klau- 
syti popiežiaus, bet niekuomet nemaldauti iš jo išimtinų teisių. 

Vis didėjančiu liguistumu apsunkintas 1226 m. spalių 4 d. jis 
mirė asloje Portiunkulos bažnyčioje, kur besiklausydamas 
Evangelijos apie mokytinių išsiuntimą (Mato 10) išgirdo nuro- 
dymą į savo gyvenimo darbą ir uždavinį. 

Moterų šaką arba vadinamąją antrą Pranciškaus ordiną 
įsteigė Klara Scifi 1212 m. garbingo riterio iš Assisi 


AS, 


duktė. Sužavėta Pranciškaus asmeniu ir jo gyvenimu 18 metų 
ji pabėgo iš tėvų namų. Pranciškus nukirpo jai plaukus ir pa- 
talpino benediktinų vienuolyne. Kai pas ją prisirinko vienamin- 
čių, jos buvo apgyvendintos bute prie Pranciškaus atstatytos 
Damianio bažnyčios. „Vargingųjų moterų“ draugija tapo pava- 
dinta jos steigėjos vardu „klarisėmis“. Jos pažadėjo popiežiui 
ir broliui Pranciškui paklusnybę, gyveno nuo pasaulio atsisky- 
rusios, mito savo darbo vaisiais ir dovanomis. Be vienuolyno 
ir daržo prie jo nieko neturėjo. Klarisių ordinas taip pat labai 
išsiplėtė, nepaisant griežtų taisyklių. 


2. Dominikonų ordinas savo istoriniu vystymusi yra 
lygiagretis Pranciškonų ordinui, tik kitoniškesnės kil- 
mės. Šalia neišmokslinto Pranciškaus, kurs savo širdies 
kuklumu ir karšta meile Kristui ir vargingiesiems trau- 
kė prie savęs žmones, stovi išmokslintas ispanas Do- 
minikas. Jis gimė Osmos diacezijoje 1170 m.; vyskupas 
Diego paskyrė jį kanauninku. Vyskupą lydėdamas, jis 
buvo atvykęs į pietų Prancūziją pasitarti su cistercijie- 
čiais; šių pasitarimų metu Dominikas pasiūlė atskalū- 
nams (katarams) taikyti ramų apaštalų veikimo būdą ir 
jis pats stengėsi laikytis tokio dėsnio. Palaikomas Tou- 
louse's (Tuluzos) vyskupo jis surinko vienaminčių būrį 
atskalūnams atversti ir juos gelbėti. Albigiečių kryžiaus 
karo laiku jis rūpinosi suimtais atskalūnais ir stengėsi 
juos atversti. Jo prašymas patvirtinti jų draugiją kaip 
naują ordiną atskalūnams atversti ketvirtame Laterano 
koncilyje (1215 m.) nerado pritarimo, kadangi popie- 
žius Inocentas III (1198—1216) reikalavo, kad jie pri- 
imtų jau žinomų vienuolių taisykles. Dominikas ir jo 
16 vienaminčių pasirinko Augustino taisykles. Popiežius 
Honorijus III (1216—1227) patvirtino tą broliją. 1216 
m. Dominikas asmeniškai davė įsipareigojimo įžadus ir 
gavo bendrą leidimą visur pamokslininkauti ir klausyti 
išpažintį. Be to, Honorijus III patvirtino jau įgytą ir 
dar įsigytiną nuosavybę, ir taip ordinas iš pradžių ne- 


buvo vargingųjų ordinas. Iš Ispanijos ordinas išsiplėtė 
Prancūzijoje. Popiežiaus pavedami, jie reformavo šv. 
Siksto moterų vienuolyną. Popiežius užleido Dominikui 
ir jo vienaminčiams savo rūmų dalį ir pavedė jam rū- 
pintis skaitlingų rūmų tarnų dvasios reikalais. Bet pran- 
ciškonų pavyzdys taip smarkiai veikė, kad Dominiko 
valia brolių pamokslininkų ordinas generaliniame su- 
sirinkime 1220 m. išsižadėjo visų įplaukų, turtų ir pini- 
gų, kiek jų turėjo, pasilikdama4ė sau tik plikas vienuo- 
lynų sienas; nuo to laiko ordinas nuolankume turėjo 
sekti Pranciškų ir taip tapti vargingųjų ordinu, kurs 
tenkino savo gyvenimo reikalus tik dovanomis. Domini- 
kas mirė 1221 m. savo vienuolyne Bolognoje, prakeikęs 
kiekvieną, kurs bandytų įvesti į ordiną pastovias, nuola- 
tines įplaukas. 


Ordino priešakyje stovėjo popiežiui atsakingas generolas. Jis 
labai plačiai veikė popiežiaus ip jo kūrijos naudai. Ordino bro- 
liai turėjo teises visur pamokslininkauti ir išpažintį klausyti 
ir pasiduoti viršininko valiai, eiti ten, kur siunčia; dominikonai 
buvo reikalingiausi ir ištikimiausi popiežiaus įrankiai krikščio- 
nijai laikyti paklusnystėje popiežiui ir kaip nors popiežiui besi- 
priešinančiai dvasininkijai kenkti pagarbume ir įplaukose. Nuo 
1234 m. buvo jam pavesta inkvizicija kovai su atskalūnais. Į 
dominikonų veikimo planą įėjo ir bažnyčios mokslo vystymas; 
greitai jie įleido gilias šaknis universitetuose ir mokslingumo 
ginklais kovojo už popiežiaus pagarbą ir galybę. Ordino pa- 
puošalas buvo Tomas Akvinietis. 

3. Lygiagrečiai dviem vargingiesiem ordinam tuo pačiu lai- 
ku buvo įsteigta daug ir kitų ordinų su vargingųjų vienuolių 
teisėmis ir prievolėmis. Jų skaičiuje paminėtini: 


a) Augustininkai, kilę iš daugelio vienimninkų draugijų su- 
jungimo. Popiežius Inocentas IV (1243-54) įsakė jiem laikytis 
Augustino taisyklių (bendras vienuoliškas gyvenimas). Popie- 
žius Aleksandras III (1254—1261) pavertė šitą sąjungą 1256 į 
„Ordo fratrum eremitarum S. Augustini“. Ordinas išsiplėtė vi- 
suose vakarų kraštuose. 

b) Karmelitų ordiną įsteigė kryžeivis Bertoldas, kurs 1156 m. 
Karmelio kalne prie Elijo šulinio surinko vienimninkų būrį. Iš 
pradžių jiems buvo leista gyventi ir veikti Basilyjaus taisyklė- 
mis (Dievo ir artimo meilė; vienuolynai turi būti netoli miestų, 
grįžimas į gamtą, ramus atsidavimas visam, kas dieviška; vie- 
nuolių gyvenimas — darbas ir malda. Kiekviena nuodėmė — 
mirties nuodėmė; pilna paklusnystė viršininkui). Dėl saracenų 
antplūdžio jie buvo priversti persikelti į Europos vakarus, kur 
veikė jau kaip „fratres beatae Mariae de monte Carmelo“ ir 
priėmė vargingųjų vienuolių taisykles. Jie tvirtino, pats Elijas 
įsteigęs jų ordiną, o Marija buvusi jų narė - sesuo. 

c) Tretininkai (fratres tertii: ordinis St. Francici) arba at- 
gailininkų brolijos susidarė iš dvasininkų ir lajikų (vyrų ir mo- 
terų); jie visai neišsižadėjo pasaulio, bet susibūrė asketiniai 
maldingam gyvenimui. Tokios brolijos kilo taip pat ir domini- 
konų tarpe. 


Tiek dominikonų, tiek pranciškonų ordinai buvo glo- 
bojami ir palaikomi popiežiaus. Abu ordinai varžėsi tarp 
savęs norėdami įgyti pas popiežių didesnio palankumo. 
Dėl to kilo tarp abiejų ordinų negražių ginčų ir rietenų. 


$ 14. Krikščioniškas gyvenimas. 


I. Dešimtasis šimtmetis buvo pilnas keisčiausių prie- 
šingumų liaudies gyvenime. Žiauriausi smurto žygiai 
pasireikšdavo kumščio teisėje; bet noromis ar nenoro- 
mis jie nusilenkdavo prieš dvasios galią. Šlykščiausį pa- 
laidumą ir lėbavimą galima buvo sutikti šalia drąsiausio 
pasaulio paniekinimo, nepalaužiamą savimeilę — šalia 
pasiaukojančio paties savęs užsigynimo; apgalvota pa- 
šaipa nesidrovėdavo pajuokti švenčiausius dalykus, bet 
tuojau persigandusi susirūpindavo sielos išganymu. Ša- 
lia kraštutinio prietaringumo pastebimas netikėtas lais- 
vamaniškumas, iš, bendro tamsumo ir dvasinio sulaukė- 
jimo veržėsi didingos mintys ir kūrybinės dvasios jėgos. 

Taigi bažnyčia padarė liaudies gyvenimui išganingos 
įtakos, kurios tikslas teikti aukštesnę kultūrą ir šalinti 
to laiko žiaurumą ir sulaukėjimą. 


1. Nepaisant sulaukėjimo, vis dėlto riterių tarpe pastebimas 
ir gilus religingumas, kurs Ispanijoje pasireiškė kovose su sa- 
racenais, o visoje Europoje kryžiaus karuose. Dešimtame šimt- 
metyje veikiančią kumščio teisę, kurios negalėjo suvaldyti jo- 
kia pasaulinės valdžios galybė, bažnyčia sėkmingai apvaržė, 
įvesdama taip vadinamą „Dievo taiką“ arba „treuga Dei“. Pir- 
mą progą tokiam bažnyčios įsakymui davė bent per kelis me- 
tus trūkstantis badas Prancūzijoje. Valgė lavonus, užpuldinėjo 
ir žudė žmones, kad jų mėsa nutildytų nebepakenčiamą alkį. 
Sumažėjus badui, vyskupai labai susirūpino tuo, kad nugalėtų 
įsigalėjusį sulaukėjimą. 1041 m.-pietų Prancūzijos vyskupai iš- 
leido „Dievo taikos“ įsakymą, kuriuo turėjo liautis visos kovos 
ir užpuldinėjimai nuo trečiadienio vakaro iki pirmadienio ryto, 
kaip Kristaus dangun žengimo, mirties, pakasimo ir iš miru- 
siųjų prisikėlimo dienų. Paskui šio įsakymo veikimas buvo 
praplėstas. Prasižengėliai buvo ekskomunikuojami. 

2. Vidurinių amžių tautų, ypač germanų papročiai buvo 
kraujo kerštu pagrįsti. Bet teisiškai jis buvo apvaržytas pini- 
gine arba kita pakaita. Vengdama mirties bausmės, bažnyčia 
noriai pritarė tokiai pakaitai. Teisme nekaltumui įrodyti tarna- 
vo priesaika ir Dievo teismas. Kur priesaika nebuvo leidžiama 
arba kur nekaltumui įrodyti priemonių neužtekdavo, tokiais 
atvejais buvo taikomas Dievo sprendimas — ordalė. Dievo 
sprendimo būdui priklausė: dvikova, įvairūs kankini- 
mai ugnimi: per kai kurį laiką rankos ugnyje laikymas, 
vienuose marškiniuose ėjimas per ugnį; verdančios geležies pli- 
ka ranka nešimas devynis žingsnius; basomis kojomis ėjimas 
per įkaitintas 9-12 žagres. Bandymas vandeniu: kal- 
tinamasis turėjo iš verdančio vandens katilo plika ranka iškelti 
žiedą arba akmenį. Pririštą prie virvės žmogų su surištomis ko- 
jomis ir rankomis įmesdavo į gilų vandenį; jo skendimas buvo 
nekaltumo ženklas. Kryžiaus bandymas: kurio kryž- 
mai ištiestos rankos pasilpusios nusileisdavo, toks būdavo lai- 
komas nugalėtu. Vakarienės bandymas buvo dau- 
giausiai taikomas dvasininkams: buvo tikima, kad kaltinama- 
sis, trenktas Dievo rūstybės, tuojau mirsiąs, paragavęs šv. Vaka- 


rienės. Pasaulionys buvo bandomi pašventintu kąsniu: 
prasižengėlis mišios metu turėjo ryti; kąsnis turėjo likti gerk- 
lėje, o kaltasis uždusti Bandymas lavonu: jei įtaria- 
majam prisilietus prie užmuštojo lavono žaizdos, tekėdavo iš 
žaizdos kraujas arba burnoje pasirodydavo pūtos, tai būdavo 
kaltumo ženklas. 

Prietarai plito ir žydėjo todėl, kad pagal Gregoro Di- 
džiojo peršamą pedagogiką buvo patariama nenaikinti visa, kas 
pagoniška, bet pagoniškąsias pažiūras reikėjo tik persunkti 
krikščioniška dvasia ir įterpti į jas krikščionišką turinį; be to, 
patys bažnyčios atstovai pagonių dievų pasaulį taip ir aiškino, 
dievai ir deįvės esą demonai. Liaudis manė, tie nuskriaustieji 
dievai apsireiškią kaikuriose gamtos srityse; juos kaip nors 
niekinti arba įžeisti esą nepatartina. 

3. Socialės apystovos. Susižadėjimo. dieną jau buvo sukurta 
šeima. Sutuoktuvės, tai yra moteries perdavimas vyrui, įvykda- 
vo vėliau teisme, Paskui įvykdavo jaunavedžių mišia ir palai- 
minimas, kurs susituokusiems buvo privalomas. Antros vedy- 
bos buvo baudžiamos atgailavimu. Skyrimas dar nebuvo už- 
draustas, bet kai kuriais atvejais nebuvo leidžiama atskirtiems 
tuoktis. Mišrių vedybų su pagonimis, žydais ir arininkais baž- 
nyčia nepakentė, 

4. Baudžiava buvo taip susijusi su žemės nuosavybe, 
kad apie jos panaikinimą bažnyčia ir pamanyti negalėjo, bet 
ir ji pati kaip didelių žemės plotų valdytoja negalėjo apseiti be 
baudžiauninkų. Nepaisant to, visų rimtumu skelbė religinę ir 
dorinę šeimininkų ir tarnų lygybę, o vergų atleidimą priskaitė 
geriems darbams. Pavargėliais buvo bažnyčia labai su- 
sirūpinusi. Kiekviena šiek tiek turtingesnė bažnyčia turėjo ne 
vieną triobėsį, kur įplaukomis iš bažnyčios turto buvo užlaiko- 
mi pavargėliai, ligoniai, našlės ir našlaičiai. 

5 Marijos garbinimas pasiekė tiek tarp liaudies, tiek tarp 
dvasininkų, viešai ir privačiai aukščiausio, beveik jau nebeats- 
kiriamo Dievui priklausančio garbinimo laipsnio. Marijos pa- 
sveikinime (Luk. 1, 28 ir 42) tapo kiekvienos maldos esmine da- 
limi. Dažnas jo pakartojimas kitų maldų eilėje iššaukė pa- 
galbinę ražančiaus (rosarium) priemonę — tartum dvasiškų ro- 
žių vainiką iš įvairių maldų dangaus karalienės garbei. Didysis 
ražančius turi sulig psalmių skaičium 15 kartų po 10 t. y. 150 
Marijos karolių; kiekvieną karolį atatinka vienas Marijos pa- 

sveikinimas; po dešimties mažesnių karolių užveriamas dides- 
nis taip vadinamas „Tėve mūsų“ karolis. Mažasis ražančius 
turi penkis kartus po dešimtį mažesnių Marijos ir penkis di- 
desnius „Tėve mūsų“ karolius. Tris kartus atmelstas mažasis 
ražančius sudaro Marijos psalmyną. 


II. Dvasininkijos dorovingumas dažniausia neatatiko 
šiam luomui statomų reikalavimų. Celibatas (nevedi- 
mas) buvo sunku įgyvendinti tarp dvasininkijos. Že- 
mesnieji dvasininkai daugumoje buvo vedę. Tuokiant 
juos, buvo iš jų reikalaujamas pažadas susilaikyti, bet 
retai kada buvo pažadas vykdomas. "Tarp nevedusios. 
dvasininkijos buvo praplitęs ištvirkavimas ir moterystės. 
peržengimas. Apskritai dorovinė būklė tarp dvasininki- 
jos buvo pasibaisėtina. Simonija, pastangos įgyti dau- 
giau žemės buvo jų kasdieniniai rūpesčiai. Medžiojimas, 
šunų ir vanagų auginimas, pasibiaurėtinas girtuokliavi- 
mas priklausė kasdieniniam vyskupų gyvenimui. Tiesa, 
netrūko ir bandymų — įvesti tarp dvasininkijos ir griež- 
tesnę drausmę. Taip vyskupas Chrodegangas iš Metco 
apvaržė dvasininkų gyvenimą savo kanonu, kurs vys- 
kupo dvasininkus įpareigojo gyventi viename name, 
bendrai valgyti ir miegoti, tam tikromis valandomis 
melstis ir giedoti (vita canonica). 


$ 15. Bažnyčių statymo menas ir religinė poezija. 


Susijungus senovės statybos formoms su vakarų 
tautų dvasia, išsivystė romaninis stilius, kurs labai pra- . 
žydo 11 ir 12 šimtmečiais. 

1. Romaninis stilius išsivystė iš senovės bazilikos. Vi- 
durinė nava tapo prailginta į rytus už skersinės navos: 
tokiuo būdu susidarė kryžiaus forma. Relikvijų garbini- 
mas privertė pakelti chorą ir apačioje padaryti ant ne 
aukštų šulų kriptą (rūsį) su atskiru altorium; kriptoje 

dažniausiai buvo laikomos relikvijos ir laidojami įžymes- 
ni vyskupai. Plokščių, lygių medinių lubų vietoje pra- 
dėjo statyti apskritai į viršų įdubusias plytų arba ak- 
menų lubas. Visą romaninį pastatą puošia du bokštai 
virš įėjimo į šalides navas. Prie jų prisideda dar ir tre- 
čias bokštas, kurs iškildavo ten, kur vidurinė ir skersi- 
nė navos susikryžiuoja. Romaniniai pastatai turi ir dau- 
giau negu tris bokštus. 


2. Iš romaninio stiliaus išsivystė taip vadinamas go- 
tiškasis stilius, kurio idėja nėra grynai Europos nuosa- 
vybė, Greičiausiai ji bus pergabenta iš rytų ir perimta 
iš saracenų. Pirmieji šio stiliaus pastatai pasirodė 12 
amžiuje šiaurės rytų Prancūzijoje; gotiška bažnyčia at- 
“ vaizduoja susikaupusiai kylančio, krikščioniškojo pa- 
maldumo meniškai užbaigtą išraišką. Savo pražydimo 
aukščiausį laipsnį šis stilius pergyveno 13 šimtmetyje. 
Pagrindinė forma ir šiame stiliuje lieka senovės krikš- 
čionių bazilika. Jei romaniniame stiliuje apskrita- 
sis lankas leido tik ribotą aukštumą ir sunkumui 
nugalėti buvo reikalingos sunkios storos sienos, tai tai- 
kant gotiškam stiliui smailią lanko formą, ku- 
ri gali apimti ir bet kurį platumą ir atsiekti ir bet kuri 
aukštumą, ir didžiausiems pastatams šalina sunkaus 
spaudimo įspūdį. Gotiškame stiliuje visa kyla aukštyn, 
visa lengva; sienose galima daryti didelius langus ir 
juos išpuošti, tokio pastato viduje susidaro jauki, links- 
ma nuotaika. Didelė rožė (apskritas langas) virš didžių- 
jų durų, kaip tylėjimo simbolis, rodo į tai, kad čia nutils- 
ta visa, kas yra pasauliška. 


3. Krikščioniškas liaudies eiliavimas prasideda 7—9 
šimtmetyje. Jo tėvynė — Anglija ir Vokietija. Anglijoje 
Kedmono eilės apima tiek senąjį, tiek naująjį testa- 
mentą; jo eilės turi ne mažos poetinės vertės. Visu šimtu 

metų vėliau anglosaksas Kinevulf'as savo eilėms 
temas ėmė taip pat iš Biblijos, iš šventųjų gyvenimo ir 
legendų. Daug didesnės poetinės vertės turi vokiškasis 
eposas „Heliand“, kilęs Liudviko Maldingojo lai- 
kais; šiame veikale aprašytas Išganytojas taip, kad 
tartum jis būtų gyvenęs ir veikęs Vokietijoje. Šį eposą 
parašė Otfriedas iš Veisenburgo. Tam pačiam autoriui 
priklauso veikalas „Evangelijos knyga“, kurioje apra- 
šomas Jėzaus gyvenimas. ,„Muspilli“ veikale aprašomas 
pasaulio galas tikrai poetiškoje formoje. 

Scholastikos pražydimas yra kartu ir giesmių lotynų 
kalba pražydimas. Žymiausi giesmininkai buvo Odo iš 
Kliuni, Petras Venerabilis, Petras Damiani, Abelardas, 
Tomas Akvinietis, Jokūbas de Benedictis (Giacopone iš . 
Todi), pastarasis parašė „stabat mater dolorosa“. — 
Gražiausios giesmės kilo pranciškonų ordino vienuolių 
tarpe. Taip pavyzdžiui „dies irae, dies illa“ aprašo pa- 
saulio galą. Paminėtina čia tikrai nežinomo autoriaus 
giesmė: salve caput cruentatum, totum spinis corona- 
tum“. Giesmių gražumu ir jų turiningumu pasižymėjo 
heretikai. 


$ 16. Krikščionybės išplatinimas. 


Išskyrus saksus ir skandinavus, šiaip germanų ir ro- 
manų tautos buvo jau sukrikščionintos. Nuo 8 šimtme- 
čio vykstą Kristaus Evangelijos platinimas tarp dar pa- 
goniškų germanų, magiarų ir slavų. 


I. 1. Galingos saksų tautos užkariavimas ir pavergi 
mas Karoliui Didžiajam (768—814) buvo politinė būti- 
nybė, bet pastovus pavergimas nebuvo galimas be jų 
atvertimo krikščionybei. Dar prieš Karolį Didįjį bandė 
skelbti Evangeliją tarp saksų du anglosaksų vienuoliai. 

Kaip tik paaiškėjo jų atvykimo tikslas, jie buvo tuojau 
nužudyti. Bonifacijus padarė atatinkamą  prirengimą 
Evangelijai tarp saksų skelbti; jis įsteigė prie saksų sie- 
nos Fuldos vienuolyną, iš kurio vėliau buvo daromi už- 
kariavimo žygiai Kristaus mokslui. Ramus misijos dar- 
bas neturėjo tarp saksų pasisekimo. Karolis Didysis at- 
vertė krikščionybei karingąją saksų tautą kardo pa- 
galba. 


Saksai nekentė frankų religijos kaip ir pačių frankų, kurie 
vis dėlto siūlė Karoliui atsivertimą, kaip taikos ir ramybės lai- 
dą. Alkuinas, rūmų mokslininkas, nepatarė karaliui prievar- 
ta ir smurtu krikščioninti saksus, bet politinė būtinybė per- 
viršijo draugiškus patarimus. Karai su saksais trūko 33 me- 
tus (772—804). Pirmame žygyje buvo paimta saksų tvirtovė ir 
sunaikintas jų švenčiausias stabas — Irmeno stulpas. Karolis 
paskelbė saksų kraštą prijungtu prie Frankijos ir darė parė- 
dymus misijai. Bet kaip tik Karolio kariuomenė buvo atitrauk- 
ta, saksai tuojau sunaikino visus krikščioniškus įsteigimus ir 
įsiveržė, naikindami, į Frankfurto sritis. Numalšinęs sukilimą, 
Karolis paskelbė mirties bausmę ir už mažiausį prasižengimą 
prieš bažnyčios parėdymus. Bet saksų kunigaikštis Vidukindas 
suruošė naują sukilimą; frankų kariuomenė buvo sumušta, 
bažnyčios sunaikintos, dvasininkai išžudyti. Karolis baisiai 
atkeršijo už tai. Jis įsakė vieną dieną nužudyti 4500 saksų, ku- 
riuos išdavė frankams parsidavę jų pačių tautiečiai. Saksų 
kunigaikščiai Vidukindas ir Albionas įsitikino, kad toliau prie- 
šintis nebeįmanoma ir todėl priėmė krikštą (785) ir nuo to 
laiko buvo ištikimi Karoliui ir bažnyčiai. Bet 792 m. vėl buvo 
surengtas sukilimas dėl dešimtinės mokėjimo. 804 metais Ka- 
rolis įsakė išgabenti 10000 saksų šeimų iš jų gyvenamųjų vietų 
ir jas užleisti sau draugingiems obotritams. Nuo to laiko krašte 
užviešpatavo ramybė. Karolis įsteigė 8 vyskupijas. 


2. „Šiaurės apaštalu“ laikomas vienuolis  Ansgaras 
(801—865), gimęs iš tėvų frankų; mokėsi pats, o išmo- 
kęs, mokė vienuolyne Korby Pikardijoje; kai buvo įsteig- 
tas vienuolynas Korvey, Ansgaras persikėlė ten. Su da- 
nų karalium Haraldu, kurs Maince buvo pakrikštytas, 

jis atvyko į Šlezvigą, bet iš čia jie buvo prašalinti. 
Grėitai po to buvo gauta žinia iš Švedijos, kad tenai esą 
krikščionių tarp pirklių ir belaisvių ir kad jie trokštą tu- 
rėti pas save krikščionišką dvasininką. Ansgaras sutiko 
vykti į Švediją; nors ir jūrų plėšikų buvo apgrobtas, bet 
jis neatsisakė toliau vykti. Pusantrų metų jis darbavosi 
Švedijoje, Birkos mieste prie Melaro ežero, bet pasiseki- 
mo neturėjo. — Karalius Liudvikas Maldingasis (814- 
40) buvo užsimojęs plačiai organizuoti misiją Skandina- 
vijos, kraštuose. Tuo tikslu jis įsteigė Hamburgo arki- 
vyskupiją ir paskyrė jai Ansgarą (831). Popiežius Gre- 
goras IV (827-44) paskyrė jį savo legatu Skandinavijos 
tautoms. Bet 845 m. danai sunaikino Hamburgą. Ans- 
garas persikėlė į Bremeną ir čia bandė dar kartą plėsti 
krikščionybę tarp danų ir švedų. Bet po jo mirties jo 
darbo vaisius sunaikino normanai, vendai ir magiarai, 
kurie savo grobimo žygiuose atklysdavo net iki Šiaurės 
ir Baltijos jūrų. Iš pasakyto aišku, kad Ansgaro pavadi- 
nimas „šiaurės apaštalas“ visai nepateisinamas. 


83. Karolis Didysis (768—814) dar nelaikė galimu už- 
kariauti danus ir sukrikščioninti juos. Tik prie Liudvi- 
ko Maldingojo susidarė patogesnės aplinkybės. Danų 
karaliui Haraldui dėl įpėdininkystės ginčų grūmojo pa- 
vojus būti ištremtam. Todėl jis ieškojo pagalbos pas 
frankus. Reimso arkivyskupas Ebo, lydymas ciesoriaus 
palydovų, atvyko 823 m. pas danus. Besidarbuodamas 
vienerius metus, jis pakrikštijo daug danų. Grįžda.- 
mas, jis pasiėmė su savim keletą danų vaikų išauklėti 
juos jų tautos mokytojais. Pablogėjus politinėms aplin- 
kybėms, Haraldas nusprendė nutraukti ir bet kuriuos 
ryšius su tautine pagonybe. 826 metais jis atvyko su vi- 
sa savo šeima į Maincą pas Karalių Liudviką ir čia pri- 
ėmė krikštą. Su juo atvyko į Daniją jaunas vienuolis iš 

Korvey Ansgaras, kuriam buvo patikėtas misijos 
darbas tarp Skandinavijos tautų. 

4. Į Norvegiją žinia apie Kristaus Evangeliją atvyko 

„įvairiais keliais. Šio krašto jūreiviai, lankydami Šiaurės 
jūrų pakraščius kaip Angliją, Normandiją ir Frankiją, 
susipažino su Kristaus mokslu. Be to ir krikščioniški 
karo belaisviai neslėpė savo krikščioniškų įsitikinimų. 
Tačiau krikščionybė buvo pagoniškųjų gyventojų varžo- 
ma ir ji negalėjo įleisti šaknių visame krašte. Tik Ola- 
fas Tryggvasonas (995—1000), Norvegijos karaliaus 
idealas, pakrikštytas Anglijoje, išnaudojo visas galimas 
priemones, kad Kristaus mokslas įsigalėtų visame kraš- 
te. Nenorinčius krikšto priimti ar savo valdinius, ar sve- 
timus baudė net mirties bausme. 

5. Iš Norvegijos krikščionybė perėjo ir į Islandiją, 
kur pagoniškieji įpročiai ir padavimai nebuvo išnaikinti 
Kristaus mokslo atstovų, kaip tai buvo padaryta kituose 
Skandinavijos kraštuose. 

6. Suomijoje  (Finliandijoje) krikščionybę. platino 
Švedijos Erikas Šventasis, 1157 metais užka- 
riaudamas kraštą ir vietiniams gyventojams prievarta 
užveldamas Kristaus mokslą. Upsalos vyskupas Henri- 
kas, suomių apaštalas, kurs lydėjo Eriką, jau sekan- 
čiais metais mirė kankinio mirtimi. Suomiai neapkentė 
tiek krikščionybės, tiek švedų prievartos valdymo, kurs 
tą krikščionybę palaikė ir plėtė; tik po trečiojo kryžiaus 
žygio, kurį buvo surengęs 1293 metais į Suomiją regen- 
tas Torkelis Knutsonas, aplinkybės pasikeitė 
ir suomiai susigyveno tiek su naująja religija, tiek su 
užkariautojų valdymu. 

7. Laplandiją užkariavo švedai 1279 m. Ir krikščio- 
nybė pamažėliu prasiskynė kelią. 1335 m. Upsalos vys- 
kupas Hemingas pašventino pirmąją bažnyčią Tornea. 

Ii. 1. Vengrijoje pirmoji krikščionybės sėkla buvo 
pasėta iš Konstantinopolio. Vengrų kunigaikštis Gylas 
priėmė krikštą apie 950 m. Konstantinopolyje ir sugrįžo 
su Vengrijai pašventintu vyskupu. Bet greitai Vengrija 
pateko vakarų bažnyčios įtakon, o rytų bažnyčios įtaka 
buvo visai prašalinta ypač nuo to laiko, kaip kuni- 
gaikščio Geisos žmona Sarolta, Gylo duktė, labai palai- 
kė misijos darbą. Visai sukrikščionija Vengriją Geisos 
sūnus Vaikas, po krikšto Steponas Šventasis (997— 
1038), kurs pats prieš susituokdamas su frankų kara- 
liaus Henriko II (1002—24) seserimi Gisela, priėmė 
krikštą; numalšinęs pagonių sukilimą, Steponas priver- 
tė savo valdinius priimti krikščionišką tikėjimą, sutvar- 
kė bažnyčią, įsteigdamas bent kelias vyskupijas, įsakė 
mokėti dešimtinį. Popiežius Silvestras II (999— 1003) už 
tokius jo žygius paskyrė jį „apaštališkuoju karalium“ 
ir prisiuntė jam atatinkamą vainiką. Vladislavas Šven- 
tasis (1077-95), numalšinęs pagonių sukilimus, panai- 
kino ir paskutinius pagonybės likučius. 

2. Moravijos didysis kunigaikštis Rostislovas apie 
pusę dešimtojo šimtmečio nusikratė frankų jungu, iš- 
plėtė savo sienas ir taip įsteigė didžiosios Moravijos 
valstybę. Norėdamas sutvirtinti ir ateičiai užtikrinti 
Moravijos nepriklausomybę, Rostislavas nutraukė ir bet 
kuriuos ryšius su frankų valstybe ir jos bažnyčia; jis 
pasiryžo įsteigti slaviškai tautinę bažnyčią. Tuo tikslu 
jis kreipėsi į Konstantinopolį, prašydamas atsiųsti Evan- 
gelijos skelbėjus. Buvo parinkti du broliai Kirilas ir Me- 
todijus. 863 metais broliai atvyko į Moraviją. Pamoks- 
lais ir pamaldomis slavų kalba rado gyventojų tarpe di- 
delio pritarimo. 

Padėti pagrindą savo darbuotei ir raštu, Kirilas išrado raides 


slavų kalbai taip vadinamą glagolicą arba kirilicą; su savo 
broliu Metodijum pradėjo versti slavų kalbon perikopas ir li- 

turgiją ir taip jie tapo slavų bažnytinės ir literatūrinės kalbos 
pradininkais. Šalia literatūrinių pastangų jie buvo labai susirū- 
pinę slavų tautos jaunuolių auklėjimu misijos darbui ne vien 
Moravijoje, bet ir kaimyninėse valstybėse. Rostislavas gynė 
juos nuo frankų dvasininkijos užpuldinėjimų; tačiau jie negalė- 
jo užslėpti, kad jų darbo pasisekimas ir tolesnis vystymasis 
priklauso nuo to, ar jie prisijungs prie Romos bažnyčios, ku- 
rios dvasia tuo laiku viešpatavo vakaruose. Popiežiaus Nika- 
lojaus I (858—867) pakviesti jie išvyko į Romą (867 m.), bet 
atvykę, Petro soste rado jau Hadrianą II (867—872), kurs juos 
priėmė labai nuoširdžiai ir palankiai. Juk jis gerai suprato, kad 
tik susitarus su šiais dviem broliais didelės slavų tautų sritys 
gali būti patrauktos Romos bažnyčiai. Kirilas apsirgo Romoje. 
Jausdamas sunkioje ligoje artimą mirtį, jis įstojo Romos vie- 
nuolynan, kur greitai mirė. O Metodijų popiežius paskyrė ar- 
kivyskupu visai Moravijos valstybei, leisdamas pamokslinin- 
kauti ir pamaldas laikyti slavų kalba. 


3. Čekijos 14 didikų 845 m. naujų metų dieną atvy- 
ko pas Liudviką Vokietį; Regensburge jie ir jų palydo- 
vai priėmė krikštą. Nėra žinių, kokios buvo šio žygio pa- 
sėkos ir kas juos paragino tai daryti. Kai prie Rostislavo 
Moravija pražydo ir tapo galinga, čekai prisiglaudė prie 
jos. Rostislavo sūnus Svetopolkas vedė Čekijos kuni- 
gaikščio Borcivojo dukterį (871 m.). Po to Borcivojas 
ir io žmona, šv. Liudmila, priėmė krikštą. Borcivojo du 
sūnūs Spitnevas ir Vratislavas buvo krikščionys. Liau- 
dis liko pagoniška. 


Po Vratislavo mirties jo pogoniškai nusiteikusi našlė Draho- 
mira valdė kaip savo dviejų nepilnamečių sūnų globėja ir 1a- 
biau palaikė savo jaunesnįjį sūnų pagonį Boleslavą. Bet tų 
dviejų sūnų bobutė palaikė jos išauklėtą krikščioniškoje dva- 
sioje vyresnįjį sūnų Venceslavą; bet Drahomirai įsakius, ji bu- 
vo nukankinta (927). Venceslavas buvo pasiryžęs sukrikščio- 
ninti visą kraštą, bet jis buvo nužudytas savo brolio Boleslavo. 
Pastarasis prašalino visus dvasininkus vokiečius ir buvo pasi- 
ryžęs išnaikinti ir krikščionybę. Bet įsikišo frankų karalius 
Otonas I (936-973) 950 m. ir privertė atstatyti bažnyčią. Jo sūnus 

Boleslavas II (967—99) padėjo krikščionybei tvirtą. pamatą, 
įsteigdamas vyskupiją Pragoje. 


4. Bulgarijoje pirmąją Kristaus mokslo sėklą pasėjo 
karo belaisviai graikai, bet jos diegai buvo naikinami. 
Pagaliau bulgarų caras Borisas suprato, kad norint, kad 
jo valstybė užimtų tinkamą vietą tarp vakarų ir rytų 
krikščioniškų valstybių, jis taip pat turi tapti krikščio- 
niu. Užbaigęs trumpą karą su Konstantinopolio cieso- 
rium 864 m., užantspaudavo taiką, priimdamas krikštą. 
Apeigą atliko patriarchas Fotijus, o krikšto tėvu pasi- 
kvietė ciesorių Mykolą III (856—867). Savo valdinius 
taip pat vertė krikštytis; tačiau turėjo numalšinti gink- 
lais priešingų krikščionybei bajorų sukilimą. Bet jau 
866 metais Borisas atgręžė nugarą Konstantinopoliui ir 
“ prisijungė prie Romos. Popiežius Nikalojus I (858—867) 
pasiuntė vyskupų ir dvasininkų, idant organizuotų Bul- 
garijos bažnyčią Romos nuostatais. Bet jau 869 metais 
ekumeniniame koncilyje Konstantinopolyje bulgarams 
buvo išaiškinta, kad Bulgarijos bažnyčia einant Dievo ir 
žmonių teisėmis priklauso Konstantinopolio  patriar- 
chatui. 

Kad ir nevisai tiesioginiai, broliai Kirilas ir Metodijus buvo 
ir bulgarų apaštalais. Juk jų išauklėti mokiniai veikė ne vien 
tik Moravijoje, bet jie dirbo ir Bulgarijos srityse. Jų išverstos 
slavų kalbon bažnytinės ir liturginės knygos buvo platinamos 
ir tarp bulgarų. Dideliu palankumu literatūrai slavų kalba pa- 
sižymėjo caras Simeonas (893—927). Prie jo buvo įsteigta auto- 
kefalinė arkivyskupija, o jo sūnus buvo paskelbtas patriarchu. 


5. Į Lenkiją krikščionybė atėjo iš Čekijos. Kuni- 
gaikštis Mečislovas buvo vedęs Čekijos kunigaikščio Bo- 
leslavo I (936—967) dukterį; jos prikalbėtas Mečislovas 
priėmė 966 metais krikštą ir privertė savo valdinius 
sekti jo pėdomis. Bažnyčiai organizuoti jis įsteigė vys- 
kupiją Poznanės mieste. Bažnyčia sutvirtėjo prie jo sū- 

naus Boleslavo Narsiojo (992—1025), kurs Lenkijos 
bažnyčią visai atskyrė nuo Vokietijos ir įsteigė savo ar- 
kivyskupiją  Gnezne (1000 m.). Boleslovas pats išsi- 
vadavo nuo ryšių su vokiečiais ir prieš mirdamas apsi- 
vainikavo karalium (1025). Po jo mirties kilo didelės 
suirutės, kurios grūmojo visai sunaikinti krikščionybę. 
Suirutės aprimo, kai sostą užėmė Boleslavo anūkas Ka- 
zimieras (1039— 41). Jo sūnus Boleslavas Drąsusis II 
(1058-81), nužudydamas Krokuvos vyskupą Stanislavą, 
davė lenkams pirmąjį tautinį šventąjį. 


6. Patriarcho Fotijaus laikais apie 860 metus rusų 
tauta grobuoniškais tikslais atsidūrė prie Konstantino- 
polio vartų, bet jie atsivertė. Be abejo tai buvo normanų 
vikingai. Tačiau Rusijoje jau prie pagonies didžiojo ku- 
nigaikščio Igorio (912-45) buvo Kijeve katedralinė 
bažnyčia. Igorio našlė tikrai jau buvo krikščionė, kai ji 
957 m. atliko kelionę į Konstantinopolį. Jos sūnus Svia- 
toslavas (945—973) jokiu būdu nesutiko eiti motinos 
pėdomis. Rusų tautos sukrikščionijimą nulėmė Vladimi- 
ro Didžiojo (980—1015) politika. Jis privertė bizantie- 
čius duoti sau kaip žmoną Bizantijos ciesoriaus dukterį, 
pats priėmė krikštą 987 metais ir prievarta užvėlė rusų 
tautai krikščionybę. Rusų bažnyčia teisiškai priklausė 
nuo Bizantijos, bet vystėsi tautiškai; turėjo savo baž- 
nytinę slavų kalbą, savo metropoliją Kijeve ir savo gar- 
sųjį urvų vienuolyną — ,„Pečerskaja Lavra“. 

7. Estijos, Livonijos ir Kuršės tautas sukrikščioninti 
bandė švedai ir danai. Bet pasisekimo jie neturėjo. Pa- 
stovių pasėkų susilaukė vokiečių  pamokslininkavimas, 
paremtas kardu. Maldingas vienuolis augustininkas 
Meinhardas iš Holsteno, lydimas Liubeko pirklių, atvyko 
į Dauguvos pakrantę ir 1184 metais Ikskilyje pastatė 
bažnyčią. Jis buvo paskirtas vyskupu, bet jau 1196 m. 

mirė. Didžiausias nuopelnas plečiant krikščioniškąjį 
mokslą šiame krašte priklauso bremeniečiui Albertui, 
kurs 1201 metais įsteigė Rygos miestą ir vyskupiją, o 
1202 m. kardininkų ordiną. Kai lietuviai su latviais 1237 
m. pas Jaunsaulę sumušė kardininkų ordininkus, pasta- 
rieji susijungė su "vokiečių ordinu. Ordinai sukrikščioni- 
jo šių trijų kraštų tautas kardo pagalba. 

8. Prūsiją (tarp Nemuno ir Vislos) veltui bandė su- 
krikščioninti Adelbertas iš Prahos, bet prie pirmojo pa- 
sirodymo susilaukė kankinio vainiko 997 m. Tokį pat 
likimą patyrė ir vienuolis Bruno iš Saksonijos, kurs prie 
Lietuvos sienos buvo nužudytas kartu su 18 jo palydo- 
vų (1009). Nuo to laiko praslinko 200 metų, kaip Prūsi- 
joje pasirodė Kristaus pasiuntinys. Tai buvo lenkų vie- 
nuolyno Lukinos abatas Gotfridas. Bet ir jis, ne- 
susilaukęs žymių savo darbo vaisių, tapo nužudytas 
1207 m. Po trijų metų atvyko iš Lenkijos misijos darbui 
vienuolis cistercijietis Kristijonas, kurį galima pavadinti 
Prūsijos apaštalu (1209 m.). Livonijos kardininkų arba 
kryžiuočių pavyzdžiu Kristijonas buvo įsteigęs riterių 
broliją, bet jie neišgyvavo ir vienerių metų. Susitaręs 
su Mazovijos kunigaikščiu Konradu, kurs taip pat daug 
kentėjo nuo nuolatinių prūsų užpuldinėjimų, pasikvietė 
pagalbon vokiečių riterių ordiną, kurs Kulmijos krašte 
1228 metais buvo įsteigęs šaką ir taip padėjo pamatą 
Prūsijos ordino valstybei. Ordinas pradėjo per 60 metų 
besitęsiančią prūsų pagonybės naikinimo kovą, kuri pa- 
sibaigė 1283 metais, kai po nesuskaitomų sukilimų, nu- 
galėjimų ir sumušimų didesnė prūsų dalis buvo išnaikin- 
ta ordino ir įvairių tautų kryžeivių kardo. Be vyskupo 
Kristijono, kaip nenuilstami Evangelijos skelbėjai pami- 
nėtini popiežiaus legatas Vilgelmas, vyskupas iš Mode- 
nos, ir dominikonas vienuolis lenkas Hijacintas. Jau 
1243 m. Modenos Vilgelmas sutvarkė Prūsijos bažnyčią, 

padalindamąs ją į 4 vyskupijas: Kulmija, Pomeranija, 
Varmija ir Samija. Nuo 1255 metų jos priklausė nuo 
Rygos arkivyskupo. 


9. Vėliausiai tapo sukrikščioninta Lietuva. Mindau- 
gas (Mindovė) Išmintingasis manė įkurti tvirtą lietuvių 
valstybę. Pataikaudamas Prūsijos - Livonijos ordinui, 
Mindaugas priėmė krikštą 1251 m. Pagerėjus politinėms 
aplinkybėms, jis metė veidmainio kaukę (1260) ir už- 
puldinėjo savo krikščioniškus kaimynus. Jo sūnus Vaiš- 
vila, kurs liko ištikimas krikščioniškam tikėjimui, valdė 
per trumpai, kad būtų galėjęs įgyti meilę ir palankumą, 
tarp savo tautiečių. Po jo mirties pranyko Lietuvoje ir 
menkiausi Kristaus mokslo pėdsakai. Tik prie didžiojo 
kunigaikščio Gedimino (1315—40) varžėsi skelbdami 
Evangeliją Romos dominikonai ir rusų popai. Jo įpėdi- 
niui Algirdui (1340—1377) valdant buvo tęsiamas krikš- 
čionijimo darbas. Savo 10 sūnų Algirdas pakrikštijo ry- 
tų krikščionių apeigomis. Jis pats greičiausiai liko pa- 
goniu. Jo sūnus Jogaila (1377—1434), gimęs iš motinos 
krikščionies, susituokė su lenkų karalaite Jadvyga. Už 
Jadvigos ranką ir Lenkijos sostą Jogaila pažadėjo pri- 
imti krikštą ir įvesti krikščionybę savo krašte Lietuvoje. 
1386 metais buvo padarytas galas pagonybei. Pasitikė- 
dami gauti vilnonį švarką, jo valdiniai būriais veržėsi 
prie krikšto. 


10. Pomeraniją užkariavo 1121 m. lenkų kunigaikštis 
Boleslavas IIT (1102— 1139) ir privertė gyventojus pa- 
žadėti tapti krikščionimis gera valia. Bet krikščionijimo 
darbas taip nesisekė, kad Boleslavas savo dvasininkų 
tarpe nerado nė vieno, kurs būtų sutikęs paimti Evan- 
gelijos skelbimo darbą. Tik ispanas vienuolis Bernardas 
pasisiūlė tam darbui. Bet pomeraniečiai išvijo jį kaip 
elgetą, kurs atvykęs pasipelnyti, nes jie manė, kad, jei 

krikščionių Dievas tikrai yra dangaus ir žemės vieš- 
pats, tai jis turėtų tokiam darbui atsiųsti savo skaisty- 
bei tinkamą tarną. Tokį vyrą Boleslavas rado Bamber- 
go vyskupo Otono asmenyje. Savo darbe jis turėjo ne- 
paprasto pasisekimo. Per dvi misijos keliones jis su- 
tvarkė Pomeranijos bažnyčią (1124, 1128). Vyskupo 
Otono veikla buvo labai reikšminga ir įvairioms vendų 
tautoms. Vendų pagonybės tvirtovė buvo Riugeno sa- 
la. Danų karalius Valdemaras I (1131— 1182) užkaria- 
vo salą 1168 ir sunaikino Svantevito šventovę. 


III SKYRIUS. 
POPIEŽIAUS BAŽNYČIOS PAKRIKUMAS. 


$ 17. Bonifacijus VIII ir popiežiai Prancūzijos 
“| nelaisvėje. 


1. Nuo Gelazijaus II (1118— 1119) laikų popiežiai šau- 
kėsi Prancūzijos pagalbos, jei jiems Italijoje grūmojo 
koks nors pavojus. Savo spėkomis popiežiai nebegalėjo 
atsiturėti prieš pavojus, nes Romos jėgos išseko, beko- 
vojant su ciesorija. Prancūzijos pagalba popiežiai sunai- 
kino hohenštaufenų dinastiją; ciesorystės žlugimas pa- 
traukė su savimi ir popiežystės žlugimą. Juk kaip tik 
ciesorija rėmė ir palaikė popiežystę. Dabar jai beliko 
glaustis ir meilintis prie Prancūzijos ir turėti kardinolų 
kolegijos prancūzų narių palankumą. Popiežystės pakri- 
kumas pradėjo nuo Inocento III (1198— 1216) mirties 
reikštis popiežių rinkimų metu, kai varžydavosi įvairios 
partijos. Popiežystės pakrikumas aukščiausiame laips- 
nyje pasirodė prie Bonifacijaus VIII (1294— 1303). Šis 
išdidusis vyras savo dideliu puošnumu mėgo rodyti, kad 
jis yra tas tikrasis pasaulio viešpats. Jis suprato didelę- 
pinigų reikšmę popiežiaus galybei palaikyti. Todėl jis. 

pasiryžo jau Inocento III (1198—1216) iškeltus reikala- 
vimus pasaulio valdymo atžvilgiu pradėti kūnyti finan- 
sų klausimuose. Čia jis susidūrė su Prancūzijos karalium 
ir patyrė naikinantį nepasisekimą. Tarp Pilypo III Gra- 
žiojo (1285—1314) ir Anglijos karaliaus Eduardo I 
(1272— 1307) kilo karas. Karo išlaidoms padengti buvo 
apdėti mokesčiais tiek dvasininkai, tiek vienuolynai, ne- 
atsiklausus šiuo reikalu popiežiaus. Buloje ,Clericis lai- 
cos“ 1296 m. popiežius Bonifacijus VIII (1294— 1303) 
paskelbė dvasininkų mokesčiais apdėjimą išimtiną po- 
piežiaus teise, o tokio nuostato nesilaikančius grūmojo 
bausti interdiktu ir ekskomunikacija. Bet nei Anglijoje 
nei Prancūzijoje ta bula nerado jokio atgarsio. Tiesa, 
1300 metai buvo paskelbti jubiliejaus metais; jie su- 
traukė į Romą daug piligrimų, kurie papildė popiežiaus 
ištuštintą kasą. Finansų pagerėjimas ir kaikurie nežy- 
mūs pasisekimai padrąsino popiežių panaujinti karą, 
bet ir vėl neturėjo pasisekimo. 1229 metais popiežius 
paskelbė Škotiją išimtina popiežiaus provincija ir už- 
draudė Eduardui I (1272—1307) ją užkariauti ir imti 
bet kuriuos mokesčius. 


Sulaužius Eduardui I dvasininkų pasipriešinimą ir 
išaiškinus popiežiui vietą, Prancūzija sudavė jam skau- 
dų smūgį. Karalius Pilypas uždraudė išvežti iš valstybės 
auksą ir sidabrą ir taip privertė popiežių pripažinti savo 
mokesčius; tačiau paskum kilo dar aštresnis susirė- 
mimas. 


Įdomus susirašinėjimas tarp karaliaus Pilypo ir popiežiaus. 
Popiežius rašė karaliui tarp kitka taip: „mes pranešame tau, 
kad mums priklausai pasauliškuose ir dvasiškuose dalykuose. 
Atskalūnais mes laikome tuos, kurie kitaip tiki“. Pilypas jam 
taip atsakė: „tavo didelė kvailybė turi žinoti, kad mes pasau- 
liškuose dalykuose nė nuo ko nepriklausome. Paikiais ir kvai- 
Hais mes laikome tuos, kurie kitaip tiki“. Buloje „unam sanc- 

tam“ popiežius pasmerkė 1302 m. tą pažiūrą, kad pasauliška 
valdžia: savistoviai ir nepriklausomai veikia šalia dvasiškosios 
valdžios ir kartu paskelbė, kad pasauliškos valdžios turėtojai 
gali būti dvasiškos valdžios skiriami ir prašalinami ir kad 
dvasiškoji valdžia gali būti tik Dievo teisiama. Šioje buloje 
popiežius išdėstė mokslą apie du pasauliškos ir dvasiškos ga- 
lios kardus (Lk 22, 28). Kristus įstatęs abu kardus, kad dva- 
siškasis būtų bažnyčios vartojamas, o pasauliškasis bažnyčios 
naudai, kad karaliai ir kariai gali vartoti pasauliškąjį kardą, 
bet tik pagal popiežiaus valią ir kol jis tai pakenčia; paklusnu- 
mo popiežiui esąs kiekvienas žmogus reikalingas išganymui. 
Bet Prancūzijos luomai liko ištikimi karaliui. Pilypas paskel- 
bė, kad jis teisiąs popiežių visuotiniame koncilyje ir pasiuntė 
savo kanclerį Vilgelmą Nogaretą, kurs karaliaus įsakymu su- 
ėmė jį visai prieš paskelbiant karaliaus ekskomunikacijos bulą; 
ginkluotų vyrų būrys suėmė tą vyrą, kurs laikė save viso pa- 
saulio valdovu (1303 m.). Šis įvykis reiškė popiežiaus pasauliš- 
kos valdžios žlugimą. Tiesa, Anagni (popiežiaus vasarvietės) 
gyventojai jį išvadavo iš nelaisvės, bet susikrimtimų dėliai jo 
sveikata buvo taip sutrenkta, kad jis, kelioms savaitėms pras- 
linkus, mirė. Jo įpėdinis Benediktas XI (1303-04) išteisino tiek 
karalių Pilypą, tiek jo pagalbininkus. 


2. Po vienerių metų vakuojantį popiežiaus sostą 
užėmė Bordeaux arkivyskupas Bertrand de Got, Boni- 
facijaus šalininkas, bet prancūzas tautininkas. Jis pasi- 
vadino Klemensu V (1305-14). Jis visai priklausė nuo 
karaliaus Pilypo ir prancūzų kardinolų. Karaliui pagei- 
daujant, jis perkėlė savo buveinę į Avignoną (Avinjo- 
nas) (1309) pietų Prancūzijoje. Čia išgyveno ir Klemen- 
so šeši įpėdiniai. Gyvendami Avignone popiežiai paty- 
rė ne vieną, tiek moralinį, tiek bažnytiniai - politinį smū- 
gį. Kaip palankūs prancūzų karaliaus įrankiai jie vykdė 
jo norus. Karaliui pageidaujant, Klemensas V turėjo 
pradėti bylą prieš Bonifacijų VIII; pagaliau jis vis dėlto 
nepanorėjo, kad jis būtų nuteistas, o pasitenkino tik 
tuo, kad bula „unam sanctam“ buvo paskelbta nevei- 
kiančia. Norėdamas pasisavinti templiečių ordino dide- 

lius turtus Prancūzijoje, Pilypas privertė panaikinti jį; 
jis tai padarė pasiremdamas per kankinimus išgautais 
prisipažinimais. Šioji 70 metų Babilonijos popiežių ne- 
laisvė (1305-77) pasibaigė, kai Gregoras XI (1370-78), 
italams reikalaujant, sugrįžo į Romą. 


3. Nors popiežystė buvo visai bejėgė Prancūzijos sosto 
atžvilgiu, tačiau ji tęsė toliau savo valdymo siekiančius 
reikalavimus susilpnėjusios vokiečių valstybės atžvilgiu. 
Šios paskutinės imtinės tarp ciesorystės ir popiežystės 
atsiekė aukščiausio laipsnio, kai Liudvikas Bavarietis 
(1314— 1347) nugalėjo sau priešingą valdovą. Popiežius 
Jonas XXII (1316-34) prašalino Liudviką nuo sosto už 
tai, kad pastarasis nepaprašė popiežių patvirtinti jį ka- 
ralium. Liudvikas apeliavo į bendrą synodą. Už tai po- 
piežius ekskomunikavo jį. 


Šios kovos metu atsirado ne mažai popiežystės priešininkų, 
kurie Liudviką palaikė. Čia suminėtini kai kurie politiniai ra- 
šytojai kaip Marsilijus iš Paduos ir Jonas iš 
Janduno. Jie išleido raštą „defensor fidei“ 1326 m,, 
kuriame skelbė tautos suverenumą; valstybės nepriklausomumą 
nuo bažnyčios, vyskupų nuo popiežiaus, parapijos nuo hierarchi- 
jos. Ir pranciškonų (minoritų) ordinas tapo neištikimas popie- 
žiui. Taip ordino generolai Mykolas iš Cesenos, Vil- 
gelmas iš Okkamo ir kiti pabėgo iš popiežiaus arešto pas 
Liudviką. Kilus paskui ginčui dėl neturto idealo, popiežius Jo- 
nas XXII 1323 m. pasmerkė pranciškonų pagrindinį dėsnį, kad 
Kristus ir apaštalai turėjo bendrą turtą. Visas ordinas, pasipik- 
tinęs, sukilo prieš popiežių. Bet susirado ir popiežiaus šalinin- 
kų dviejų augustininkų vienuolių asmenyse: Edijaus iš 
Romosir Jokūbo Capocci (Kapoči), kurie raštu gynė ku- 
rialismą. 


Liudviko kova su popiežyste buvo ne visados garbin- 
ga. Nors jis ir buvo nužygiavęs į Romą, tenai apvaini- 
kuotas ciesorium, paskyrė naują popiežių, kurs tuojau 
tapo neištikimas jam, pasiduodamas Prancūzijos kara- 

liui, pats Liudvikas pradėjo siubuoti, bailingai susirūpi- 
nęs savo sielos išganymu; todėl padarė popiežiui daug 
nuolaidų. Čia įsikišo kurfiurstai, kurie, susirinkę 1338 
m. Rensėje, nutarė, kad teisėtai kurfiurs- 
tų išrinktasis vokiečių karalius ir be 
popiežiaus patvirtinimo gali naudotis 
Romos ciesoriaus teisėmis. Nepaisant to, 
popiežiui Klemensui VI (1342-52) pavyko patraukti sa- 
vo pusėn kurfiurstų dalį ir jų pagalba Liudvikui Bavarie- 
čiui priešpastatyti Karolį IV (1346-78). Pastarasis rin- 
kimų metu, o vėliau kaip ciesorius padarė žymių nuolai- 
dų popiežiui. 


$ 18. Didžioji schisma vakarų bažnyčioje. 


Kad popiežių rezidencija buvo grąžinta atgal į Romą, 
nuo to bažnyčios reikalai nė kiek nepagerėjo, net pablo- 
gėjo: bažnyčia skilo į dvi popiežiaus bažnyčias: vienas 
jų centras buvo Romoje, o kitos Avignone. 37 metus 
(tiksliau 51) tęsėsi šitos bažnyčios skilimas (1378— 
1415). 


1. Romėnų spaudžiami išrinko popiežių Urbaną VI 
(1378-89) ne visa kardinolų kolegija, bet tik Romoje 
esantieji kardinolai. Pagrindinės jo pontifikavimo min- 
tys buvo: popiežiaus pilna savistovybė kardinolų atžvil- 
giu, kova be atodairos su įsikerėjusiomis blogybėmis, 
popiežiaus sosto išvadavimas iš prancūzų politikos ver- 
govės. Bevykdydamas didele energija ir griežtumu savo 
programą, jis sukėlė prieš save kardinolų kolegiją aps- 
kritai, o rinkikus kardinolus ypačiai. Praslinkus ketu- 
riems mėnesiams, jie susirinkę paskelbė Urbano rinki- 
mus neteisėtais ir išrinko Klemensą VII (1378-94), pran- 
cūzą. Tuo tarpų Urbanas įsigalėjo šiaurės ir viduri- 

nėje Italijoje, Klemensas, pralaimėjęs karą dėl Romos, 
išvyko į Avignoną ir pasidavė prancūzų globai ir pri- 
klausomybei. Taip prasidėjo didžioji schisma vakarų 
bažnyčioje, kuri dabar turėjo dvi galvas. Prancūzija, 
pietų Italija tuojau, Škotija ir Ispanija šiek tiek vėliau 
pripažino Klemensą, o likusios vakarų valstybės, išsky- 
rus kaikurias Vokietijos dalis, palaikė Urbano (1378-89) 
pusę. Besiginčijančių priešų mirtis nepadarė schismai 
galo; Urbano vietą užėmė Bonifacijus IX (1339— 1404), 
jo įpėdinis buvo Gregoras XII (1406—1415). Po Kle- 
menso VII buvo Benediktas XIII (1394— 1417). Mokes- 
čiai popiežių naudai didėjo, nes kiekvienas dviejų popie- 
žių norėjo taip pat ištaigingai gyventi, kaip prieš schis- 
mą. Schisma slėgė krikščionis ir jie jautė ją kaip didelę 
nelaimę. Bet niekur neatjautė taip giliai šitą krikščionių 
į dvi priešingas dalis suskaldymą, kaip Paryžiaus univer- 
sitetas, ir niekur nebuvo taip rimtai aptariamos priemo- 
nės šiai nelaimei prašalinti, kaip šitoje mokykloje. To- 
kio judėjimo priešakyje stovėjo du tos mokyklos moks- 
lininkai d' Alli ir Gerson. Pagaliau ir abiejų po- 
piežių kardinolai suprato tokią apgailėtiną bažnyčios pa- 
dėtį. Visi bendrai siūlė sušaukti bendrą koncilį, kurs tu- 
rėjo nevien panaikinti popiežių ginčą, bet ir prašalinti 
schismos metu į bažnyčią įsiveržusį pakrikumą. 


2. Sumanumas išrasti naujiems mokesčiams šaltinius, 
kad būtų patenkinti tiek Romos kūrijos reikalai, tiek 
aukštųjų bažnytinių urėdų nešėjų gobšumas, atsiekė 
aukščiausio laipsnio prie schismos popiežių. Šalia preky- 
bos dvasiškomis vietomis buvo plačiai be jokios atodai- 
ros išnaudojami atlaidai. 

Popiežius Bonifacijus VIII 1300 metais pažadėjo taip vadi- 
namus jubiliejinius atlaidus t. y. pilną visų nuodė- 
mių atleidimą visiems krikščionims, kurie atgailestaudami per 
14 dienų lankys šv. Petro bažnyčią Romoje. Tokiuo būdu jis 

sutraukė į Romą šimtus tūkstančių piligrimų. Klemensas VI 
(1342—1352) sumažino jubiliejinių metų atlaidų pasikartojimą 
kas 50 metų, Urbanas VI (1378—1389) kas 33 m., Paulius II 
(1464—1471), pagaliau 1470 m. kas 25 m. Kelionės į Romą vie- 
toje greitai išteko kelionės pinigų sumokėjimo. Popiežiaus rū- 
mų pavyzdys didino aukštesniosios dvasininkijos supasaulėji- 
mą; savo urėde jie matė tik gerą medžiaginį apsirūpinimą; sa- 
vo ištaigingumu jie skyrėsi nuo jų spaudžiamos žemesniosios 
dvasininkijos, ku?i, kaip ir didesnė vienuolių dalis, nuslinko į 
tamsumą, sulaukėjimą ir palaidumą. 


$ 19. Reformos konciliai ir popiežystė iki reformacijos. 


I. 1. Svarstant klausimą apie schizmos panaikinimą, 
tarp teologų ir teisininkų kilo nuomonių skirtumas. 
Dauguma siūlė „via cessionis“ t. y. prašalinti abu popie- 
žius, išrenkant naują. Bet Benediktas XIII (1394—1409, 
miręs 1424), pareikalavo trečiųjų teismo „via iusti- 
tiae“, kuriame dviem balsų trečdaliais būtų pasisakyta 
už vieną dviejų teisėtų popiežių. Net abiejų popiežių 
kardinolai labai pasipiktino tokia bažnyčios padėtimi. 
Susirinkę 1408 m. Livornoje visais balsais pasiūlė „via 
synodi“ ir nieko neatsiklausdami sušaukė bendrą 
koncilį Pizoje 1409 metais, kurs turėjo teisti abu 
popiežius. Kad koncilis įvyko, didele dalimi buvo Pary- 
žiaus universiteto kanclerio Gersono nuopelnas. Savo 
veikale „De ūnitate ecelesiastica“, visai neatsižvelgda- 
mas į kanonus, jis skelbė bažnyčios „viršūnėje ir na- 
riuose“ („in capite et in membris“) reformos reikalingų- 
mą ir pagrindinį dėsnį, kad visą bažnyčią atstovaujantis 
koncilis, kaip aukščiausias bažnytinis autoritetas, esąs 
viršesnis už popiežių. Koncilis pasmerkė abu popiežius 
kaip schismatikus ir heretikus ir pašalino juos. Pasiža- 
dėję po priesaika visi esantieji kardinolai, kad tas, kurs 
bus išrinktas popiežium, nepaleis koncilio, kol nebus re- 

formuota bažnyčia „viršūnėje ir nariuose“, tuojau iš- 
rinko naują popiežių Aleksandrą V (1409-10), kurs bu- 
vo nei italas nei prancūzas, arba ispanas, bet graikas. 
Neturint prirengiamųjų darbų, bažnyčios reforma buvo 
atidėta trims metams, pritariant pačiam konciliui. Kon- 
cilio darbų vaisiai buvo šie: pasaulis turėjo dabar ne 
vieną, bet tris vienas kitą beiškeikiančius popiežius. 


2. Po Aleksandro mirties Petro sostą užėmė Jonas 
XXIII (1410—1415), kurs jaunystėje buvęs jūrų plėši- 
kas. Kai Neapelio karalius Vladislavas, pirm apgrobęs 
Romą, Joną XXIII ištrėmė, popiežius ieškojo globos ir 
užtarimo pas ciesorių Zigmuntą (1411-37); pastarasis 
sušaukė ekumeninį koncilį Konstancijoje 
(1414-18) ir pareikalavo, kad ir popiežius Jonas XXIII 
atvyktų į koncilį, bet jis, tvarto sargo rūbais persivilkęs, 
bandė pabėgti. Gregoras XII (1406—1409) (1415) atsi- 
sakė. Benediktas XIII (1394—1409) (mirė 1424) vilki- 
no koncilio pasitarimus, iki kol jis buvo prašalintas 1417 
metais. Kai Viklifas ir Husas buvo pasnierkti kaip he- 
retikai, beliko spręsti tik bažnyčios reformos klausimas. 
Šiam klausimui spręsti tarp susirinkusių nebuvo der- 
mingumo: vokiečiai ir anglai norėjo, kad bažnyčios re- 
formą liečianti nutarimai būtų padaryti prieš popiežių 
išrenkant, bet italai, prancūzai ir ispanai priešinosi tam. 
1417 metais popiežium buvo išrinktas Martynas V (1417 
— 1431). Pastarasis labai mitriai sugebėjo išsklaidyti 
mintis apie reformą tuo, kad jis prisilaikydamas romė- 
nų pagrindinio dėsnio „divide et impera“ (skaldyk ir 
valdyk), sudarė su vokiečiais, romėnais ir anglais atski- 
ras sutartis tokiais klausimais, kuriais šios tautos netu- 
kumai liko neliesti; nebuvo įvykdytas ir nutarimas šauk- 
ti naują koncilį po 5, paskui po 7, vėliau po 10 metų. 

Koncilis Konstancijoje buvo skaitlingesnis už bet kurį kitą. 
Jame dalyvavo daugiau negu 18000 dvasininkų, be to labai 
daug kunigaikščių, grafų ir riterių su didele palydovybe; apie 
100 tūkstančių svetimtaučių, jų tarpe daug pirklių, amatinin- 
kų, teatrininkų ir kitų buvo susirinkę iš visų kraštų. Moksli- 
ninkų tarpe pirmą vietą užėmė Gersonas ir d'Alii. Pats Zig- 
muntas dar kaip Romos karalius ir kaip to krašto valdovas 
globojo koncilį ir iš pradžių vadovavo jam. Buvo nutarta bal- 
suoti ne asmenimis „bet keturiomis tautomis (italų, prancūzų, 
vokiečių ir anglų). Gersonui pavyko pravesti, kad būtų pripa- 
žintas dėsnis, kuriuo ekumeninis koncilis, kaip virš popiežiaus 
esantis, gali daryti nutarimus tiek be popiežiaus, tiek prieš po- 
piežių, nes jis savo galią turįs iš paties Kristaus. Popiežius Jo- 
nas XXIII buvo suimtas. Koncilis suformulavo 72 skundus prieš 
ji, paskelbė prašalintu ir pasmerkė kalėti iki gyvos galvos. — 
45 bendrame posėdyje Martynas V (1417—1431) uždarė koncilį, 
paskelbė visiems nariams atlaidus iki mirties valandos ir su 
dideliu puošnumu išvyko iš miesto 1418 m. Kadangi visos va- 
karų valstybės pripažino Martyną kaip teisėtą popiežių, 1417 
metus būtų galima laikyti schismos pabaiga. Tiesa, Benediktas 
XIII (1394—1409) pasitraukęs į savo rūmus Ispanijoje iki savo 
mirties 1424 metais laikė save popiežium; trys jo kardinolų iš- 
rinko Klemensą VIII (1424-29), o ketvirtasis vienas paskelbė 
popiežium Benediktą XIV, kurs tik 1429 metais atsisakė ir ta- 
po Majorkos vyskupu. 


3. Nesiliovė reikalaujanti balsai reformuoti bažnyčią 
„viršūnėje ir nariuose“. Martyno įpėdinis Eugenijus IV 
(1431-47) sušaukė 17-tąjį ekumeninį koncilį 
Bazelyje (1431-49). Kadangi koncilio sudėtis buvo ne- 
skaitlinga, tai popiežius jau po pirmojo posėdžio buvo 
sumanęs jį uždaryti ir po 18 mėnesių vėl sušaukti. Bet 
koncilis atsisakė klausyti, paskelbė jau Konstancijos 
koncilio pagrindinį Aėsnį apie ekumeninio koncilio už po- 
piežių viršenybę, savo savistovumą ir nepriklausomumą, 
ir pareikalavo, kad Eugenijus atvyktų pasiteisinti. Grū- 
mojant atstatymo pavojui, Eugenijus pasidavė koncilio 
reikalavimams ir atvyko (1433). Bet dėl kilusių Romoje 

suiručių jis ir vėl išvyko. Tuo tarpu koncilis be atodairos 
pradėjo vykdyti visų laukiamą bažnyčios reformą: pa- 
naikino rezervato teises t. y. teisę skirti sau 
tinkamus asmenis į turtingas vietas už atatinkamą mo- 
kesnį, anatų teisę t. y. imti visų metų įplaukas 
iš neužimtos vietos, palijų mokesnį už suteiktą 
arkivyskupo apykaklę ir panašius mokesnius. Tokių po- 
piežiaus teisių suvaržymo akivaizdoje.susidarė konciliui 
priešinga kurialismą palaikanti partija. Koncilio padėtis 
pradėjo silpnėti nuo to laiko, kaip Zigmuntas už cieso- 
riaus karūną pradėjo svirti popiežiaus pusėn. Ir Pran- 
cūzijos palankumas konciliui atšalo, nes šioji valstybė 
vėl norėjo turėti popiežių Avignone. Pasinaudodamas 
šiomis aplinkybėmis po priedanga jungtis su graikais, 
kuriems toli vykti į Bazelį, 1438 m. koncilis buvo perkel- 
tas į Ferarą ir įsakyta visiems koncilio dalyviams taip 
pat vykti. Tačiau didesnė jų dalis nepaklausė ir posė- 
džiavo toliau. Prasidėjus Feraroje marui, popiežius per 
kėlė 1439 m. koncilį į Florenciją. Bazelyje posėdžiaujan- 
tieji koncilio nariai prašalino Eugenijų nuo urėdo, o 
1439 metais paskelbė tą patį Eugenijų, kaip bažnyčios 
ramybės ardytoją, heretiką ir priesaikos laužytoją ir 
išrinko popiežium Savojo kunigaikštį Amadėjų. Pas- 
tarasis kaip Feliksas V beveik visai nebuvo pripa- 
žintas. Naujosios schismos dėliai koncilis neteko pagar- 
bos. Nuo 1443 metų jis dar gyvavo pagal vardą. Pasku- 
tiniai jo likučiai pripažino 1449 metais Eugenijaus įpė- 
dinį Nikolojų V ir taip užbaigė savo gyvenimą. Tais pa- 
čiais metais ir Feliksas V atsisakė nuo savo abejotino 
urėdo. 

4. Iš Bazelio koncilio reformos dekretų išvadas daryti 
ir jas taikyti savo valstybės bažnyčios reikalams suge- 
bėjo Prancūzijos karalius Karolis VII (1422-61). Suski- 
lus konciliui, abi skeveldros kreipėsi prię karaliaus, pra- 

šydamos patvirtinti jų dekretus. Tuo tikslų karalius su- 
šaukė savo įžymiausius dvasininkus ir teologus į miestą 
Bourges (Burž). Susirinkusiems pritariant, karalius 
sankcionavo 23 dekretus ir davė jiems valstybės įstaty- 
mų galią. Šiais įstatymais, pavadintais „pragmatine 
sankcija“, 1439 m. buvo užtikrinta Prancūzijos bažny 
čios savistovumas popiežystės atžvilgiu ir valdžios įtaka 
skiriant bažnytinių urėdų nešėjus; popiežius tapo šiąja 
sankcija smarkiai suvaržytas mokesčių apdėjimo atžvii- 
giu. Tuo tarpu Vokietijos valdžia nepasistengė Bazelio 
koncilio dekretų išnaudoti savo krašto bažnyčios padė- 
čiai pagerinti. Tarp Eugenijaus įpėdinio Nikalojaus V 
(1447— 1455) ir ciesoriaus Fridricho III 1448 m. buvo 
sudarytas Vienoje vadinamasis Ašafenburgo arba Vie- 
nos Konkordatas, kuriuo buvo panaikintos visos bažny- 
čios įgytos teisės. 

5. Su Nikalojum V (1447-55), žymiu kalbėtojų, mokslingu 
senovės klasicizmo gerbėju, Vatikano bibliotekos įsteigėju, pir- 
mą sykį Petro sostan įžengė humanizmas ir pradėjo ir Romoje 
žydėti renaissance'as. Kai turkai užkariavo 1453 m. Konstanti- 
nopolį, šis įvykis sutrenkė visą Europą. Iš visų sakyklų krikš- 
čionys buvo raginami kryžiaus karui. Bet Europos krikščionių 
nebebuvo galima išjudinti tokiam karui. 

6. Nikalojaus įpėdinis buvo ispanas Alfonso Borgia (Bordži- 
ja). Kaip popiežius Kalikstas III (1455-58) jis pasižymėjo dviem 
ypatybėmis: turkų neapkentimu ir meilė giminėms (nepotismu). 
Bet ir jam nepavyko išjudinti krikščionis karui prieš turkus. 


T. Po Kaliksto šventąjį sostą užėmė Enėjas Silvijus 
Pikolomini, mitrusis nuo Bazelio koncilių laisvių atpuo- 
lėlis. Jis pasivadino Pijum II (1458-64). Ir jis ruošė 
kryžiaus karą prieš turkus. Tuo tikslu buvo sušaukęs vi- 
sos krikščionijos kunigaikščius pasitarti Mantuoje 1459 
m. Karas buvo numatytas ir tam reikalui buvo apdėti 
dešimtine tiek krikščionys, tiek žydai. Bet niekas nei 
dešimtinę rinko, nei karą rengė. Iš Prancūzijos pareiką- 

lavo atsisakyti nuo pragmatinės sankcijos. Prancūzijos 
atstovas atsišaukė į ekumeninį koncilį. Už tai Pijus II, 
1460 m. uždraudė ir bet kurią apeliaciją į 
ekumeninį koncilį, kaip hereziją ir didenybės 
įžeidimą. Popiežius Leonas X (1513—1521) paskelbė, 
kad tik vien popiežius turi teisės šauk- 
ti koncilius. Tokiuo būdu papalismas, kurs skelbė 
neribotą, nė nuo ko nepriklausomą kurijos valdžią, nu- 
galėjo episkopalismą, kurs norėjo pravesti koncilyje su- 
siriūkusios bažnyčios neribotumą. Kova tarp papalizmo 
ir episkopalizmo pasibaigė tuo, kad valdžia turėjo di- 
desnės įtakos krašto bažnyčiai ir didesnės laisvės bažny- 
čios atžvilgiu. 

II. Po reformų koncilių popiežiams buvo beveik išim 
tinai svarbu didinti ir išnaudoti savo politinę reikšmę. 
Šitas popiežių pastangas palaikė tos varžytinės, kurios 
vyko tuo laiku tarp Europos valstybių Italijos valdy- 
mo dėliai. Šių kovų išdavinys buvo tas, kad bažnytinė 
valstybė išaugo į žymią kunigaikštiją. 

Su Nikalojum V (1447-55) prasidėjo visa eilė renais- 
sance'o popiežių, kurie padarė Romos „amžiną“ miestą, ir 
meno centru. Nuo Siksto IV (1471-84) šie popiežiai pasi- 
žymėjo privačiame gyvenime doroviniu pakrikimu, koks 
popiežių istorijoje dar nebuvo žinomas. Aleksand- 
ras VI (1492— 1503) buvo išrinktas papirktų kardino- 
lų. Popiežium būdamas prigyveno keturis sūnus ir vieną 
dukterį, garsiąją Lukreciją Borgią (Bordžiją). Alek- 
sandras buvo tikras renaissance'o antžmogiško prasi- 
žengėlio pavyzdys. Julius II (1503-13) buvo visai tolimas 
kunigo urėdui, bet karys jis buvo kūnu ir siela; jam 
buvo daug maloniau būti apkasuose, apgulant kokį 
miestą, negu prie altoriaus. Kartu jis buvo pagautas ir 
renaissancę'o dvasios. Didingais pastatais Romoje jis pa- 

sistatė sau neužmirštamą paminklą. Bekariaujant jam 
pavyko praplėsti bažnyčios valstybės ribas ir padidinti 
ją. Leonas X (1513-21) buvo tikras renaissance'o 
popiežių atstovas, ištaigingas, lengvapėdiškas, nepailsta- 
mas medžiotojas, be jokio supratimo religijai ir baž- 
nyčiai. 


$ 20. Reformacijos pirmtakai. 


Paskutiniais dviem šimtmečiais prieš reformaciją Vei- 
kė vyrai, kurie buvo reformacijos pirmtakai. Jie ėjo vi- 
sai skirtingais nekaip reformų konciliai keliais ir atsi- 
sakė nuo Romos katalikybės, dalinai Speikai prie 
pirminių krikščionybės šaltinių. 


1. Jonas Viklifas gimė apie 1324 m. Viklifo kaime, 
Yorko parapijoje, Anglijoje. Jis mokėsi Oksfordo uni- 
versitete; studijavo ten filosofiją ir teologiją. Kaip 
komisijos narys jis turėjo tartis su popiežiaus pasiunti- 
niais Olandijoje klausimais, liečiančiais bažnyčios urėdų 
paskyrimus. Sugrįžęs jis parašė raštą, kuriame išaiškino 
visus bažnyčios trūkumus, o paskui atkreipė savo 
plunksną ir prieš žemiškus jos turtus. Popiežius Grego- 
ras XI (1370-78) pasmerkė 19 sakinių iš Viklifo raštų. 
Bet tardyti ir bausti, kaip popiežius buvo įsakęs, neleido 
Anglijos karalius. Viklifas nesiliovė bekeldamas bažny- 
čios trūkumus ir paklydimus švieson; jis įsteigė drau- 
giją, kurios uždavinys buvo siųsti pagal Mato 10 Evan- 
gelijos skelbėjus tarp liaudies. Su savo mokslingais 
draugais Viklifas pradėjo versti Bibliją anglų kalbon; 
šį darbą pradėjo nuo Naujojo Testamento. Tuo tarpu 
jo priešų įniršimas pasiekė aukščiausio laipsnio; mat, 
kaip tik tuo laiku kilo didelis kaimiečių sukilimas, kurį 
jungė su Viklifo skelbiamomis religinėmis mintimis. 

Kai jis pradėjo niekinti transubstanciacijos mokslą, o 
popiežystę lygino su antikristum, synodas Londone 
1382 metais pasmerkė jo raštus. Jo paties synodas ne- 
drįso pasmerkti todėl, kad jo asmenį globojo parlamen- 
tas ir karaliaus rūmai. Jis pasitraukė į savo parapiją 
Lutterworth, kur jis parašė daug prieš to laiko bažny- 
čią atkreiptų raštų. 1384 m. gruodžio 31 d. jis mirė. 
Konstancijos koncilis pasmerkė jo raštus, įsakė jo Lano 
iškasti, sudegyti ir išbarstyti. 


Savo mokslui jis pripažino Šv. Raštą kaip apreikštą Kris- 
taus įstatymą vieninteliu autoritetu. Reikia atmesti, kaip žmo- 
nių pramanymą, visą, ko negalima paremti Šv. Raštu. Todėl 
jis nepripažino šventųjų, relikvijų ir paveikslų garbinimo, at- 
metė lotynų kalbą pamaldose, daug švenčių, privatines mišias 
ir šiaip visokias apeigas, bet nenutolo nuo scholastinio sakra- 
mentų mokslo. Savo moksle jis sekė Augustiną. Žmogus negali 
nupelnyti Dievo malonės. Pasirėmęs Kristaus nuopelnų Dievo 
malone atverstasis gali ir turi, Dvasiai padedant, daryti 
nuopelningus darbus. Gerų darbų perteklių jis atmeta. Atlaidų 

. mokslą laiko piktžodžiavimu prieš Dievą. Išpažintį prie ausies 
atmeta kaip sąžinės prievartą. Nors ir transsubstanciacijos 
mokslą atmeta, tačiau pašventintoje duonoje (hostijoje) mato 
tikrą perskaidrinto Kristaus kūno esimą; tą duoną gauna tik 
išrinktasis. Nuo regimos bažnyčios jis skyrė neregimą bažny- 
čią, kaip Kristaus tikrą kūną, kurs apsireiškia nuo amžių iš- 
ganymui išrinktųjų draugystėje; bažnyčios vienintėlė galva yra 
Kristus, ne Petras ir ne popiežius, nes bažnyčia nėra kaž ko- 
kia šmėkla sų dviem galvomis. Romos vyskupas lygus visiems 
kitiems vyskupams; tik Konstantino dovana išaukštino jį; 
kaip tik šita dovana bažnyčia įgijo turtus ir galybę ir taip ne- 
teko savo tikrosios esmės, o popiežius tapo antikristu. Dvasi- 
ninkai turi pasitenkinti dešimtine ir duokle.  Dvasininkijos 
uždavinys vaizduoti žmonijai vargingą Kristaus gyvenimą ir 
gyventi apaštalų neturte. Dvasininkų laipsniavimą Viklifas at- 
meta kaip priešingą Kristaus įstatymui. Ordinacija neteikia 
nepanaikinamo urėdo. Dvasininkas, pats padaręs mirties nuo- 
dėmę, negali užveizdėti sakramentų. Kiekvienas tikintis yra 
dvasininkas, Su vienuolybe Viklifas griežtai kovojo. Tarp Vik- 

lifo raštų paminėtinas „Trialogus“, pasikalbėjimas tarp tiesos, 
melo ir išminties. » 


Viklifo šalininkai buvo nuo 1401 metų persekiojami 
kaip pavojingiausi heretikai. Jie buvo suplakti su 10- 
lardais. 


Kai Viklifo mokslas Anglijoje buvo beveik visai 
ušsmelktas, Čekijoje jis buvo atgaivintas. Esant geriems 
santykiams tarp Prahos ir Oksfordo universitetų, stu- 
dentai iš Prahos universiteto, belankydami Oksfordo 
universitetą, susipažino su Viklifo raštais ir pergabeno 
juos į Prahą. Šitie raštai davė Jono Huso reformatoriš- 
kiems įsitikinimams nulemiančią linkmę. 

2. Jonas Husas gimė Čekijoje Husinece 1369 metais. 
Jis buvo neturtingų tėvų sūnus. 1394 metais baigė Pra- 
hos universitetą ir gavo teologijos bakalauro laipsnį, 
1398 m. kaip laisvųjų mokslų magistras tapo universite- 
to dėstytoju; 1400 buvo pašventintas kunigu ir paskirtas 
naujai įsteigtosios Betliejaus koplyčios pamokslininku 
ir karalienės Sofijos (Venceslavo žmonos) išpažinties 
klausytoju; be to, arkivyskupas Zbinko pašaukė jį sy- 
nodo pamokslininku. Iki šiol jis buvo ištikimas bažnyčios 
sūnus; dar 1393 m. paaukojo paskutinius pinigus, norė- 
damas įgyti atlaidus; todėl per kaikurį laiką turėjo mai- 
tintis sausa duona. Apie 1402 metus įvyko Huso gyve- 
nime didelis persisverimas, kurs buvo Viklifo raštų skai- 
tymo išdavinys. Su Viklifo raštais supažindino Husą jo 
draugas Hieronimas, kurs mokėsi Anglijoje; beskaity- 
damas tuos raštus, jis įsitikino dideliais trūkumais ir 
pakrikimais bažnyčioje. Nepaparsta drąsa pamoksluo- 
se, visiems suprantama vietine kalba, Betliejaus bažny- 
čioje Husas aiškino, kaip nutolęs tiek dvasininkijos, tiek 
liaudies gyvenimas nuo Evangelijos reikalavimų. Čekiš- 
koji liaudis buvo nusistačiusi prieš svetimšaliųs dvasi- 

ninkus, o karaliaus rūmai palaikė Husą. Todėl dvasinin- 
kijos užpuldinėjimai ant Huso neturėjo vaisių. Bet ap- 
linkybės visai pasikeitė Huso nenaudai, kai du anglai 
Viklifo šalininkai, viešai išstatė paveikslus, kurie vaiz- 
davo Kristaus ir jo apaštalų vargingumą rėžiančiame 
priešingume popiežiaus ir katalikiškosios dvasininkijos 
prašmatingumui ir supasaulėjimui. Liaudies tarpe tie 
paveikslai sukėlė didelio pasipiktinimo. Husas, tiesa, ne- 
gyrė anglų tokio pasielgimo, tačiau pripažino, kad pa- 
veikslai vaizduoja tiesą. Husą pradėjo įtarinėti Viklifo 
herezijoje. Viklifo priešų pusėn perėjo ir universitetas, 
kuriame senuoju papročiu vokiečiai turėjo tris, o če- 
kai tik vieną balsą. Todėl universitetui buvo lengva pa- 
smerkti 45 sakinius iš Viklifo raštų. Arkivyskupas Zbin- 
ko uždraudė pamokslininkauti. Bet Husas nekreipė į tai 
dėmesio; savo draugų padedamas, jis išgavo iš karaliaus 
Venceslavo įsakymą, kuriuo visuose universiteto nuta- 
rimuose čekai turėjo tris balsus, o vokiečiai tik vie- 
ną balsą. Kadangi vokiečiams nepavyko paveikti, kad 
toks karaliaus įsakymas būtų atmainytas, visi jie 
su profesoriais apie 2000 asmenų paliko Prahą 1409 m., 
išsikraustė į Leipcigą ir čia įsteigė universitetą. Hu- 
sas tapo perorganizuoto universiteto rektorium, o visoje 
Čekijoje jo šalininkai paėmė viršų; tuo labiau Husas 
buvo neapkenčiamas užsienyje ir visur išstatomas kaip 
Viklifo herezijos šalininkas ir maištininkas. — Husas 
stovėjo dabar Čekijoje reformatoriškosios ir tautiško- 
sios partijos priešakyje, bet dvasininkija reiškė vis di- 
desnio priešingumo, kuo viešiau ir aštriau jis plakė jos 
blogus ir peiktinus papročius. Jo draugų ir šalininkų 
dalis vis labiau tolo nuo jo; kaikurie jų tarpe piktinosi 
tuo, kad, pasitraukus svetimšaliams, Pragos universite- 
tas netekęs savo' pagarbos. Tačiau karalius, liaudis ir 
universiteto profesorių dauguma jį užstojo ir gynė. Už- 

draudęs Husui pamokslininkauti Betliejaus bažnyčioje, 
arkivyskupas pareikalavo sudeginti Viklifo raštus. Bet 
Husas nesiliovė savo darbo dirbęs; pasiremdamas Šv. 
Raštu jis apeliavo pas popiežių. Nepaisant to, arkivys- 
kupas įsakė surinkti ir viešai ir iškilmingai varpams 
skambinant sudeginti Viklifo raštus. Minia viešai pašie- 
pė vyskupą gatvėje už tokį darbą, o teismai privertė 
ji užmokėti savininkams už sudegintus Viklifo raštus. 
Popiežius Jonas XXIII pašaukė Husą į Romą pasiteisin- 
ti. Bet karalius, bajorija, magistratas ir universitetas už- 
stojo jį ir neleido jam vykti. Vis dėlto ir už akių popie- 
žiaus komisija pasmerkė jį. Arkivyskupas paskelbė 
Husui ekskomunikaciją, o Prahai interdiktą. Bet kara- 
lius uždėjo areštą ant arkivyskupo įplaukų ir vertė jį 
prie susitaikymo derybų; tačiau pastarųjų jis išvengė, 
pabėgdamas į Vengriją, kur jis greitai mirė.—Prie ryšių 
nutraukimo su bažnyčios autoritetu privedė pats popie- 
žius Jonas XXIII, skelbdamas ir Čekijoje atlaidus už da- 
lyvavimą kryžiaus kare prieš Neapelio karalių Vladislo- 
vą (1412). Visiškus atlaidus galima buvo įgyti tik pi- 
nigus sumokėjus. Vis tai sudrumstė ramybę universite- 
te, kuriame vyravo Viklifo ir Huso mintys. Husas ir jo 
šalininkas, riteris Hieronimas, surengė disputą apie 
dvasiškų ginklų  pasauliškiems tikslams naudojimo 
kenksmingumą. Husas pamokslininkavo Betliejaus baž- 
nyčioje prieš prekybą nuodėmėmis. Popiežiaus bula bu- 
vo viešai išniekinta ir Hieronimo sudeginta. Trys jau- 
nuoliai, kurie bulą aiškino kaip apgaulystę, buvo nu- 
žudyti, bet paskui minios garbinami kaip šventieji ir 
paties Huso palaidoti. Popiežiaus dvasininkija vėl ap- 
skundė jį pas popiežių. Husui vėl buvo paskelbta eksko- 
munikaciją, o jo buveinės vietai interdiktas. Bet jo ša- 
lininkų skaičius jau buvo galingas; jo draugai jį glo- 
bojo ir gynė; jis pats apeliavo nuo popiežiaus prie Kris- 

taus, teisingojo teisėjo; tik karaliaus dėliai, pasitraukęs 
iš Prahos į Husinecą, žodžiu ir raštu jis kovojo prieš 
bažnyčioje įsišaknijusius blogus papročius. 

Koncilis Konstancijoje (1414) turėjo išspręsti Huso 
reikalą. Pasitikėdamas ciesoriaus Zigmunto lydimu raš- 
tu, bet pilnas baisių nujautimų, Husas atvyko į koncilį. 
Praėjus trims savaitėms, jis buvo suimtas, įmestas ka- 
lėjiman ir apskųstas kaip atskalūnas. Be tam tikro tar- 
dymo, visai neįsileisdamas į jo mokslo paaiškinimus, 
koncilis paskelbė heretiškais 39 sakinius iš jo raštų; bu- 
vo pareikalauta iš jo atšaukti savo mokslą be jokių są- 
lygų, nes koncilis nenorėjo, kad katalikų bažnyčios 
mokslas būtų kaip nors paliestas. Karžygiškai Husas T 
mėn. kentė visas kalėjimo sunkenybes; tvirtai laikėsi 
prieš visus buvusių draugų prikalbinėjimus ir prašymus; 
liko ištikimas iki mirties; mirties valandą meldėsi už sa- 
vo priešus, ir Kristui atsiduodamas mirė savo gimimo 
dieną 1415 m. liepos 6 dieną ant laužo kaip kankinys už 
evangeliškąją laisvę. 

Huso draugas, Hieronimas, sekančiais metais susilaukė to- 
kio pat likimo. Į Konstanciją jis buvo atvykęs patarnauti savo 
draugui darbu ir žodžiu. Grūmojančio pavojaus dėliai jis 
bėgo iš Konstancijos, bet buvo suimtas, grąžintas ir įmestas į 
kalėjimą. Šešis mėnesius kentėdamas kalėjimo vargus, nusil- 
po, ir savo teisėjų prikalbamas sutiko atšaukti savo mokslą. 
Bet kai jis vis dėlto buvo toliau kalinamas, jis vėl įsidrasino, 


iškilmingai ir viešai pasmerkė savo atšaukimą; už tai narsiai 
ir džiūgiai jis mirė ant laužo 1416 m. gegužės 30 d. 


Visame, ką Husas mokė skirtingai nuo katalikų bažnyčios, 
jis priklausė nuo Viklifo, tiek pačia mokslo esme, tiek parašytu 
žodžiu. Tai galima pasakyti ypačiai apie jo veikalą „tractatus de 
ecclesia“ (apie bažnyčią), kuriame jis savo mokslą nuodugniai 
išdėstė. Šis veikalas nėra kas kita, kaip Viklifo to paties pava- 
dinimo raštų ištrauka — sutrumpinimas. Išorė bažnyčios bend- 
ruomenė — taip jis aiškino savo veikale — nėra tikroji bažny- 
čia; tikroji bažnyčia, kurios galva Kristus, ne popiežius, yra 


1495 


visų maldingųjų arba predestinuotų bendruomenė. Husas buvo 
griežtas predestinacijos šalininkas, 


Husas nekovojo taip griežtai, kaip Viklifas, prieš katalikų 
bažnyčios mokslą. Taip, pavyzdžiui, jis neatmetė mokslą apie 
transsubstanciaciją. Bet prieš bažnyčios prievartą, prieš są- 
žinės verginimą, prieš prekiavimą atlaidais, pasiremdamas Šv. 
Raštu, jis kovojo kaip įmanydamas. 


Husui dar esant kalėjime Konstancijoje, jo šalininkai Čekijoje 
pradėjo teikti Šv. Vakarienės taurę ir kiekvienam paprastam 
parapijiečiui ir reikalavo, kad šita naujenybė būtinai būtų pri- 
pažinta ir patvirtinta koncilio. Pastarasis atsisakė tai padaryti; 
paskum tuojau įvykęs Čekijos reformatoriaus sudeginimas pa- 
didino įnirtimą prieš katalikus. Huso šalininkus koncilis pa- 
skelbė heretikais; todėl jie kaip kalikstinai (taurininkai) arba 
utrakvistai (lat. utrague specie - abiem pavidalais) visai atskilo 
nuo katalikų bažnyčios. Į katalikų pašiepas ir paniekas jie at- 
siliepė baisiu keršto karu 1419; šis karas tapo ypačiai žiaurus 
ir kruvinas nuo to laiko, kaip ciesorius Zigmuntas stengėsi įkū- 
nyti savo paveldėtas teises į Čekijos sostą, bet husitai atsisakė 
pripažinti jį savo valdovu kaip tokį, kurs sulaužė duotą Husui 
žodį. Husitai tarp savęs suskilo į dvi partijas: „prahiečiai“ 
vėliau kalikstinai arba utrakvistai, kaip švelnesni 
pasitenkino šiais reikalavimais: 1. laisve Dievo Žodžiui skelbti, 
2. taurės teikimu visiems maldingiems krikščionims, 3. dvasi- 
ninkijos atskirimu nuo pasauliškos valdžios ir žemiškų turtų, 
4. griežtu kiekvieno luomo visų dorinių prasižengimų baudi- 
mu. Antroji partija pavadinta taboritais — taip pavadinti 
nuo jų vado Žiškos sutvirtintos kalvos „tabor“ (stovykla pas 
miestelį Austi) atmetė, tiek mokslą apie skaistyklą, apie šven- 
tųjų, paveikslų ir relikvijų garbinimą, tiek ir priesaiką, mirties 
bausmę ir šiaip visa, ko negalima įrodyti ir paremti Šv. Raštu 
ir todėl siuto prieš bažnyčias ir vienuolynus, prieš kunigus ir 
vienuolius. Bet abi partijos surasdavo bendrą kalbą, kai reikė- 
davo kovoti prieš bendrą priešą iš vidaus ar iš oro. Ramybė 
įvyko Čekijoje tik tuomet, kai po ilgų derybų Bazelio koncilis, 
pabūgęs baisiųjų naikinimų ir kruvinų mūšių, patenkino utra- 
kvistų arba kalikstinų reikalavimus (Baselio kompaktatai) ir 
kai pastarieji sumušė taboritus dviejuose žiauriuose mūšiuose 
1434 m. 


— 118 — 


Kalikstinai tik sunkiai kovodami apgynė savo teises per kai- 
kurį laiką, nes jau 1462 m. popiežius Pijus TI (1447-64) panaiki- 
no „Bazelio kompaktatus“; rimtesnieji kalikstinai pasitraukė 
ginti savo teisių; susitelkę su taboritų išblaškytais likučiais, 
kuriuos bėda apvalė ir kurie buvo sugrįžę prie savo grynai 
evangeliškųjų pažiūrų, sudarė čekų - moravų brolių 
bendruomenę. Kaip „Kristaus įstatymo broliai“ jie griež- 
tai laikėsi kalno pamokslo dėsnių ir atmetė priesaiką, karo 
prievolę ir šiaip valstybinę tarnybą. Kaip Valdaus pasekėjai, 
su kuriais vietomis susijungė, griežtos bažnyčios drausmės pa- 
galba jie užlaikė savo tarpe doriniai tyrų, vidiniai maldingą 
gyvenimą. Pradžiūgę jie sveikino didžiąją reformaciją. 


3. Hieronimus Savonarola  (1452— 1498). Ir Ita- 
lijoje kilo bažnyčios reformos reikalavimai. Sekmin- 
giausiai reformos linkme veikė vienuolis dominiko- 
nas Hieronimas Savonarola Florencijoje, Jis gimė kil- 
nioje Feraros šeimoje, buvo labai rūpestingai išauklė- 
tas ir iš anksto skiriamas pilnai pasaulinės garbės gyve- 
nimo eigai, bet jis pabėgo iš tėvų rūmų pastogės į Bolog- 
nos dominikonų vienuolyną, idant, besirūpindamas savo 
sielos išganymu, išsigelbėtų iš pasaulio pražūties. Kaip 
jaunesnysis brolis norėjo vienuolyne atlikinėti tik men- 
kesnius darbus; bet jo vyresnieji pavedė jam mokslin- 
gas studijas, norėdami išnaudoti jo didelius gabumus. 
Bažnyčios tėvas Augustinas ir Biblija, kurią beveik visą, 
žinojo atmintinai, suteikė jam grynesnę ir gilesnę išga- 
nymo tiesos pažintį. Kai jam buvo 38 metai, jis buvo 
perkeltas į Florenciją, į Morkaus vienuolyną, kaip jau- 
nesniųjų brolių mokytojas, o kitais metais jau buvo pa- 
skirtas to vienuolyno viršininku. Nuo 1489 metų su ne- 
paprastu iškalbingumu ir nežinančių ribų drąsumu kaip 
atgailos skelbėjas jis pradėjo pulti papročių pakrikumą. 
Su jo atgailos pamokslais glaudžiai jungėsi pranašiška 
linkmė; jis jautėsi pašauktas, vadovaujant dieviškam 
įkvepimui, įsikišti į politinį laiko sūkurį. Jis išpranašavo 

popiežiaus Inocento VIII (1464-92) mirtį, Medici Flo- 
rencijoje valdymo žlugimą. Jo pamokslai turėjo nepa- 
prasto pasisekimo tarp visų gyventojų sluoksnių. Kad 
jis liautųsi taip plakęs to laiko papročius, Lorenco Me- 
diči, Florencijos valdovas, siūlė jam dideles pinigų su- 
mas, o popiežius Alenksandras VI (1492— 1503) paža- 
“ dėjo jį išpuošti kardinolo skrybele. Bet visos tos prie- 
monės ji nutildyti nuėjo niekais. Savonarola buvo nepa- 
perkamas. Kadangi kaikurios jo pranašystės išsipildė, 
minia beveik dievino jį. Prancūzijos karalius Karolis 
VIII (1483— 1498) įsiveržė Italijon. Mediči valdžia, su- 
trenkta  Savonarolos plakančių pamokslų, subyrėjo. 
Florencijos valdžios priešakin buvo pastatytas Savona- 
rola, kurs tuojau grąžino florentiečiams respublikoniš- 
kąją santvarką. Šioje respublikoje turėjo valdyti vie- 
nas Dievas, kaip Sename Testamente Israelio tautą. 
Virš įėjimo į valdovų rūmus buvo padėtas užrašas ,„Kris- 
tus Florencijos karalius“, o miesto gatvėse šūkavo mi- 
nia: „Tegyvuoja Kristus, karalius“! Politinė ir bažnyti- 
nė miesto santvarka buvo perreformuota teokratiniais 
pagrindais. Karolis VIII, florentiečių sąjungininkas, 
buvo iš Italijos išvarytas; prašalintų Mediči draugai 
pradėjo veikti prieš Savonarolą; jo griežti doros įsta- 
tymai tapo ilgainiui nebepakenčiami išlepintiems ir do- 
riniai sunykusiems florentiečiams. Užėjus badui, mi- 
nios palankumas pradėjo siubuoti. Nepaisydamas popie- 
žiaus draudimo taip griežtai pamokslininkauti, Savona- 
rola nesiliovė tai daręs. Todėl popiežius ekskomunikavo 
jį, o miestui grūmojo interdiktu. Jo priešai sukiršino mi- 
nią, kuri puolė vienuolyną ir suėmė jį. Jo didžiausi prie- 
šai tapo jo teisėjais. Buvo panaudotas kankinimas ir iš- 
gautas jo švenčiausiems įsitikinimams priešingas prisi- 
pažinimas, kad jis buvęs klastingas pranašas. Jis buvo 
apkaltintas kaip žmonių suvedžiotojas ir heretikas, ir to- 

dėl su kitais dviem vienuoliais buvo pakartas, o paskui 
kartu su kartuvėmis sudegintas. 


Iš Savonarolos raštų pažymėtinas kaip svarbiausias „Trium- 
phus crucis“ (kryžiaus džiūgavimas). Šis veikalas — tai pilnas 
gilių minčių krikščionybės apgynimas. Būdamas kalėjime, Sa- 
vonarola parašė 51 psalmei paaiškinimą. Čia jis išdėstė raštu 
tai, ką jis skelbė žodžiu. Tarp kitka čia jis paskelbė savo su- 
pratimą evangeliškojo mokslo apie nuteisinimą vien per tikė- 
jimą. Šitas mokslas buvo viena priežasčių pasmerkti ji mirti. 


$ 21. Scholastikos pakrikumas. 


Nuo 14 šimtmečio pradžios scholastika vis labiau kri- 
ko. Tai jau nebebuvo rimtas krikščioniškojo mokslo tie- 
sų aiškinimas, bet varžytinės tarp dominikonų ir pran- 
ciškonų ordino mokslininkų atstovų. Dominikonų žy- 
miausias atstovas Tomas Akvinietis skelbė, kad baž- 
nyčios apreiškimo tiesos proto darbo pagalba gali būti 
išaiškintos ir pažintos. Tuo tarpu Jonas Dunsas Skotus 
labiau siaurino filosofijos negu tikėjimo ribas ir todėl 
reikalavo be jokių sąlygų pasiduoti bažnyčios mokslo 
autoritetui visais klausimais, kurie. viršija protą. To- 
mistams ir skotistams tarp savęs besiginči- 
jant, jų svarstomieji klausimai nebeteko religinės rim- 
ties. Tų ginčų metu įsitvirtino pažiūra apie tai, kad ne- 
galima suderinti bažnyčios mokslo su filosofija. Ginčai 
lietė mokslą apie paveldimąją nuodėmę, apie laisvą žmo- 
gaus valią Dievo malonės atžvilgiu, apie Marijos garbi- 
nimą. Buvo iškeliami ir svarstomi kvailiausi klausimai, 
kaip pavyzdžiui, ar gyvuliai suėda Kristaus kūną, jei 
jie prarija hostiją, ar duona Šv. Vakarienėje pereina į 
kraują. Scholastika pati sutrenkė tikėjimą dogmomis, 
kurių tikrumą, ji buvo pasiryžusi įrodyti proto pagalba. 
Nusiminimą, pačia savimi ji išreiškė savo mokslu „apie 

dvigubą tiesą“, tvirtindama, kad tas, kas filosofijoje 
tiesa, teologijoje gali būti netiesa ir atbulai. Jau 14-ojo 
šimtmečio pabaigoje įžymesni bažnyčios vyrai aiškino, 
kad darbas teologijos srityje nevaisingas tiek bažnyčiai, 
tiek mokslui ir kad reikia grįžti nuo scholastikos mokslo 
ir scholastinio mokymo būdo prie šv. Rašto. 


$ 22. Mistika. 


Žmonių žodis ir žmonių protavimas buvo užėmęs Die- 
vo Žodžio ir evangeliškosios laisvės vietą bažnyčioje. 
Proto darbu beaiškindami sąvokas, scholastikai stengė- 
si esamas dogmas išvystyti ir pateisinti. Bet tokia scho- 
lastikų proto mankšta negalėjo patenkinti tikrojo reli- 
gingumo. Nauja pamaldumo kryptis pradėjo tiesti sau 
kelią. Jos aukščiausias uždavinys buvo sulieti, sugretin- 
ti sielą su Dievu, panerti savo asmenybę Dievuje. Kas 
atsiekia tokį susigretinimą su Dievu, tas randa ramybę 
savo sielai. Šis ramybės Dievuje ieškojimas yra ieškoji- 
mas tikrybės, kad kas yra malonėje pas Dievą arba kaip 
apaštalas Povilas sako: „tai kas gi atskirs mus nuo 
Kristaus meilės“ (Rom. 8, 35). Šioji krikščioniškojo 
maldingumo kryptis, vadinama mistika*), išsivys- 
tė pagoniškos filosofijos naujaplatonizmo įtakoje. Penk- 
tojo šimtmečio pabaigoje pasirodo sukrikščionintojo 
naujaplatonizmo raštai, kurie buvo pakišti po Dionisi- 
jaus Areopagitos pavarde. 


I. Žymiausis 12 šimtmečio mistikos atstovas buvo 
Bernardas iš Clairvaux (Klervo). Poetinėje pakeltoje 
formoje jis aprašė meilės kelio laiptus, kuriais siela Jė- 
zuje pakyla prie Dievo. 


*) W0ELV primerkus akis ir sučiaupus burną mąstyti. 

„Kas yra taip dieviška kaip meilė? Jei Jėzus meilėje yra at- 
ėjęs pas mane, iš to aš galiu pažinti, kad jis ne vienas yra, bet 
kad ir jo Tėvas yra atėjęs su juo. Jėzus yra medus burnoje, 
giesmė ausyje, džiaugsmas širdyje. Mes matome Dievą žmogu- 
je. Jei aš miniu Jėzų, tai aš įsivaizduoju jį kaip žmogų, ramų 
ir nuoširdžiai nuolankų, o vis dėlto kaip visagalį Dievą. Die- 
vas pažįstamas tiek, kiek jis mylimas. Dievas lengviau ir tin- 
kamiau ieškomas ir randamas maldoje, negu ginčų pasikalbė- 
jimuose“. 

Jei Bernardas skelbė labiau praktikinį mistikinį pa- 
maldumą, tai St. Viktoro pas Paryžių vienuolyno atsto- 
vai kaip Hugo (1097—1141) ir jo mokinys Richar- 
das (1162—1173) stengėsi išvystyti ir paremti moks- 
liškai ir sudaryti tam tikrą sistemą. Jie sukūrė taip va- 
dinamą mistinę teologiją, kuri rūpinosi kiekvieną reli- 
ginį pergyvenimą išnagrinėti, ir jie norėjo iš tikėjimo ir 
žinojimo padaryti vienybę ne logiškojo mąstymo, bet re- 
liginio pergyvenimo pagalba. Šios krypties mistikai bu- 
vo 14-ame šimtmetyje. 

1. EEškartas, dominikonų mištraS - viršininkas 
(1260— 1327) gimė Tiuringijoje, mokėsi Kelne ir Pary- 
žiuje, užėmė aukštas vietas dominikonų ordine Vokieti- 
joje ir Čekijoje; labai nusipelnė, reformuodamas savo 
ordino vienuolynus. 1310 m. buvo išrinktas provincijos 
viršininku, bet popiežius nepatvirtino. Nuo 1311 metų 
veikė Paryžiuje, Strasburge ir pagaliau Kelne, kur jis ir 
mirė. Savo raštuose, ypač svarbiausiame jų „Opus tri- 
partitum“, pilnuose gilaus pamaldumo ir aukštų minčių, 
Ekartas skelbė žmogaus su Dievu susigretinimą meilėje, 
kuri ir teikia žmogui pajėgumą, gėriui: „Visa yra gera, 
ką daro su Dievu susigretinęs žmogus. Jei tu Dievą my- 
li, tada gali daryti ką nori; juk tu nori tik amžiną, tai, 
kas Dievo yra“. . 


Ekarto, kaip mokytojo, pamokslininko ir rašytojo  pražy- 
dimo laikas buvo 1326 m. sutrukdytas Kelno arkivyskupo, 

kurs apkaltino jį panteizmu ir savo valia paskyrė inkvizici- 
jos tribunolą. Bet Ekartas užprotestavo prieš tokį arkivyskupo 
sauvaliavimą ir apeliavo pas popiežių. Paskui viešai bažnyčioje 
atrėmė visus jam daromus herezijos priekaištus ir pareiškė, 
esąs visados pasiryžęs atšaukti paklydimus. Nepaisant to, ar- 
kivyskupas pasiuntė savo skundą popiežiui į Avignoną. Bet 
sprendimas įvyko, praslinkus dviem metams nuo Ekarto mir- 
ties. Jis buvo pasmerktas už panteistinio antspalvio mintis. 


Ekartas be Tomo Akviniečio priklausė nuo naujaplatoniz- 
mo, arabų ir žydų filosofų. Jis buvo gerai susipažinęs su baž- 
nytiniu scholastikos mokslu. Jo pamaldumas savotiškas: esimas 
yra Dievas, tikslas — Dievo užgimimas sieloje, kelias — dva- 
siškas pasitraukimas nuo pasaulio ir pasidavimas. Ekartas ne- 
kovojo su išorėmis pamaldumo formomis, bet jis pats taiki- 
nosi prie jų labai laisvai. Ar Ekartas buvo panteistas, šis 
klausimas sunkiai sprendžiamas. Jei panteizmą suprasti kaip 
Dievo ir tvėrimo esybės tapatybę, taip kad tvėrimas yra tik 
Dievo esybės apsireiškimai, tai Ekartas nėra panteistas. Ant- 
ra vėl vertus, Ekarto negalima išteisinti panteizme, nes tvė- 
rimas, pasak jį, turi esimo tiek, kiek jis grindžiamas Dievo 
esime. 


2. Jonas Tauleris (1300—1361), priklausė domini- 
konų ordinui, gimė Strasburge, mokėsi Paryžiuje pas 
Ekartą, iš kurio perėmė mistiką, bet be panteistinio 
antspalvio. 


Taulerio, kaip pamokslininko ir sielų rūpintojo darbuotė, bu- 
vo labai vaisinga tuo laiku, kai Strasburgui dėl Liudviko IV 
Bavariečio (1314—47) buvo paskelbtas interdiktas, o ypač kai 
jame siautė „juodoji mirtis“ (1348). Neatsižvelgdami į inter- 
diktą dominikonai skaitė mišias. Kai ordino viršininkas griež- 
tai uždraudė mišių laikymą, magistratas pareikalavo iš do- 
minikonų, kad jie ar toliau mišias laikytų, ar išsinešdintų iš 
miesto. Dominikonai išsikraustė iš miesto. Tauleris darbavo- 
si Bazelyje, Kelne ir pagaliau vėl Strasburge, kur jis mirė. 


+3., Henrikas Suso (1295—1366) 13 metų buvo ati- 
duotas dominikonų vienuolynan Konstancijoje. Mokė- 
si Kelne, Ekartui vadovaujant. Jo motinos mirtis taip 

sutrenkė jį, kad jis nutraukė mokslą ir sugrįžo į savo 
vienuolyną, kur jį išrinko mokytoju, o paskui ir vienuo- 
lyno viršininku. 

Suso jungė su mistika pasišlykštėjimą  sukeliančią askezę. 
Davęs vienuolio įžadus, per 22 metus jis nepaliaudamas lavi- 
no savo kūną Kristaus kančių pamėgdžiojime, atsiduodamas 
baisiausiems, gyvybei pavojingiems kankinimams. Taip iš- 
tisus 8 metus jis nešiojo prie savo nugaros kryžių su smai- 
liomis vinimis. Tik būdamas 40 metų amžiaus, liovėsi save 
kankinęs. Suso buvo minkštos, poetiškai nusiteikusios dvasios 
žmogus. Apie tai liudija jo „Amžinos išminties knyga“. 

II. Šių trijų mistikos atstovų dvasia stipriai veikė ir 
sužadino daug kitų pamokslininkų plėsti jų pagrindines 
mintis tarp liaudies. Taip jie padėjo pamatą 14 ir 15 
šimtmečių maldingo turinio literatūrai. Šiuo atžvilgiu 
suminėtina: 

1. Vokiška teologija, kuri suliaudino Ekarto mintis. 
Liuteris išleido šitą knygelę 1518 metais ir apibūdino 
ją taip: „gera tikrojo supratimo knygelė, kurioje iš- 
aiškinta, kas yra senasis ir naujasis žmogus, kas yra 
Adomo ir Dievo kūdikis ir kaip Adomas turi mirti 
mumyse, o Kristus prisikelti“. 

2. Šiai literatūros rūšiai priklauso ir „Keturios kny- 
gos apie Kristaus sekimą“. Po Biblijos ši knyga už vis 
labiau išplatinta, ji išversta iš lotynų kalbos į visas 
Europos kalbas, spausdinta apie 6000 sykių, skaitoma, 
tiek katalikų, tiek protestantų. Knyga: „De imitatione 
Christi“ moko, kaip visas gyvenimas, visas žinojimas, 
mintijimas ir darbas turi būti įsišaknijęs Dievo meilė- 
je, o apsireikšti Kristaus sekime. Manoma, kad šią 
knygą parašė Tomas Hamerken'as, pagal gimimo vietą 
pavadintas Thomas a Kempis (1380—1471). 

III. Religinio mistikos atnaujinimo įtakoje kilo ir 
„bendrojo gyvenimo broliai“ (fratres vitae commu- 
nis). Šią laisvą krikščioniškąją bendruomenę įsteigė 

Gerhardas Groot'as (1340 — 1384) iš Deventerio. 
Į tokias draugijas telkėsi dvasininkai ir lajikai tikslu 
skaityti šv. Raštą ir sekti Kristaus vargingąjį gyve- 
nimą, laisvu noru vykdant tris vienuolių įžadus be 
privalomo įsipareigojimo visam gyvenimui. Jie gyveno 
bendruose namuose ir turėjo bendrą ūkį. Šalia brolių 
namų buvo steigiami tokie pat ir seserų namai. Šios 
draugijos buvo labai paplitusios Olandijoje ir šiaurės 
Vokietijoje pamokslų, išpažinties klausymo, jaunimo 
mokymo, Biblijos ir kitų knygų perrašinėjimo ir labda- 
rybės pagalba. Jos paruošė dirvą reformacijai. Iš šitų 
draugijų tarpo išėjo garsusis „Kristaus sekimo“ rašy- 
tojas ir Veselis Gansfortas iš Groningeno. 
Neturėdamas tam tikro urėdo, jis mokė Kelne, Luvene, 
Paryžiuje ir Heidelberge. Paskui pasitraukė į vienuoly- 
ną ir čia mirė 1489 m. Jis mokė: tiek popiežiai, tiek kon- 
ciliai gali klysti ir klydo; ekskomunikacija tik išoriai 
veikia; atlaidai liečia tik bažnyčios pabaudas; nuodėmės 
atleisti gali tik vienas Dievas; mūsų teisumas remiasi 
tik Kristaus teisumu ir laisva Dievo malone. Tik įtakin- 
gų draugų globa gelbėjo jį nuo inkvizicijos persekioji- 
mų. 

Liuteris taip išsireiškė apie Veselį: jei aš būčiau anksčiau 
skaitęs Veselį, tai mano priešai galėtų pamanyti, Liuteris vi- 
sa perėmė iš Veselio, taip tinka mūsų dviejų dvasios. 

IV. Ir rytų arba graikų bažnyčioje žydėjo mistika 
Dionisijaus Areopagitos dvasioje. Jos lizdas buvo vie- 
nuolyse Atoso kalnuose ir Studiono vienuolyne. Šiąją 
savotišką mistikos kryptį sukūrė Georgijus Si- 
naita, o toliau išvystė ir pagilino jo mokinys Sim e- 
onas „Naujasis Teologas“; jis aiškina, ką 
jis pergyveno, regėdamas Kristų kaip stebūklingąją 
šviesą; šitas regėjimas yra dvasios turėjimo ir tikrojo 
krikščioniškojo gyvenimo įrodymas. 

Sekant Simeono nurodymus, Atoso kalno asketai turėjo jau 
dabar pergyventi būsimąją su Dievu draugystę; tam tikslui 
jiems. reikėjo dirksnių pakrikimo (sutrenkimo) būklėje rėgėti 
Dievą. Atskiro užrakinto kambarėlio kampe atsiklaupę, smakrą 
kietai į krūtinę įrėmę, žvelgdami į širdies vietą, sulaikydami al- 
savimą ir pakartodami žodžius: „Viešpatie Jėzau Kristau, Die- 
vo Sūnau, pagailėk manęs“, gaudavo proto ir akių aptemimą; 
paskui aptemimas pranykdavo, o juos pagaudavo neišreiškia- 
mas pasigėrėjimo džiaugsmas; pagaliau jie jautėsi apsuptais 
skaisčiai spinduliuojančios šviesos; šita šviesa esanti nesutverta 
dieviška šviesa, kuri kadaise apšvietusi Kristų Taboro kalne. 

Šios rūšies maldingumo vienuolius vadino „hesichas- 
tais“ (ilstančiais, ramiai sėdinčiais). Jų priešai pašiepdami 
ir paniekindami, praminė juos „omfalopsichitais“ (bam- 
bos sielininkais). Jie buvo apkaltinti diteismu (dvidievyste). 
Kilęs taip vadinamas hesichastų ginčas buvo išspręstas 
koncilyje Konstantinopolyje 1351 metais hesichastų naudai. 
Koncilis pripažino mokslą apie nesutvertą dievišką šviesą, ku- 
ri, kaip dievišką veikimo jėgą, +reikia skirti nuo dieviškosios 
esybės. 


$ 23. Pamaldos. 


1. Pamaldos buvo perimtos burtiškai veikiančių die- 
viškų jėgų dvasia. Liaudis daugiausiai tenkindavosi iš- 
orėmis pamaldų apeigomis. Su liaudies religiniu sumen- 
kėjimu ir suskurdimu buvo kovojama pamokslo pa- 
galba. Bet ir pamokslu ne daug galima buvo atsiekti, 
nes jie buvo scholastikos mokslingųjų rietenų įtakoje; 
panaudojant beskoniškas šventųjų legendas, pamokslas 
plėtė tamsius prietarus. Kartais pamokslai traukdavo 
liaudį juoką sukeliančiais priedais. Taip per Velykas vie- 
toje pamokslo apie iš numirusiųjų Prisikėlusįjį buvo pa- 
sakojamos juokingos pasakos, kurios būtinai turėjo su- 
kelti klausytojuose taip vadinamąjį Velykų juoką 
(risus paschalis). Tai turėjo būti atpildas už ilgą pa- 
sninką Gavėnios metu. Kai pagaliau šis ir kiti su pamal- 

domis nieko bendro neturintieji papročiai buvo iš baž- 
nyčios prašalinti po ilgo kovojimo, jie susispietė karna- 
valo pasilinksminimuose. 

Negalima pasakyti, kad 14 ir 15 šimtmečiais visai ne- 
buvo sakomi turiningi pamokslai; bet jų turinys dau- 
giausiai nebuvo Evangelija. Tokiais pamokslininkais be 
abejo buvo dominikonai ir pranciškonai. Jų tarpe sumi- 
nėtini kaip tikri pamokslininkai: 

1. Vincentas Ferer'as, kurs važinėjo po vi- 
sus Europos kraštus pamokslininkaudamas. Ypatingo 
dėmesio jis kreipė į žydus, kurių didelį skaičių (apie 
35000) pakrikštijęs. Liaudis garbino jį kaip šventąjį, 
dvasininkija iškilmingai pasitikdavo, valdovai labai ger- 
bė ir vertino jį. 

2. Gabrielis Barlėta tikras liaudies pamoksli- 
ninkas, kurs sakykloje mokėjo drąsiai ir be atodairos 
pavadinti vardu „kiekvieno luomo nuodėmes. Jo kartu- 
mų ir šiurkštumų pilni pamokslai taip patiko to laiko 
klausytojams, kad susidėjo jį charakterizuojąs posakis: 
„ui nescit barlettare, nescit praedicare“ (kas nemoka 
kalbėti kaip Barlėta, nemoka pamokslininkauti). Barlė- 
ta mirė 1480 m. 

3.Geileris iš Kaisersbergo pamokslinin- 
kavo tokioje pat dvasioje, bet jo pamokslai pasižymėjo 
didesniu dorovinių rimtumu ir dvasiniu gilumu. Jis mirė 
1510 m. 

4.Irbendrojo gyvenimo broliai ir se- 
serys skelbė Dievo Žodį, bet jie kukliai vadino savo 
prakalbas kolatiomis - pasikalbėjimais iš širdies į šir- 
dis. 

II. Marijos garbinimo švenčių skaičius padidėjo. Prie 
apreiškimo Marijai (festum annunciationis incarnatio- 
nis, kovo 25 d.) iš 7 amžiaus, Marijos apvalymo (festum 
purificationis, vasario 2 d.) iš 4 amžiaus ir Marijos dan- 

gun žengimas (festum assumptionis, dormitionis, rugp. 
15 d.) šventės iš 7T amžiaus, buvo 12 amžiuje pridėta dar 
Marijos nekalto pastojimo (conceptio beatae virginis, 
festum immaculetae conceptionis) šventė gruodžio 8 d. 


Šita švente norima pažymėti, kad šventoji mergelė buvusi jos 
motinos Onos pagimdyta be paveldimosios nuodėmės ir buvusi 
visą gyvenimą be nuodėmės. Tačiau šituo klausimu katalikų 
bažnyčioje nebuvo aiškios, vieningos nuomonės, o tarp domi- 
nikonų ir pranciškonų ėjo ginčai per ištisus šimtmečius. Ir 
Triento koncilyje šis klausimas liko atviras. Tik popiežius Pi- 
jus IX išsprendė šį klausimą, paskelbęs 1854 m. gruodžio 8 d. 
Marijos nekaltą prasidėjimą kaip Dievo apreikštą dogmą. Šio- 
ji šventė pradėta švęsti Lyone. Koncilis Bazelyje 1439 m. įpa- 
reigojo visą bažnyčią švęsti ją. Vėliau bent keli popiežiai pa- 
tvirtino ją savo bulomis. 


Jubiliejiniems atlaidams švęsti popiežius Bonifacijus 
VIII, pasiremdamas 107 metų senelio parodymu, kad 
taip buvę prieš 100 metų, paskelbė 1300 metus jubilie- 
jiniais metais. 

Tokie metai prasideda vakare prieš Kalėdas. Popiežius įsa- 
ko atidaryti užmūrytas Petro bažnyčios jubiliejaus duris; pir- 
mąjį akmenį iš tų vartų pats popiežius išmuša sidabriniu 
plaktuku. Paskui, popiežius su dvasininkija iškilmingoje, puoš- 
nioje eisenoje praeina pro tas duris. Sekančių metų gruodžio 
21 dieną popiežius vėl iškilmingai padeda pirmąjį  alkmenį 
užmūryti jubiliejaus durims. 


III. Mišioje buvo atvaizduojamas Kristaus kentėji- 
mas. 11 šimtmetyje pradėjo atskirai nuo mišios kaip 
pamaldų dalį vaizduoti Kristaus kančias. Taip kilo taip 
vadinami dvasiški žaidimai; į jų turinį buvo įtraukti Ka- 
lėdų, Velykų ir kiti Kristaus gyvenimą  nušviečianti 
Evangelijų pasakojimai. 

Dvasiškųjų žaidimų turinį sudarydavo taip pat reli- 
ginio antspalvio legendos ir pasakos. Žaidimus atlikdavo 
dvasininkai ir mokiniai bažnyčioje arba prieš bažnyčią. 


— 124 — 


14 šimtmečio pabaigoje susidarė Prancūzijoje tam tik- 
ra draugija iš aukštesniųjų luomų jaunimo, žaidimams 
ruošti. Savo žaidimuose jie atvaizduodavo tiek religinio 
turinio įvykius iš Biblijos, legendų ir šventųjų gyveni- 
mo, tiek pašiepdavo visų laipsnių dvasininkų ir bažny- 
čios ydas. Žaidimų tėvynė tikriausiai buvo Prancūzija. 


$ 24. Krikščioniškas gyvenimas ir dorovingumas. 


I. Apskritai visi viduriniai amžiai, o ypačiai antroji 
jų pusė apibūdinami dviejų jėgų priešingumu: senovės 
įgimtosios Europos tautų pagonybės ir po romėnų kul- 
tūros priedanga veikiančios krikščioniškosios dvasios. 
Naudojimasis gyvenimu ir dangaus išsiilgimas, įgeidžių 
patenkinimas ir pakrikęs pasaulio išsižadėjimas, pasau- 
liškas lengvapėdiškumas ir žiaurus kūno kankinimas ir 
marinimas pakaitomis nelauktuose ir neišlygintuose 
priešingumuose valdė žmonių gyvenimą. Dorovingumas 
liko neišvystytas laipsnyje išorio įstatymiškumo, kurs 
savotiškos bažnyčios mokslo vystymosi eigos dėka bu- 
vo dar labiau sustiprintas. Religingumas ir dorovingu- 
mas ėjo kiekvienas savais keliais, beveik visai vienas 
nuo kito nepriklausydamas. Religingumas tamsiame 
pakrikume reiškėsi prietaringame laikymesi išganymo 
priemonių, kiek jos vaizdavosi apčiuopiamai arba religi- 
nės tuštumos nuotaiką buvo stengiamasi pripildyti reli- 
ginio pakrikumo turiniu. 

Kaip krikščioniškasis tikėjimas, kurs buvo skelbiamas vidu- 
rinių amžių tautoms ir jų buvo priimtas, tapo ir jų vidine 
nuosavybe, sunku taip aiškiai nustatyti kaip išoris naujojo 
tikėjimo pasisavinimas. Senųjų dievų garbinimo greitai atsi- 
žadėjo iki tol pagoniškosios tautos: šitie dievai arba gamtos 


jėgų suasmeninimas pranyko iš žmogaus asmeninio santykio. 
Bet nors tie dievai nebebuvo garbinami, tačiau jų galia ir 

įtaka buvo ir toliau tikima. Gamtos apsireiškimuose matė die- 
vų veikimą; pagoniškoji auka buvo prašalinta, o kitos apei- 
gų formos buvo tik pakeistos. 


Ir doroviniame vidurinių amžių tautų gyvenime pasikeiti- 
mas, kurs įvyko jų tarpe, priėmus Kristaus mokslą, nebuvo 
taip staigus, kaip to galima buvo laukti, atsižvelgiant į nau- 
jojo tikėjimo esmę. Pagoniškų papročių nebuvo galima vie- 
nu užsimojimu išnaikinti; juk krikščionybė neveikė kaip ko- 
kia burtų jėga, bet kaip tešlos raugas, kurs palaipsniui perrau- 
gina visą gyvenimo tešlą. Kitaip ir būti negalėjo. Juk tai bu- 
vo neįmanoma, kad mažas būrelis“ dvasininkų, kurie dažnai 
krikštydavo tūkstančiais, būtų galėję tuojau padaryti juos nau- 
jais žmonėmis, ypač atsižvelgiant į tai, kad jie nemokėdavo 
atverstųjų kalbos; dvasininkai tenkindavosi, išmokę juos „Tė- 
ve mūsų“ ir krikščioniškojo tikėjimo išpažintį jų kalboje. Pa- 
mokslininkaujama buvo mažai, mišios parapijiečiai nesupra- 
to; Biblija lajikui beveik visai nebuvo prieinama. 


1. Nepaprastu greitumu augo kelionių į šventąsias ir 
stebuklingąsias vietas skaičius tarp visų be išimties gy- 
ventojų sluoksnių. Kaip grybai po lietaus radosi naujos 
kelionių vietos, pašventintos ir atžymėtos stebuklais, 
malonės paveikslais, kruvinomis stebuklingomis hostijo- 
mis ir naujai įgytomis relikvijomis. Į tokias vietas plūdo 
kaip vandenėlis piligrimai ir aukų dovanos, o nauji ste- 
buklai didino jų pagarbumą. 


Labai būdingas kaikurių kelionių vietų atsiradimas. 


a) Vilsnake Brandenburgijos provincijoje 1383 m. sudegė 
bažnyčia. Iš degančios bažnyčios kunigas išgelbėjęs tris jau 
pašventintas su apdegusiomis briaunomis ir kraujo tašku pa- 
žymėtas hostijas. Pastarasias nunešę į kaimyninę bažnyčią. Jų 
tikrumas buvęs patvirtintas savaime užsidegančiomis ir ne- 
sudegančiomis žvakėmis ir skaitlingais malonės ir pabaudimo 
stebuklais tikintiesiems ir netikintiesiems. Sudegusios bažny- 
čios vietoje buvo pastatyta nauja graži bažnyčia, stebuklin- 
gosios hostijos buvo perkeltos į naująją patalpą; piligrimai 
pradėjo plūsti iš „visų kraštų. Bažnytkaimis tapo miestu. Pi- 
ligrimų aukų trečdalį sunaudodavo bažnyčiai gražinti ir pa- 

laikyti, o du trečdaliu atiduodavo vyskupui. Laimingasis hos- 
tijų išradėjas buvo pasisiūlęs kaimyniniam pranciškonų vie- 
nuolynui sudaryti tokį pat įplaukų šaltinį. Bet greitai kilo 
priešinga šiai pelningai apgaulei srovė. Prahos ir Verdeno vys- 
kupai uždraudė keliones į Vilsnaką. Kovos dėl kruvinųjų hos- 
tijų garbinimo atgarsiai pasiekė net Romą. Vilsnakui buvo 
paskelbtas interdiktas. Kova pasibaigė, kai reformacijos ban- 
ga įsiveržė į Vilsnaką ir kai pirmasis evangeliškasis kunigas 
sudegino tas hostijas, bet už tai jis buvo ištremtas iš krašto. 


b) Akmenų skaldytojas pavogė iš Mainco bažnyčios šv. 
Onos kaukuolę ir pardavė ją miestelio Dūren'o (Diureno) dva- 
sininkijai. Per labai trumpą laiką miestelis pasidarė pirmos 
rūšies kelionių vieta. Tikrieji Mainco kaukuolės savininkai dė- 
jo pastangų, popiežiaus pagalba, atgauti savo brangiąją nuo- 
savybę. Bet popiežius Julius II (1503-13) išsprendė skundą Diū- 
reno naudai, nes tuo tarpu Dievas pats stebuklingų išgydymų 
daugybe pateisinęs ir patvirtinęs naująją relikvijų vietą. 


2. Liaudies tikėjimas buvo ypačiai atsidavęs šventųjų 
garbinimui. Šventųjų skaičius padidėjo šventąja Ona, 
mergelės Marijos motina; jų užtarimu liaudis rėmėsi ir 
džiaugėsi; prie jų šaukėsi, pergyvenant dideles bėdas. 


Marijų šventės pagausėjo. Sulig Lev. 12,5 ir t. pradėjo lapkr. 
21 d. švęsti Marijos aukojimą (festum praesentationis 
Mariae), Marijos aplankymą (festum visitationis Ma- 
riae) liepos 2 d. sulig Luko 1,39 ir t. 15. šimtmetyje atsirado 
septynių Marijos skausmų (festum spasmi Mariae) 
šventė penktadienį arba šeštadienį prieš Verbą. Rožančiaus 
arba Marijos globos ir užtarimo šventę (festum 
rosarii Mariae) jau šventęs šventasis Dominikas. "Tai buvo 
išimtinai dominikonų šventė, kol popiežius Gregoras XIII 
(1572—1583) nepadarė jos bendra švente po nugalėjimo prie 
Lepanto 1571 m.; šis mūšis buvęs laimėtas dėka maldai pagal 
rožančių. Dominikonai, kuriems šventoji mergelė buvo here- 
zijų nugalėtoja (expugnatrix haeresium), palaikė jos garbi- 
nimą, steigdami skaitlingas rožančių brolijas. —Ir 14 šven- 
tųjų gelbėtojų bėdoje garbinimas labai plito nuo to 
laiko, kaip 1450 m. Frankentale jauniems piemenukams pasiro- 
dęs Kristaus kūdikėlis, apsuptas 14 šventųjų ir kaip toje vietoje 

buvo pastatyta ir gausiais atlaidais apdovanota bažnyčia. Šituo 
perijodu kilo ir kaikurie garsieji tautiniai šventieji. Jonas Ne- 
pomukas iš Nepomuko Čekijoje, pradėjęs nuo arkivyskupo 
sekretoriaus pareigų, tapo arkivyskupo generaliniu vikaru. 
Kai jis patvirtinęs karaliui nepriimtiną abatą, Venceslavas 
įsakęs prigirdyti jį po Moldavos tiltu. Pasak kitą legendą, 
karalius taip pasielgęs su juo todėl, kad jis kaip karalienės iš- 
pažinties klausytojas atsisakęs išduoti jos paslaptis karaliui. — 
Jeanne d'Arc (Žana Dark) (1428-31) prancūzų tautos šventoji, 
neturtingų ūkininkų duktė iš kaimo Dom Remy. Jau 13 metų 
amžiuje ji manė girdinti balsą iš dangaus. Tas balsas lydi- 
mas viršžemiškos šviesos graudenęs ją maldingumui; ji pa- 
sižadėjusi likti amžinoje skaistybėje.  Dangiškieji balsai vis 
dažniau pasikartodavę; šviesa labiau tirštėjusi ir iš jos pradė- 
ję rodytis arkangelo Mykolo ir kitų šventųjų paveikslai, ku- 
rie pašventinę ją vargstančios tėvynės gelbėtoja. Prancūzija 
tais laikais buvo draskoma ir naikinama partijų. Jeanne buvo 
karšta karaliaus partijos šalininkė. Kai šios partijos paskuti- 
nė Orleans'o (Orleano) tvirtovė buvo jau visai arti pasidavi- 
mo, Jeanne gavo iš jos girdimų balsų įsakymą gelbėti Orlea- 
n'ą ir sosto įpėdinį nugabenti į Reims'ą vainikuoti. "Tik dar 
17 metų amžiaus būdama, vyro rūbuose, stojo karštuolių būrio 
priešakin ir įvykdė savo du uždavinius. Tolimesnėje karo eigoje 
ji pateko priešingos partijos nelaisvėn; pastaroji išdavė ją ang- 
Jams, kurie ją įskundė dvasiškam teismui ir ji buvo pasmerkta 
mirti ant laužo kaip heretikė ir burtininkė. Ji mirė, maldin- 
gai atsidavusi (1431). 


3. Ir relikvijų garbinimas didėjo, kadangi su jomis bu- 
vo jungiami atlaidai. Grįžtantieji kryžeiviai prigabeno į 
vakarų kraštus dažnai labai keistos kilmės relikvijų, už 


kurias buvo mokamos pasakiškos kainos. Dažnai nebuvo 


perbrangu už žinomo šventojo relikviją atiduoti pilį ir 


žemės plotus, bet ne rečiau buvo jos vagiamos, visai ne- 


atsižvelgiant į gyvybei gresiantį pavojų. 


Sąryšyje su užkariavimu iš kryžeivių miesto Akko 1291 m. 
14 šimtmetyje kilo legenda apie tai, kad angelas Marijos na- 
mą iš Nazereto oru nunešęs pirm į Terstato Dalmacijoje 1291 
m., paskui į Reccanati (Rekkanati) ir pagaliau 1295 m. į Lo- 

reto Italijoje. Lieka neišaiškinta, kaip atsirado legenda apie 
tai, kad „Scala sancta“ yra tie marmuro laiptai į Piloto teis- 
mo patalpą, kuriais kadaise Išganytojas lipo ir kuriuos šven- 
toji Elena dovanojo Romai. Prisilaikydamas maldingojo pa- 
pročio ir Liuteris keliaklupsčias užlipo šiais laiptais. Garsiau- 
sioms ir užvis labiau garbinamoms relikvijoms priklauso ketu- 
rios Aacheno šventenybės: šventosios mergelės li- 
ninis apatinis sijonas, Jėzaus kūdikėlio vil- 
noniai vystyklai, kraujuje primirkyta Vieš- 
paties kentėjimo paklodė ir lininė paklodė, 
kurioje buvo įvyniotas nužudytojo Jono Krikštytojo lavonas. 
Nuo 14 šimtmečio šitos šventenybės buvo rodomos tik kas sep- 
tyni metai iš visų kraštų suplūdusiems tikintiesiems. Kiek bu- 
vo išsiplėtęs ir įsišakojęs relikvijų garbinimas, besibaigiant vi- 
duriniems amžiams, galima spręsti iš to, kad Fridrichas Tš- 
mintingasis (1486—1525) nepasigailėjo didžiausių lėšų supirki- 
nėti 5005 relikvijoms savo naujai pilies bažnyčiai Vitenberge. 
Vien tik pažvelgimas į juos duodavo 100 metų atlaidų. Tarp 
tų relikvijų buvo pavyzdžiui: žemės gabaliukas iš Domasko 
dirvos, iš kurios. žmogus buvo sutvertas; Izaoko kūno gaba- 
las; 25 gabalai iš Mozės degančio krūmo; dykumos manos li- 
kučiai; Jono Krikštytojo pirštas, kuriuo jis nurodė į Dievo 
Avinėlį; "Tomo pirštas, kuriuo palietė Jėzaus šono žaizdą; ga- 
balas altoriaus, prie kurio evangelistas Jonas laikė mišias mer- 
gelei Marijai; akmuo, kuriuo buvo užmuštas Steponas ir t.t.; 
iš viso 8933 dalys ir 42 sveiki kūnai, kuriuose tilpsta 39.245.120 
metų ir 220 dienų atlaidų. 


4. Priešingume atlaidams, kurie palengvino atsiskai- 


tymą su sąžine, kilo rimtos atgailos reikalavimas. Išori- 


niai pasireiškė šis reikalavimas flagelantų (plakėjų) są- 


jūdyje, kurs pirmą kartą pasirodė 1260 metais Peruzi- 


joje Italijoje. Kai 1348 m. Azijoje kilo maras, „juodąja 


mirtimi“ pavadintas ir apėmė visą Europą, šis tariama- 


sis Dievo baudos teismas sukėlė plakimo įkarštį tarp vi- 


sų gyventojų sluoksnių. 


Plakimo įrankis buvo vartojamas kaip baudimo priemonė 
nedrausmingiems, neklusniems ir prasikaltusiems vienuoliams 
bausti. Nuo 10 šimtmečio toks įrankis jau taikomas apskritai 


kiekvienam atgailaujančiam. "Tokį plakimo įrankį daryda- 
vo iš kelių mazguotų virvių arba diržų, vėliau ir iš geležinių 
retežių. Paprastai išpažinties klausytojas pats vykdydavo pla- 
kimą atgailaujančiam. Nuo 11 šimtmečio Petras Damiani 
įgyvendino Italijoje savęs plakimo paprotį. Plakdavo save tiek 
savo, tiek pamėgdžiojant Kristaus ir kankinių kentėjimą, ki- 
tų žmonių nudėmingumui naikinti. Iš Italijos šis paprotys bu- 
vo perimtas ir visų kitų kraštų vienuolynų. Buvo tiksliai skai- 
čiuojami plakimo smūgiai, kurie vykdavo nuolatai priklau- 
piant ir giedant psalmes. Dešimčiai psalmių tekdavo 1000 smū- 
gių. Damiani reikalavo už vienerius atgailos metus 3000 smū- 
gių. Kaip nepalyginamą plakimo karžygį Damiani garbino sa- 
vo amžininką Dominiką Apšarvuotąjį, kurs atsiekė aukščiau- 
sį askezės laipsnį, atgiedodamas du šimtu kartų psalmes ir 
įšerdamas sau tris milijonus smūgių per 40 dienų. Už tai jis 
nupelnęs 1000 atgailos metų. Dominikas plakdavęs save kas- 
nakt tris kartus už save, už gyvuosius ir pagaliau už sielas 
skaistykloje. Plakimo paprotys išsiplėtė ir tarp liaudies ir net 
tarp vainikuotų asmenų, kaip maldingumo ženklas. Žmonės 
telkėsi į plakimo brolijas. Kai Joachimas iš 
Floris 1260 metais pranašavo besiartinantį pasaulio galą, 
flagelantų būriai pakilo ir žygiavo nuo miesto į miestą, nuo 
kaimo į kaimą. “ 


5. Į flagelantų sąjūdį panašus, bet be abejo buvo li- 
guistas taip vadinamų chorizantų (šokėjų) apsireiški- 
mas. Pusplikiai, žaliumynais pasipuošę po du — vyras ir 
moteris pasileisdavo šokti gatvėse, namuose, bažnyčiose; 
tokie šokiai pereidavo į įsiutimą, nuo kūrio šokėjai kris- 
davo ant žemės, mešlungio traukiami. Atsitiktini praei- 
viai noromis nenoromis būdavo įtraukiami į šokių įsiu- 
timą. Chorizantai ypačiai pasirodė 1374 ir 1418 metais. 


6. Ne mažą vaidmenį vaidino ir tikėjimas raganomis 
ir burtininkais. Apskritai tenka pasakyti, kad bažnyčia 
iš pradžių kovojo su tarp liaudies praplitusiu tikėjimu 
įvairiomis dvasiomis. Bet nuo 13 šimtmečio, kaip domi- 
nikonai pradėjo taikyti inkviziciją kovai su tariamais 
bažnyčios mokslui priešingais pasireiškimais, ir bažny- 


/ 

čios mokslo autoritetai pradėjo vis daugiau kreipti dė- 
mesio į liaudies tikėjimą raganomis, o Tomas Akvinietis 
įtraukė jį į savo mokslo sistemą. Tačiau 14 ir 15 šimtme- 
čiais raganų teismai buvo dar retenybė. Jei ir įvykdavo 
koks pasmerkimas, tai visados jis iššaukdavo pasiprieši- 
nimą iš liaudies pusės. 


Popiežius Inocentas VIII (1464-92) savo buloje „Summis de- 
siderantes affectibus“ 1484 m. pamokė tikinčiuosius apie ra- 
ganų baisenybę ir joms naikinti paskyrė du inkvizitorius: Jo- 
kūbą Sprengerį ir Henriką Kremerį. Jie abu ėjo savo parei- 
gas su tokiuo pasisekimu, kad jie jau 1489 metais galėjo iš- 
leisti knygą „malleus maleficarum“ (raganų plaktukas), ku- 
rioje išdėstė savo patyrimus ir davė nurodymus raganų teis- 
mams. Iš baisiausiais kankinimais išspaustų prisipažinimų jie 
sudarė didelį rinkinį apie sąjungas su velniais, apie šluotko- 
čius ir kačiargas, raganų subatas, raganų jonynių šokius ir t.t. 
„Raganų plaktuko“ nurodymais rėmėsi visos raganoms taiko- 
mos baisenybės. Tikėjimas raganomis plito kaip kokia epide- 
mija. Tūkstančiai senų ir jaunų moterų buvo neapsakomai 
baisiai kankinamos ir po tokiu būdu išgautų prisipažinimų 
smerkiamos mirti ant laužo. Nuo Inocento VIII bulos paskelbi- 
mo 1484 metais buvo sudeginta kaip raganos ne mažiau 300.000 
moterų. Ir reformacija nepajėgė išrauti su šaknimis šito ne 
žmoniško tamsybės prietaro. Kaip tik priešingai 17 šimtmety- 
je jis labai pražydo. Tiek teologai, tiek teisininkai, tiek pro- 
testantai, tiek katalikai buvo pagauti šito dvasios pakriku- 
mo. Paskutinė ragana buvo sudeginta: Vokietijoje 1756 m., 
Šveicarijoje 1782 m., o Meksikoje 1877 m. 


Kovai už popiežių ir bažnyčios teises ir už bažnyčios mokslo 
tyrumą buvo plačiai išnaudojama popiežių palaikoma inkvi- 
zicija. Nuo 1234 metų ji buvo išimtinė dominikonų teisė. 14 
šimtmetyje ji žydėjo tiek Prancūzijoje, tiek Vokieti- 
joje kovoje su raganomis, albigiečiais, begardais, beginėmis, 
lolardais. Bet aukščiausio pražydimo laipsnio inkvizicija pa- 
siekė Ispanijoje prie Aragonijos Ferdinando (1479—1516) ir 
Kastilijos Izabelės (1417—1504); šie valdovai iš naujo įstei- 
gė ją, o pirmas didysis inkvizitorius Tomas iš Torgue- 
mados (Torkemados) arba Turrecremata (1483-99) 

visai pertvarkė ją. Vienas pirmųjų jo paskirtų inkvizitorių 
buvo augustininkas Pedro Arbues, kurs, taikydamas šiur- 
pulingiausius ir baisiausius kankinimo žiaurumus, taip siuto, 
kad per ne pilnus pusantrų metų daug šimtų pasmerkė mirti 
ant laužo; jo fanatizmui buvo padarytas galas, nužūdant jį prie 
altoriaus. Ne tik du jo užmušėjai, bet net ir 200 jų giminaičių 
buvo pasmerkti mirti ugnyje; šis savotiškas už bažnyčios rei- 
kalus „kankinys“ buvo popiežiaus Pijaus IX 1867 kanonizuo- 
tas šventuoju. Tautiniu papročiu padarė Ispanijoje šitą pasi- 
baisėtiną įstaigą neapkenčiamų ir prieyarta pakrikštytų žydų 
ir maurų persekiojimas, kurs gausiais nusavinimais duodavo 
didelių įplaukų valstybės iždui. Aukščiausį pražydimo perijo- 
dą turėjo inkvizicija prie trečiojo didžiojo inkvizitoriaus 
(1507-17) kardinolo P. Ximenes (Chimenes), prie kurio buvo 
sudeginta 2536 gyvų žmonių ir 1368 asmenys už akių. „Auto da 
fe“ (tikėjimo žygiai), kurių tikslas buvo laužai, buvo vykdo- 
mi su pasibaisėtinu iškilmingumu. Ir per herezijos atsižadėji- 
mą. atleistieji turėjo per ilgesnį laiką nešioti „Sanbenito“ (sac- 
cus benedictus) — rūbą be rankovių su raudonu kryžium už- 
pakalyje ir priešakyje. Lorente's, Madride buvusio iki panai- 
kinimo (1808 m.) generolo inkvizicijos sekretoriaus apskaičia- 
vimu Ispanijos inkvizicija asmeniškai pasmerkusi 31.912 žmo- 
nių, 17.659 sudeginusi už akių ir 291.456 asmenims paskyrusi 
aštrias atgailos baudas. 


II. Ir viduriniems amžiams besibaigiant krikščioniško- 
ji labdarybė pasižymėjo veiklumu. Buvo stengiamasi 
mažinti ir šalinti vargą ir skurdą. Prieglaudose buvo 
auklėjami našlaičiai, pamestinukai. Bet tokias prieglau- 
das užlaikė ne parapijos, bet miestų valdybos. Parapi- 
ja davė pirmenybę elgetavimui; ji elgėsi taip savimeiliš- 
kų tikslų raginama — gerais darbais nusipelnyti išga- 
nymą. Be miesto valdybų praktiškas meilės darbas spie- 
tėsi įvairių tiek dvasiškų, tiek pasauliškų bendruomenių 


bei brolijų rankose. 


1. Šalia riterių ordinų ligoniams slauginti ir piligrimams gink- 
lu tarnauti buvo įsteigta visa eilė paprastų piliečių ordinų ir 
brolijų be tarnavimo ginklu: Kryžiaus nešėjų (cruci 

feri) ordinas; kaip ordino nario ženklą jie nešiojo geležinį. 
kryžių; jo centras buvo Bolognoje; savistoviai veikė Čekijos 
kryžiaus nešėjų ordinas, kurio centras buvo Praha; jie nešio- 
jo kryžių su raudona žvaigžde (stelliferi); Šventosios Dvasios 
ordinas veikė Prancūzijoje; šv. Lozariaus ordinas buvo įsteig- 
tas kryžiaus karų laikais Palestinoje raupso liga sergantiems 
rūpintis, vėliau jis buvo perkeltas į Europą, kur jis įsteigė 
skaitlingas leprozorijąs; tiltų brolija rūpinosi tiltų palaikymu 
ir piligrimams prie kelių viešbučių statymu; trinatarų ordi- 
nas apibrėžė sau uždavinį išpirkinėti krikščioniškus vergus ir 
vaduoti belaisvius iš saracenų vergovės. Tačiau šių ordinų tar- 
pe žinomiausias buvo šv. Antonijaus ordinas, kurs buvo įsteig- 
tas prie bažnyčios St. Didier la Mothe (Didie la Mot), į šią 
bažnyčią buvo atgabentos iš Egipto šv. Antonijaus kūno lie- 
kanos, kurios sutraukdavo labai daug maldingųjų piligrimų. 
Pastarieji susirgę perpildydavo esamą ligoninę. Reikėjo sta- 
tyti didesnė. Nuo to laiko keliavo broliai po visą Europą, rink- 
dami aukas savo meilės darbui ir steigdami naujas ligoni- 
nes; jie ėjo nuo miesto į miestą, nuo kaimo į kaimą, pa- 
siremdami mėlynu raidės T pavidalo kryžium ir užsikąbinę 
ant kaklo varpelį. Jie dėjo didžiausių pastangų, kad pasista- 
tytų savo bažnyčią ir išgautų jai šv. Antonijaus relikvijas. At- 
siekę tikslą ir dar labiau pralobę, jie priėmė Augustino tai- 
sykles ir gerokai nutolo nuo savo pirminių idėjų. 


2. Nuo pasaulio atskirtam gyvenimui ir gailestingumo dar- 
bui įsteigė apie 1180 m. kun. Lambertas le Begue (Beg) iš 
Liėge (Liež), bendruomenę moterų, kurias vadino beguinėmis 
(beginėmis). Vardas neaiškios kilmės. Greičiausia jis paeina 
nuo žodžio „beggen“ = melstis, maldauti. Beguinės duoda- 
vo vienuolių įžadus, bet juos tesėdavo tol, kol būdavo bend- 
ruomenėje, iš kurios buvo galima išstoti, kada norint. Jos gy- 
veno viršininkės ir kunigo priežiūroje taip vadinamame „be- 
guinių kieme“ (curtis Beguinarum), kurs dažniausiai susidė- 
jo iš bent kelių mūro siena apsuptų namukų; jų gyventojos 
turėjo tik nemokamą butą, kūrą ir šviesą; visus kitus gyve- 
nimo reikalus turėjo pačios aprūpinti savo darbu: siūvimu, 
mezgimu, verpimu, audimu ir laisvomis dovanomis. Labiau iš- 
lavintoms buvo leidžiama mokyti vaikus. Dažnai jos slaugin- 
davo ligonius pas turtingesnius už užmokesnį, pas nepasitu- 
rinčius nemokamai. Jas samdydavo lavonams į kapus lydėti, 

jos nešdavo degančias žvakes ir likdavo prie kapo tol, kol 
sudegdavo žvakės. Kiekvienas beguinių kiemas turėjo savo 
taisykles, rūbus ir spalvą. Jų buveinės buvo pažymimos nu- 
pieštu arba iš akmens nutašytu kryžium, Jos išsiplėtė po visą 
Europą. 

3. Panaši į beguines apie 1280 metus Louvain'e (Luvene) su- 
tinkama ir bendruomenė vyrų, kuriuos vadina „begardais“. 
Ir ši pusiau vienuoliška bendruomenė nesitolino nuo papras- 
tųjų socialinių apystovų ir jie gyveno savo rankų darbo vai- 
siais, daugiausiai jie buvo audėjai. 

Bendras religinis sąjūdis ieškojo laisvos išreiškos asketi- 
niai sutvarkytam gyvenimui be susitelkimo vienuolynuose ir 
be bažnytinės priežiūros. 13. šimtmečiui besibaigiant, pradėjo 
beguinių ir begardų buveines įtarinėti, būk jos esančios tos 
prieglaudos, kuriose randa saugią vietą įvairių sektų šalinin- 
“kai nuo bažnyčios persekiojimų. Kadangi tiek beguinių, tiek 
begardų bendruomenės draugavo su pranciškonų ordinu ir jo 
tretininkais, o vietomis net visai pasiduodavo pranciškonų or- 
dino vadovybei ir jo priežiūrai, jau dėlto jų labai neapkentė 
dominikonai, vyskupai ir šiaip pasauliškoji dvasininkija. Do- 
minikonų įtakos dėka popiežius Klementas V (1305-14) 1311 
metais įsakė konciliui Vienne'je juos pasmerkti ir naikinti. 
Nuo to laiko su trumpomis pertraukomis juos negailestingai 
persekiojo. Daug begardų žuvo inkvizicijos laužuose; jų bu- 
veinės su esamu turtu buvo nusavintos. Jų dalis prisiglaudė 
prie pranciškonų, o dalis tapo valkatomis, kurie prie kelių 
ir kiemuose elgetavo „duoną per Dievą“. Dauguma jų visai 
nuklydo nuo dorovės kelio. Beguinių ir begardų kiemų liku- 
čiai 16 amžiuje buvo nusavinti. Belgijoje dar ir šiomis dieno- 
mis beguinių kiemai tebetarnauja kaip prieglaudos netekė- 
jusioms moterims. 


4. Ir Lollardų bendruomenė labai primena beguines ir begar- 
dus. Pagal jų globėjo šv. Aleksiejaus vardą jie dar vadinami 
aleksininkais, o kadangi jie gyveno celėse (kambariukuose), 
juos vadina dar ir „fratres cillitae“ — fratricelai. Viešai jie 
pasirodė, kilus Antverpene 1300 m. marui. Jų bendruomenės 
tikslas buvo slauginti ligonius ir numirėlius laidoti. Pastarą- 
ją pareigą jie atlikdavo tyliai giedodami (lollen — tyliai gie- 
doti). Todėl liaudis juos ir pavadino „lollardais“. Kaip begui- 
nės ir begardai ir jie buvo žiauriai persekiojami inkvizicijos. 

5. Bendrojo gyvenimo broliai ir seserys. Šitą bendruomenę 
įsteigė Gerhardas Groot'as 1374 m. Deventer'io mieste Olan- 
dijoje. Tai buvo maldingųjų dvasininkų draugija su tikslu gi- 
lintis šv. Rašto pažintyje ir pamėgdžioti Kristaus vargingąjį 
gyvenimą: laisvu noru jie duodavo tris vienuolių įžadus, bet 
neįsipareigodami visam gyvenimui; jie gyveno bendrame na- 
me ir valgė prie bendro stalo; ir dievoti lajikai prisidėdavo 
prie jų. Brolių namam lygiagrečiai steigdavosi, ir seserų na- 
mai. Kiekvieno brolių namo vadovybėje stovėjo rektorius, O 
kiekvieną seserų namą prižiūrėjo globėja (Marta). Pragyve- 
nimui nusipelnydavo broliai, perrašinėdami dvasiškas knygas, 
ir šiaip rankų darbu, o seserys, siūdamos, verpdamos ir aus- 
damos. Be to, broliai dar pamokslininkaudavo, rūpindavosi 
aplinkumos reikalais ir mokydavo jaunimą. Elgetavimas bu- 
vo griežtai draudžiamas. Savo tokia palaiminta veikla jie su- 
kėlė neapykantą dominikonų, kurie skundais ir įtarimais sten- 
gėsi sutrūkdyti jų darbą, o jų buičiai pakenkti. Nepaisant vi- 
sų kliūčių, jie užliko ir tiesė kelią reformacijai. Išmušus re- 
formacijos valandai, jie tuojau prisidėjo prie jos. Brolių bend- 
ruomenė davė garsųjį Tomą iš Kempeno, kurs parašė visų iš- 
pažinčių krikščionims žinomą ir mylimą knygą: „Kristaus se- 
kimą“. 

6. Laisvosios dvasios broliai ir seserys. Tai bendruomenė 
su aiškiu panteistiniai - libertinistiniu antspalviu. Ji pasirodė 
14 šimtmetyje Vokietijoje ir Šveicarijoje. Einant jų mokslu 
kiekvienas dievotas žmogus yra Kristus, kuriame Dievas tapo 
žmogumi; kas savęs išsižadančia askeze atsiekia evangeliško- 
jo gyvenimo tobulumą, tas yra laisvas ir nuo bet kurio įstaty- 
mo varžymo ir gali sekti savo sudievintos prigimties įgeidžius. 
Tobuliesiems bažnyčia su visais jos sakramentais, atlaidais, 
skaistykla, dangumi, pragaru yra ne kas kita, kaip apgaulys- 
tė. Visur jiems grūmojo inkvizicijos laužai. Todėl jie glaudė- 
si prie beguinių ir begardų. 


III. Religiniam tarp liaudies gyvenimui kelti didelės 
reikšmės turėjo pabaigoje 14-ojo ir pradžioje 15-ojo 
amžiaus reformuoto pranciškonų ordino veikla. Pranciš- 
kaus testamento ir jo pagrindinės ordino neturto idėjos 
aiškinimai sukėlė ordino tarpe daug ginčų, kurie privedė 

popiežiaus Celestino V laikais 1294 metais prie skylimo. 
„Fratres de communitate“ tapo pavadinta ta ordino da- 
lis, kuri turtus laikė ne savo, bet bažnyčios, popiežiaus 
nuosavybe; tais turtais jie galį tik naudotis. O priešingo 
nusistatymo ordino nariai pavadinti „spirituales arba 
zelatores“ paskelbė karą popiežiui kaip antikristui, kurs 
leido ordino daugumai nukrypti nuo Pranciškaus pa- 
grindinių neturto reikalavimų. Bet 15-ojo šimtmečio 
pradžioje ir griežtieji „spirituales“  suminkštėjo. Jų 
bendram visai be nuosavybės eremitų gyvenimui pritai- 
kyta taisyklė buvo praplėsta taja prasme, kad jiems bu- 
vo leista turėti nekilnojamą turtą ir gyventi nuosaviuo- 
se ordino namuose, Kaip „observantes“ jie tik griežtes- 
niu, askezės, apavo ir suvaržyto bute gyvenimo daboji- 
mu besiskyrė nuo ordino kelmo, kurio nariai buvo pava- 
dinti „conventuales“. Pastarieji išdavė iš savo tarpo du 
žymius atgailos skelbėjus, kurių pamokslai darė teigia- 
mos įtakos liaudžiai. Tie du čia suminėtini vyrai buvo: 
Bernardino iš Sienos (1380—1444) ir Jonas iš Kapistra- 
no (1385—1456). 


1. Bernardino iš Sienos 1451 m. buvo pasiųstas atversti hu- 
situs ir skelbti kryžiaus karą prieš turkus. Jis išvyko lydi- 
mas 12 rinktų brolių, kurių buvo uždavinys registruoti visus 
stebuklus, kuriuos darė visur, kur tik susirinkdavo stebuklų 
laukianti minia; jo stebuklai buvo notaro patvirtinami būsi- 
mos jo kanonizacijos reikalui. Didžiausį stebuklą jis padaręs 
su savo kryžeivių kariuomene, kuri nugalėjusi Mohamedo va- 
dovaujamus turkų būrius ir išblaškiusi ją nuo Belgrado tvir- 
tovės ir taip išgelbėjusi vakarų Europą nuo turkų vergovės. 
O ištikrųjų jam pavyko atmušti turkus, tinkamu laiku atvy- 
kus vengrų vadui Hunyadi su savo kariuomene (1456). 

2. Jonas iš Kapistrano ypačiai pasižymėjo kaip žiaurus, pa- 
sigailėjimo nežinantis inkvizitorius, kurs persekiojo užsispyrė- 
lius atskalūnus ir juos degino, bet kartu savo pamokslais daug 
grąžino į bažnyčią, Kaip stebuklus darąs pamokslininkas prį- 
traukdavęs prię savęs šimtus tūkstančių žiūrovų, 

3. Šiuo laiku Florencijoje veikė garsus atgailos skelbėjas 
Girolamo Savonarola (1452—1498). Jis priklausė dominikonų 
ordinui, 


$ 25. Užbažnytinis reformacijos paruošimas. 


Šalia religiniai - bažnytinių reformos sąjūdžių ir už- 
bažnytiniai įvykiai ir pastangos padėjo ruošti „viršūnėse 
ir nariuose“ (in capite et membris) reformaciją, kuri 
"galutinai išvadavo dvasią. 


I. Vienas didžiausių šiuo atžvilgiu veiksnių buvo nuo 
antrosios 15 šimtmečio pusės vykstantis graikiškai - ro- 
mėniškos senovės atgaivinimas dvasios gyvenime apskri- 
tai, mene ir literatūroje. Šios rūšies dvasios sąjūdis kilo 
Italijoje tuo laiku, kada, turkam užkariavus Konstanti- 
nopolį, jo mokslininkai persikėlė į Romą ir Florenciją, 
kur susidarė šios dvasios sąjūdžio centrai. Atgaivinti 
senovės mokslai per trumpą laiką apėmė visus katalikiš- 
kosios Europos kraštus ir turėjo galingos įtakos katali- 
kų bažnyčios ir jos mokslo pakeitimui. Jis panaikino 
scholastikos vyravimą ir pratiesė kelią laisvesnei dva- 
sios krypčiai pasauliškuose ir teologiškuose moksluose 
tuo, kad klasikinės senovės studijas padarė pagrindu 
bendram žmogaus lavinimui ir auklėjimui ir kad savo 
tikslu „auklėti žmogų žmogum“ vadavo sąmonę nuo be- 
sąlyginio katalikų bažnyčios mokslui ir jos tradicijai pa- 
sidavimo varžtų. Atgaivintojo mokslo atstovai kovojo su 
dvasia ir turiniu pakrikusia ir sausa scholastika ir prieš 
liaudyje paplitusius ir bažnyčios palaikomus prietarus; 
jie įrodė įvairių padavimų ir net dogmų neistoriškumą.. 
Taip, pavyzdžiui, Laurencijus Valla įrodė „Konstantino 
dovanos“ suklastavimą. 

Džiaugsmas ir gėrėjimasis grožiu buvo vienas žymes- 
nių atgaivinto senovės mokslo bruožų. Tačiau jo išdavi- 

nys buvo tiek nutolimas nuo krikščioniškumo, tiek pasi- 
baisėtinas doros ir papročių sulaukėjimas. Skaidraus 
naudojimosi gyvenimas rėmėsi melu ir smurtu, tarp gy- 
venimo ir gerėjimosi menu nebuvo jokio ryšio. „Dvasios 
pavasario viduryje širdies lavoninė“. Šioji dvasios kryp- 
tis ne vienodai pasireiškė ir ne vienodai pavadinta. 


1. Italijoje ją vadino „renaissance“ (renesans — at- 
gimimas, atgijimas). Kiek dvasiniu ir meniniu atžvilgiu 
renaissance'as buvo Italijai pražydimo laikas, tiek dori- 
niu atžvilgiu jis buvo susmukimo ir sunykimo perijodas. 
Kilus naujiems renaissance'o idealams, patogaus gyve- 
nimu naudojimosi, gražaus meno ir apskritai senovės 
kultūros idealams, įsibrovė skylimas į bažnytinį gyveni- 
mą: susidarė pažiūra, būk būtinas, neišvengiamas tarp 
bažnyčios ir švietimo priešingumas; arba, kur buvo 
bandoma naująjį švietimą suderinti ir išlyginti su Kris- 
taus mokslu, ten pastarasis pritrukdavo įrodymų. Ne- 
parėjo vien nuo krikščionybės atstovų, kad naujasis 
švietimas stojo griežtan bažnyčiai priešinguman, bet re- 
naissance'o evangelija apie nevaržomą naudojimąsi gy- 
venimu, apie įgeidžių patenkinimą ir garbės troškimą iš 
pagrindų skyrėsi nuo bažnyčios Evangelijos. Be to, re- 
naissance'as turėjo daug ko primesti katalikybei ir už 
ką bažnyčią kritikuoti. Tačiau lieka būdinga, kad didelė 
renaissance'o atstovų dauguma, nepaisydama savo nei- 
giamo su bažnyčia santykio, vis dėlto nenutraukė su ja 
ryšių; priešingai, jie stengėsi užimti aukščiausius baž- 
nyčios urėdus. Priežastys tam buvo savinauda, garbės 
troškimas ir pelno ieškojimas. Italijoje renaissance'o 
skleidėjai buvo: 

a) Dante Alighieri (1265—1321) gimė Florencijoje, mirė Ra- 
vennoje trėmime dėl politinių įsitikinimų. Kaip 9 metų vaikas 
jis pamilo 8 metų Beatricę (Beatričę); ankstyva, nelaukta jos 
mirtis giliai sutrenkė jo sielą ir paragino jį „naujojo gyveni- 

mo“ kūrybai. Jo studijos Bolognoje (Bolonijoje), Paduoje ir Pa- 
ryžiuje padarė jį karštu Tomo Akviniečio gerbėju; jo su scho- 
lastikos mokslu susipažinimą lydėjo grožio supratimas. Šie pri- 
valumai davė jam sugebėjimo eiliavimo formoje rašyti svar- 
bius to laiko klausimus garsiausiame veikale „divina com- 
media“, kokio jokia tauta, jokia kalba dar nesukūrė. Savo 
nemirštamame veikale Dante aprašo viziją, kurioje jis Virgilio, 
kaip žmogiškos išminties atstovo vedamas, iš pradžių peržy- 
giuoja peklą ir skaistyklą, paskui Beatricės, kaip apreikštosios 
religijos atstovės lydimas, aplanko įvairius dangus iki empi- 
reumo, kur amžinoje ramybėje sėdi trivienasis Dievas. "Taip 
vaikštinėdamas, pasikalbėjimuose jis riša painiausius ir sudė- 
tingiausius teologijos, filosofijos ir politikos klausimus. 

b) Francesko Petrarka (1304—1374), gimė Arezzo miestelyje, 
daug metų gyveno Avignone (Avinione), Paryžiuje, Romoje; 
tai tikras lotyniškojo renaissance'o atstovas; su scholastika jis 
nutraukė ir bet kokius ryšius, nors nejučiomis toliau tęsė vi- 
durinių amžių darbą ir tikrosios senovės dvasios dar nebuvo 
tikrai pagavęs; jis domisi formale puse, jam rūpi graži kalba, 
apvilkta gražiu stiliumi; visur jis stengiasi iškelti žmogiškumą; 
jis supranta gamtą, ir šiuo atžvilgiu jis menininkas. Jo idealas 
išvystyti gerąsias žmogaus galias, Savo raštuose jis kovoja su 
prietarais ir to laiko netikėjimu; su nežinančiu gailestingumo 
aštrumu plaka bažnyčios ir dvasininkijos supasaulėjimą ir teo- 
logijos pakrikumą, bet pats nuo krikščionybės nenutolo ir jos 
neišsižadėjo. 


c) Giovanni Boccaccio (Džiovani Bokačio) (1313—1375), gi- 
mė Paryžiuje, bet visą savo gyvenimą praleido Italijoje. Šalia 
Petrarkos ir jis yra junginys tarp senovės ir naujosios dvasios 
sąjūdžio Italijoje, o kartu ir pirmasis jos tautinio dvasios gy- 
venimo reprezentantas. Nors jis scholastikai, vienuolijai ir 
hierarchijai beturėjo tik panieką ir pašaipą, nors jis buvo at- 
gręžęs nugarą doriniams krikščionybės reikalavimams, tačiau 
su pačia bažnyčia niekuomet jis nebuvo susirėmęs; pasidavimas 
bažnyčiai jam buvo savaime suprantamas daiktas. Savo gyve- 
nimo pabaigoje Boccaccio apgailestavo savo veikale „Dekame- 
rone“ skelbiamąjį palaidumą. 


II. Nei renaissance'o, nei bažnyčios naudai neišėjo, 
kada renaissance'as įžygiavo į Romą. Prieš naująją dva- 

sią ir popiežiai neatsilaikė, Tiesa, negalima paneigti, kad 
popiežiai nebūtų prisidėję prie meno idėjų platinimo; jų 
rūmai buvo ta vieta, kur spietėsi visa, kas dvasiniai kil- 
nu, gražu, meniška, bet kartu plito papročių susmuki- 
mas, palaidumas ir lengvapėdiškumas, kurie buvo dar 
labiau šiurpulingi todėl, kad popiežius buvo privers- 
tas prisilaikyti išorinių bažnytingumo formų. Be to, po- 
piežiai nuslinko į saunaudišką, jokių priemonių nesidro- 
vinčią politiką, kuriai viršiausias tikslas buvo bažnyčios 
valstybės didinimas arba popiežių giminaičių ir draugų 
aprūpinimas (nepotizmas). Simonija buvo begėdiškai 
prekiaujama; juk buvo reikalingos didelės lėšos ištai- 
kingiems ir puošniems popiežiaus rūmams išlaikyti ir 
karo žygių išlaidoms padengti. 


1. Ne garbingiausiai elgėsi popiežius Inocentas VIII (1484— 
1492), kurs buvo atsidavęs savo vaikų rūpesčiams, lėbavimui ir 
nešvariems pinigų reikalams. Juk šis „šventasis tėvas“ tiek už- 
simiršo, kad jis laikė nelaisvėje turkų princą ir sosto preten- 
dentą, o už tai gaudavo iš sultono (Bajaceo) didelį metinį at- 
lyginimą. Apie jo prietaringumą liudija bula prieš raganas ir 
inkvizitorių raganoms naikinti paskyrimas. 


2. Jo įpėdinis buvo Aleksandras VI (1492—1503) iš giminės 
Borgia (Bordžija), visai palaidas įgeidžių žmogus, kurio vy- 
riausias gyvenimo tikslas buvo padaryti savo sūnų savistoviu 
Italijos valdovu. Neaprašomas Aleksandro VI ir jo vaikų šeimi- 
ninkavimas prikergė popiežystei neišdildomą dėmę. 


Tačiau nepaisant tokių akyvų, akis rėžiančių papiktinimų Ro- 
moje, katalikiškasis maldingumas Italijoje nebuvo visai užslo- 
pintas ir užsmelktas. Tarp kitko apie tai liudija domininkonų 
vienolio Girolamo (Žirolamo) Savonarolos pasirody- 
mas. Kaip atgailos skelbėjui jam pavyko patraukti savo pusėn 
Florencijos gyventojus ir prašalinti iš miesto valdančią Medici 
(Mediči) šeimą. Bet užtai užbaigė savo gyvenimą ant laužo. 


3. Aleksandro įpėdinis Julius II (1503—1513) buvo genialus 
žmogus, tarp visų popiežių karingiausias; jis praplėtė bažny- 
čios valstybės ribas, gynė Italijos laisvę nuo užpuolikų; dvasiš- 

ki ir bažnytiniai reikalai jam visai nerūpėjo; jis neturėjo jiems 
jokio supratimo. Daug padarė menui, pradėjo statyti Petro baž- 
nyčią. Savo rūmuose laikė įžymiausius menininkus. 


III. Iš Italijos renaissance'as, humanizmo, kaip į sa- 
vistovumą, subrendusio dvasiško gyvenimo išraiškos var- 
du, persimetė į Europos kraštus — į Ispaniją, Prancū- 
ziją, Angliją, Olandiją, Vokietiją. Tiesą pasakius, huma- 
nizmą pergabeno iš Italijos ir išplatino savo kraštuose 
žinių ištroškęs jaunimas, kurs keliavo per Alpes, kad 
Italijos akademijose tenkintų savo žinių troškųlį, sem- 
damas iš gausiai sruvenančių šaltinių. Jei Italijoje re- 
naissance'as kartais žvelgė į krikščioniškumą su pasity- 
čiojimu ir panieka, jei kartais nuklysdavo net iki senovės 
pagonybės garbinimo, jei beniekindamas prietarus lies- 
davo ir tikėjimą ir šventąją istoriją suplakdavo su grai- 
kų mitologija, tai Vokietijos humanizmas ėjo kita kryp- 
timi; jo atstovai: Jonas Reuchlinas, Desiderijus Eras- 
mus ir Ulrikas iš Hutten'o, gerai susipažinę, puolė kai- 
kuriuos bažnyčios pakrikumus, neliesdami krikščionybės 
ir tikėjimo; senovės klasikų studijos jiems nebuvo tiks- 
las, bet priemonė, tikslu tirti tiesai, ypačiai įgyti giles- 
niam Šv. Rašto pažinimui. Šiuo atžvilgiu jie teigiamai 
veikė religinį ir bažnytinį gyvenimą ir ruošė dirvą refor- 
macijai. Kitų kraštų humanizmo atstovai neturėjo to- 
kios reikšmės. 

1. Jonas Reuchlinas (1455—1522) gimė Pforcheime Švabijo- 
je, ėjo teisių mokslus įvairiuose universitetuose, veikė kaip tei- 
sininkas. Kaip visokių moksliškų tyrinėjimų rėmėjas jis įgijo 
nemirštamų nuopelnų savo hebrajų ir graikų kalbų studijo- 
mis; jis išleido pirmąją hebrajų kalbos gramatiką (rudimenta 
linguae hebraicae). Rabinų raštų studijomis jis buvo įveltas į 
ginčą, kurs pragarsino jį visoje Europoje. Krikštytas žydas Jo- 
nas Pfefferkornas Kelne, norėdamas pasirodyti su savo karštu 
krikščioniškumu, išleido pilną neapykantos raštą prieš žydus ir 
pasiūlė ciesoriui Maksimilijanųj I (1493—1519) sudeginti visus 

rabinų raštus dėl juose tilpusių prieš Kristų piktžodžiavimų. 
Bet ciesorius, prieš vykdydamas pasiūlymą, atsiklausė bent ke- 
lių universitetų, inkvizitoriaus ir Reuchlino nuomonės. Pasta- 
rasis griežčiausiai pasisakė prieš pasiūlymą. Pfefferkornas raš- 
tu puolė Reuchliną; pastarasis atsakė taip pat raštu. Kelno 
teologijos fakultetas, susidedąs iš beveik vienų dominikonų, ra- 
do Reuchlino veikale daug herezijos. Popiežiaus inkvizitorius 
pakvietė jį savo teisman; Reuchlinas neatvyko ir apeliavo prie 
popiežiaus Leono X (1513—21). Jo skirtoji komisija išteisino 
Reuchliną ir uždėjo inkvizitoriui teismo išlaidas. Nors iš inkvi- 
zitoriaus buvo išieškotos teismo išlaidos, tačiau jis pasirūpino, 
kad jo nenaudai padarytas sprendimas būtų panaikintas, o pri- 
teista iš Reuchlino teismo išlaidos ir pasmerktas amžinai tylėti. 
Tiesa, dominikonai džiūgavo, bet pasaulio akyse Reuchlinas 
buvo nugalėtojas. 


Reuchlinas sukėlė savo ginču daug mitrių rašytojų savo nau- 
dai. 1515 m. išvydo pasaulį veikalas „epistolae obscurorum vi- 
rorum“, tariamas susirašinėjimas tarp užsienio draugų ir Kelno 
mokytojo Ortnino Gracijaus. Kad šis Reuchlino priešas su hu- 
manizmo antspalviu buvo padarytas karčios pašaipos taikiniu, 
vargiai galėjo turėti kitus kaip asmeniškus motivus. Laiškuose 
be pasigailėjimo pašiepiami vienuoliai elgetos. Visa Europa 
skaitė tuos laiškus, gėrėjosi ir juokėsi. 


2. Desiderijus Erasmas gimė apie 1466 m. Rotterdame, Olan- 
dijoje, mirė 1536 m. Bazelyje. Jis buvo kunigo sūnus; išpra- 
džių jį auklėjo bendrojo gyvenimo broliai Deventeryje, paskui 
giminaičiai privertė jį įstoti į vienuolyną. Po ilgų, rimtų studijų 
Paryžiuje, Turine, Kelne, Oksforde, Cambridge (Kembridže), 
Olandijoje, pagaliau apsigyveno Bazelyje. Erasmas buvo to lai- 
ko garsiausias ir įžymiausias humanistas ir mokslininkas; jis 
išleido Naująjį Testamentą graikų kalba su vertimu lotynų 
kalbon, drąsiai taisydamas vulgatos kalbą; gražia kalba rašy- 
tuose, gilios dvasios pilnuose raštuose jis kovojo tiek su visų 
luomų, o taip pat ir su vienuolių ir dvasininkų tamsumu ir 
nedorovingumu, tiek su bažnytiniai - teologinio mokslo trūku- 
mais ir ne evangeliškais Romos bažnyčios pramanytais įpro- 
čiais — atlaidais, šventųjų garbinimu, popiežiaus galia, darbų 
šventumu, ausies išpažintimi, vienuolyno įžadu, kelionėmis į 
šventas vietas. Erasmas laukė bažnyčios reformacijos moksle, 

sutvarkyme, gyvenime ir pamaldose. Bet tokia reformacija 
turėjo įvykti ramume ir tylumoje. „Tegul geriau būna ir tokia 
būklė, kokia jau kartą yra, negu kad kiltų naujos suirutės ir 
nauji ginčai. Per daug jis buvo įsimylėjęs į moksliškojo gyve- 
nimo ramumą; tapti pačiam reformatorium arba nors prisidėti 
prie reformacijos, tam jis neturėjo ištenkamai šventojo rim- 
tumo ir drąsos tapti švento dalyko kankiniu. Šiaip EHrasmas 
pilnas reformatoriškų minčių, beveik visame pritarė Liuteriui. 
Apie tai liudija, kad ir ta neapykanta, kuria persekiojo jį griež- 
tai katalikiškoji partija, vienuoliai elgetos, Paryžiaus universi- 
tetas (Sorbona) ir popiežiai (Paulius TV įsakė 1557 m. sudeginti 
jo raštus). Nenorėdamas būti įtartas nutolime nuo tikrojo ti- 
kėjimo, jis parašė knygą „de libero arbitrio“, atkreiptą prieš 
Liuterį; jei Liuteris skelbė visišką įgimtos valios nelaisyumą 
gėriui, tai Erasmas savo veikale buvo priešingų pažiūrų. Kai 
Bazelyje 1529 m. buvo įvesta reformacija, jis pasitraukė į kata- 
likiškąjį Freiburgo miestą Breisgau'e. Erasmo raštų skaičiuje 
žinomiausias „enchiridion militis christiani“; šiame veikale jis 
perša krikščioniškojo gyvenimo suvidujinimą. 


3. Ulrikas iš Hutten'o (1488—1523) gimė netoli Fuldos vie- 
nuolyno; mokslus ėjo to vienuolyno mokykloje; tėvas pasitikė- 
jo, kad sūnus taps dvasininku ir gaus parapiją su gausiomis 
įplaukomis. Baigęs vienuolyno mokyklą, jis gavo leidimą tęsti 
mokslus universitete. Prasidėjo klajojantis gyvenimas; aplankė 
visus žymesnius Vokietijos universitetus, bent du kartu buvo 
atsidūręs ir Italijoje. Padėjo Reuchlinui kovoti su Kelno domi- 
nkonais, dalyvavo „epistolae obscurorum virorum“ paruošime. 
Jis pats suspietė visas savo pajėgas tam, kad išvaduotų krikš- | 
čioniją nuo nekrikščioniškos popiežių tiranijos. Tuo tikslu jis 
parašė veikalą: „Vadiscus seu trias Romana“, kuriame išskai- 
čiuoja visa, ką galima rasti ir kas ištremta iš Romos. Trys 
daiktai Romoje iškelia kiekvieną: pinigai, drąsa ir įžulumas. 
Trys daiktai Romoje visai išniekinti: vargas, Dievo baimė ir 
teisingumas. 


IV. Jonas Gutenbergas, gimęs Maince tarp 1394 ir 
1397 metų, o miręs ten pat 1468 m., išrado būdą greitam 
knygų spausdinimui (1440). Šis išradimas turėjo nepa- 
prastai didelės reikšmės reformacijos sąjūdžio pagrindui 

ruošti. Padidėjo ir pagreitėjo minčių plitimas ir jų pasi- 
dalinimas. 


V. Kristupas Kolumbas gimė 1446 arba 1456 Genuoje 
arba Savonoje, mirė 1506 m. Valladolide Meksikoje. Jis 
atrado iki tol dar nežinomąjį, naująjį pasaulį — Ameri- 
ką 1492 m. Naujojo pasaulio turtai skatino ir žadino 
pirklius iš senojo pasaulio. Prasidėjo gyva prekyba su 
Amerika. Susiduriant su svetimų -kraštų žmonėmis, di- 
dėjo Europos gyventojų akiratis ir keitėsi jų pažiūros. 


$ 26. Bažnyčios menas. 


I. Naujoji dvasios renaissance'o kryptis Italijoje sė- 
mė sau jėgų iš senovės klasinių šaltinių, bet ir iš gamtos, 
tėmydama ir tirdama jos apsireiškimus. Renaissance'o 
dvasios srovė išsiliejo ir statybos, tapybos ir skulptū- 
ros mene. Apskritai gotinis stilius Italijoje mažai bu- 
vo teprigijęs, o nuo 15 šimtmečio renaissance'o stilius 
visai išstumė iš Italijos gotinį stilių. Pastarasis buvo 
taikomas Vokietijos, Prancūzijos ir Anglijos statybai. 
Italijoje tapo perimtos senovės klasinės formos. Taip bu- 
vo sukurtas taip vadinamas renaissance'o stilius, kurs 
tęsėsi per 300 metų. Jei gotinis stilius savo smailiais, 
aukštyn kylančiais ant šmuikščių šulų paremtais lan- 
kais žiūrovą žadina į dangų, tai renaissance'o stilius sa- 
vo sunkiais lankais vaizduoja patenkintą grįžimą į žemę. 


1. Renaissance'o stiliaus sukūrėjas buvo florentietis Filippo 
Brunellesco (Brunelesko), kurs savo gimtajame mieste Flo- 
rencijoje uždėdamas ant domo puskamuolį, pastatė sau nemirš- 
tamą paminklą. Toliau kūrė ir vystė renaissance'o stilių Bra- 
mant. Sųlig jo planais popiežius Juliųs II (1503—13) pradėjo 
1505 m. statyti Romoje didžiausią ir didingiausią Šv. Petro 
bažnyčią, kurią statė bent 20 popiežių. Jos statyba pareikalavo 
lėšų iš visos krikščionijos. Tik popiežius Urbonas VIII (1623— 

44) galėjo ją pašventinti 1626 m. Iš pradžių buvo sudarytas 
planas kryžiaus su vienodo ilgumo galais formoje; bestatant 
tapo vienas kryžiaus galas pratęstas ir uždėtos ant jo pussta- 
tinės pavidalo lubos, kurios paremtos be sienų dar ir ant šulų 
daugybės; ant navų susikryžiavimo Michelangelo (Michelan- 
dželo) uždėjo puskamuolį. 


2. Žymiausi vaizdakalystės (plastikos) atstovai buvo: Mi- 
chelangelo Buonarotti iš Florencijos (1475—1564), kurs popie- 
žiaus Juliaus II (1503—1513) buvo pakviestas į Romą, ir kurs 
paliko niekuomet neužmirštamų kūrinių; pastarųjų tarpe pa- 
minėtinos Dovido ir Možės statulos; jo amžininkas buvo Lo- 
rencas Ghiberti (- 1455), aukso kalvis, garsus savo babtiste- 
rijos durimis Florencijoje, kuriose atvaizduoti įvykiai iš Bibli- 
jos. 


3. Italijos bažnyčios menas renaissance'o tapyboje pasiekė 
aukščiausio laipsnio. Čia suminėtinas Giotto (Džioto) ()- 1337), 
kurs savo freskomis (dažymais ant šviėžio vopnos sluogsnio) 
puošė Pranciškaus iš Assisi bažnyčią. Leonardo da Vinci 
(Vinči) iš Florencijos (1452—1519) dažė nuo 1496—98 šv. Va- 
karienę valgomosios salės sienoje vienuolyne S. Maria delle 
Grazie Milane. Ir kaip tapytojas pasižymėjo Michelangelo Buo- 
narotti. Jis pragarsėjo sikstininės koplyčios popiežiaus rūmuose 
išdažymu. Daugiausiai įvykiais iš Senojo Testamento atvaizduo- 
tas žmonijos išganymo išsiillgimas, o altoriaus sieną išpuošė 
šiurpiu paskučiausiojo teismo paveikslu. RaffaeVis Santi (1483- 
1520) gyveno Romoje prie popiežiaus Juliaus II; jis išpuošė Va- 
tikano rūmų kambarius taip vadinamomis „stancomis“ (sienų 
paveikslais); teologijos filosofijos, poezijos jurisprudencijos ir 
popiežiaus bažnyčios pagarbai, padarė popiežiaus Leono X 
(1513-21) parėdymu braižinius iš apaštalų darbų vienuolikai ki- 
limų sikstininės koplyčios sienoms ir vadovavo „loggių“ (10- 
džai — šulai, pridengti stogu) prieš stancas puošimui įvykiais 
iš Senojo ir Naujojo Testamento. Šie piešiniai žinomi kaip „Raf- 
faelio Biblija“. Savo vardą įamžino Raffaelis trimis garsiausiais 
paveikslais: sikstininė madona (paveikslas taip pava- 
dintas todėl, kad šv. Marija pasirodo popiežiui Sikstui), šv. 
Cecilija ir Kristaus perskaidrinimas. Įš šių paveikslų spin- 
di laiko dvasia: regėjimiškai skaidri, džiūgi nuotaika. 

II. Himnologija. Bažnytinė giesmė lotynų kal- 
ba nebebuvo vystoma 14 ir 15 šimtmečiais. Tik misti- 
kai kaip Tomas Akvinietis sueiliavo keletą giesmių. Jų 
vietoje pradeda žydėti giesmės vokiečių ir čekų 
kalbomis. Vokiečių flagelantai (plakėjai) giedojo daž- 
niausiai vokiškas giesmes ir tuo traukė prie savęs pla- 
čius liaudies sluoksnius; šis liaudies giedojimas perėjo 
į bažnyčią. Husas dėjo didelių pastangų, kad parapija 
giedotų giesmes gimtąja kalba; tokias giesmes jis pats 
eiliavo. Giesmių eiliavimu ypačiai pasižymėjo čekų ir 
moravų broliai. Jų vyskupas Lukas iš Prahos 
buvo išleidęs giesmyną iš 400 giesmių. 

III. Bažnytinė muzika taip pat pažangėjo. Vargonai 
tapo pagerinti; klavišai (tastės) tapo sumažinti, buvo 
išrastas pedalas. Garsiausias vargoninkas buvo An- 
tonio dagl Organi (+ 1498) Romoje; iš viso 
pasaulio plaukė mokiniai mokytis pas jį vargoninkauti. 


IV SKYRIUS. 
KRIKŠČIONYBĖ RYTUOSE. 
$ 27. Krikščionybės išplatinimas. 

I. Europa. Tuo laiku, kai Europoje platino krikščiony- 
bę laisvu žodžiu ir kardu, jos pietų vakarų kampe Ispa- 
nijoje vyko labai arši kova tarp pusmenulio garbintojų 
arba islamo šalininkų ir krikščionių. Toji kova prasidė- 
jo tuojau, kaip tik maurai užkariavo Ispanijos pietų da- 
lį 711 metais. Po beveik 8 šimtmečius besitęsenčių at- 
kaklių imtynių, pagaliau 1492 metais buvo užkariauta 
Granada, paskutinė maurų valstybė Ispanijoje. Šiame 
kare įgijo sau nemirštamą vardą Rodrigo Diaz'as (mau- 
rų Cidu — viešpačiu, o krikščionių kampeadoru pava- 
dintas), nors jo elgesys su nugalėtais netikinčiaisiais 

nevisuomet buvo krikščioniškas. Diaz'as mirė 1099 me- 
tais. 

1. Prekyba, pinigų už nuošimčius skolinimais, ir lupi- 
kavimu beveik vieni žydai tapo pinigų savininkais; tai 
suteikė jiems didelės įtakos, bet ne mažesnės priespau- 
dos ir skriaudos iš pinigų ištroškusių valdovų ir didžiū- 
nų, o kartu neapykantą ir smurtą iš liaudies pusės. Šiek 
tiek didesnis mirtingumas tuojau sukeldavo įtarimą, kad 
žydai apnuodiję šulinius; buvo pasakojama, kad jie pa- 
grobią pašventintas hostijas ir jas adatomis badą; kad 
nuslėpią krikščionių vaikus ir juos žudą Velykų švenčių 
reikalams. Tokių pasėkų dėliai laikas nuo laiko išsiverž- 
davo žmonių neapykanta. Tada tūkstančius žydų išžu- 
dydavo; ir kryžeiviai dažnai jau savo tėvynėje pradėda- 
vo reikšti savo žygius žydų persekiojimais ir jų žudynė- 
mis. Nuo 13 šimtmečio beveik visuose kraštuose žydai 
buvo verčiami nešioti juos žeminantį ženklą — taip va- 
dinamą žydų skrybelę (geltonos spalvos, kūgio pavida- 
10) ir ant krūtinės ratą iš raudonos gelumbės arba vai- 
loko. Jiem buvo leista susikimšus gyventi tam tikrose 
miesto dalyse, apsuptose mūro siena. Bernardas iš Clair- 
vaux, popiežiai Gregoras VII, Aleksandras III ir Ino- 
centas III reiškė žydams gailestingumą ir draudė prie- 
varta užvelti Kristaus mokslą. Anglijoje ir Prancūzijo- 
je žydai buvo valdovų nuosavybė. Ispanijoje, maurams 
valdant, jie buvo labai įsigalėję; visur politiniame ir vi- 
suomeniniame gyvenime jie užimdavo svarbias vietas ir 
tokiuo būdu turėdavo didelės įtakos. Bet 14 šimtmetyje 
prasidėjo žydams sunkūs laikai: juos persekiojo ir prie- 
varta krikščionijo. Karalius Ferdinandas Katalikas 1492 
m. ištrėmė iš Ispanijos 400.000, o sekančiais metais iš 
Sicilijos 100.000 žydų. Bet ir krikštyti žydai, taip vadi- 
nami „naujieji krikščionys“, kuriems buvo uždrausta iš- 
sikraustyti, tūkstančiais užbaigė savo gyvenimą ant 

inkvizicijos laužų už tai, kad slaptai priklausę senajai 
religijai. 

2. Tragiškas likimas tautos, kuri atmetė Išganytoją ir jį nu- 
kryžiavo ir dabar skursta išsiblaškiusi be teisių ir be tėvynės, 
rado savo poetinį atvaizdą pasakoje apie Ahasverą, amžinąjį 
žydą. "S RL 
Ii. Azija. 1. Nuo Džengis - Chano laikų (1155/63— 

1227) Mongolijos kunigaikščiai daugiausiai buvo palan- 
kūs visoms tikyboms. 1240 ir 41 metais mongolai grū- 
mojo užplusti visą Europą. Rusija, Lenkija, Silezija, 
Moravija, Vengrija buvo negailestingai išteriotos, kai 
visai netikėtai šitos išdykusios plėšikų gaujos sugrįžo, 
išgirdusios apie Ogotai'o mirtį. Popiežius Inocentas IV 
(1243-54) siuntė pasiuntinius dominikonus pas vyriau- 
siąjį kariuomenės vadą Batšu į Persiją ir pranciškonų 
būrį pas didįjį chaną Oktai į jo sostinę Karakorum, 
graudendamas priimti Kristaus mokslą ir liautis užpul- 
dinėjus Europą. Abi pasiuntinybės liko be vaisių. 

Karalius Liudvikas IX Šventasis (1226—1270), Pran- 
cūzijos valdovas, paragintas tariamų mongolų pasiunti- 
nių, pažadėjusių atkariauti Šv. Žemę krikščionims, bent 
du kartus siuntė pasiuntinius su dovanomis. Didysis. 
chanas Gajukas priėmė dovanas kaip duoklę ir laisvo 
pasidavimo ženklą; vietoje antrajai pasiuntinybei leisti 
laisvai gyventi mongolų krašte ir skelbti Evangeliją, 
chanas.surengė pasikalbėjimą su budistais ir mohame- 
donais ir įsakė kaip dispute nugalėtiems grįžti ten, iš 
kur atėjo, siūlydamas Liudvikui laisva valia pasiduoti 
chanui. 

2. Kublai chanas, Kinijos valdovas, tikras religijų su- 
plakimo pavyzdys, buvo palankus krikščionims, bet šel- 
pė ir mohamedonus; paskirdamas pirmąjį Dalai-Lamą, 
sutvarkė budistus hierarchiniai. Dviejų venecijiečių iš 
giminės Poli kelionė į Kiniją ir jų laimingas sugrįžimas 
1269 m. paskatino steigti krikščioniškąją misiją Kinijo- 

je. Tuo tikslu popiežius Gregoras X (1271-76) pasiuntė 
du dominikonus; su jais iškeliavo ir du Poli; vienas jų 
— Markus Poli buvo vos 17 metų amžiaus; pastarasis 
įgijo pas didįjį chaną pasitikėjimą ir buvo paskirtas di- 
delės provincijos vietininku. Pastovų misijos darbą pra- 
dėjo pranciškonas Jonas de Monte - Korvino (1291— 
1328). Tai įžymiausias visų vidurinių amžių Kristaus 
mokslo skelbėjas. Chano sostinėje Kambalu (Pekine) jis 
pastatė dvi bažnyčias, pakrikštijo apie 6000 mongolų ir 
išvertė į mongolų kalbą psalmyną ir Naująjį Testamen- 
tą. Iki 1303 metų dirbo visai vienas; vėliau atėjo jam 
pagalbon kiti ordino broliai. Popiežius Klemensas V 
(1305-14) paskyrė jį 1308 m. Kambalu arkivyskupu. 

3. Persijos valdovas Hulagu chanas buvo taip spau- 
džiamas Egipto sultono, kad jis, būdamas krikščionės 
sūnus ir vyras, pradėjo derybas su popiežiais ir Prancū- 
zijos ir Anglijos: karaliais, kuriems siūlė bendromis jė- 
gomis pulti arabus. Ir jo įpėdiniai, kurių bent keli buvo 
krikščionys, tęsė derybas, bet vaisių nesusilaukė. 1387 
m. Tamerlanas (Timuras) ant Persijos valstybės griu- 
vėsių Mohamedo vardan įsteigė naują mongolų valstybę. 
Bet po jo mirties (1405) mongolų valdymas užsibaigė 
Persijoje. Nuo to laiko Persijoje valdanti religija buvo 
islamas. 1219 metų nutarimu Assisi'yje Pranciškus, ly- 
dimas 12 brolių, išvyko į rytus. | 

4. Nuo 13 amžiaus tarp islamo misijonavo tiek pran- 
ciškonai, tiek dominikonai. Dominikonų generolas Rai- 
mundas iš Pennaforti buvo labai susirūpinęs krikščiony- 
bės platinimu tarp mohamedonų. Broliams misijos dar- 
bui auklėti jis buvo įsteigęs bent du institutus rytų kal- 
 boms tyrinėti Tunise ir Murcijoje. Iš šių institutų išėjo 
garsus Raimundas Lullus, kurs bent tris kartus dispu- 
tavo su arabų mokslininkais krikščioniškųjų tiesų klau- 
simais. 

III. Amerika. Amerikos atradimas (1492 m.) ir Afri- 
kos apkeliavimas (1498 m.) pravėrė krikščioniškajai 
misijai naują pasaulį. Tokiam Kristupo Kolumbo drąsos 
žygiui pagrindas visai nebuvo noras Kristaus Evangeli- 
ją skelbti. Naujojo pasaulio užkariautojai ir manyti ne- 
manė versti vietinius gyventojus krikščionimis, bet ver-' 
gais. Tokį smerktiną darbą jie vykdė, taikydami žiauru- 
mą, gobšumą ir palaidumą. Visa tai trukdė krašto krikš- 
čionijimą. Tikrieji Kristaus meilės skelbėjai gynė su ne- 
žymiu pasisekimu skriaudžiamų indijonų teises. Šiuo 
atžvilgiu ypačiai pasižymėjo vyskupas Bartlomiejus de 
las Kasas, kurs rūpinosi tiek indijonų atvertimu, tiek jų 
gelbėjimu iš grobuoniškų ir žiaurių savo tautiečių prie- 
spaudos. Bent šešis kartus jis vyko į Ispaniją, idant iš 
valdžios išgautų savo globiamųjų būklės pagerinimą; 
septintą kartą vyko apsiginti nuo savo priešų įskundi- 
mų. 1517 m. Karolis V pažadėjo indijonams asmens lais- 
vę, bet kartu leido Ispanijos kolonistams laikyti kasyk- 
lose ir plantacijose vergus negrus iš Afrikos; bet nepai- 
sant to, vietiniai gyventojai buvo ir toliau verginami. 
1547 m. buvo rimtai susirūpinta vergijos panaikinimu, 
bet iki to laiko milijonai indijonų buvo jau žuvę. 


$28. Didžioji schisma tarp rytų (graikų katalikų arba 
ortodoksų) ir vakarų (Romos katalikų) bažnyčios. 


Šimtmečių eigoje rytų ir vakarų bažnyčioje išsivystė 
savotiškumai moksle, papročiuose ir pačioje jos dvasio- 
je. Šių priežasčių dėliai kildavo nesusipratimų, šiurkštu- 
mų, santykių atšalimo, o kartais net jų nutraukimo. 
Prie to viso prisidėjo dar ir ta svarbi aplinkybė, kad 
Konstantinopolio patriarchas ir Romos vyskupas nuo- 
latai varžėsi dėl primato, kiekvienas jų norėjo būti vir- 

šesnis už kitą. Bet vis tai pavykdavo išlyginti ir praša- 
linti. Tačiau nuo ginčo dėl paveikslų santykiai tarp abie- 
jų bažnyčių visai pairo ir nebebuvo rasta bendra kalba 
jiems atstatyti. Devintame šimtmetyje kilo tarp Kon- 
stantinopolio ir Romos karštas ginčas dėl Konstantino- 
polio patriarchato užėmimo. Patriarchas Igmatijus buvo 
prašalintas už tai, kad jis Mykolo III regentą Bardą 
atskyrė nuo komunijos už palaidą gyvenimą. Jo vieton 
buvo paskirtas mokslingasis Fotijus, rūmų gvardijos 
vadas. Popiežius Nikalojus I (858—867), tariamoje vir- 
šininko rolėje atsisakė jį pripažinti ir laikė Ignatijų tei- 
sėtu patriarchu. Nepasitenkinimas Konstantinopolyje 
pasiekė aukščiausio laipsnio, kai Bulgarijos bažnyčia at- 
skilo nuo rytų ir pasidavė Romos globai. Fotijus sušaukė 
867 m. synodą Konstantinopolyje ir apkal- 
tino Romos bažnyčią šiomis herezijomis: pasninku 
šeštadienyje; pieno, sviesto ir sūrio 
valgymu pirmoje gavėnios savaitėje; 
priverstinu kunigų celibatu; atskyri- 
mu sutvirtinimo nuo krikšto; prijun- 
gimu „filiogue“ prie simbolio. Tokiomis 
herezijomis popiežius norįs užnuodyti ir bulgarus. To- 
dėl popiežiui buvo paskelbta ekskomunikacija ir prašali- 
nimas nuo Petro sosto. Bardo užmušėjas Basilyjus Ma- 
kedonietis (867—886) susitaikė su popiežium Hadrija- 
nu II (867—872). Synodas Konstantinopolyje 869 m. 
grąžino patriarchą Ignatijų, o Fotijų ištrėmė; Bulgari- 
jos bažnytinės priklausomybės klausimą pavedė cieso- 
rius spręsti rytų patriarchams, kurie, žinoma, tą klau- 
simą išrišo Konstantinopolio naudai. Nuimti ekskomu- 
nikaciją nuo Fotijaus, kurs po Ignatijaus mirties, vėl 
buvo atsisėdęs patriarcho kėdėn, ir kitiems klausimams 
spręsti, popiežius Jonas VIII (872—882) sutiko per savo 
legatus dalyvauti koncilyje Konstantinopolyje 879, pa- 

sitikėdamas, atgausiąs Bulgarijos bažnyčią. Bet konci- 
lyje apie Bulgarijos bažnyčią nebuvo ir prasitarta, kon- 
cilio 869 m. nutarimai iškeikti ir ekskomunikacija pa- 
skelbta kiekvienam, kurs išdristų prijungti priedą prie 
simbolio. Popiežius šiame koncilyje buvo kaltinamas. 
Ciesoriaus Leono VI Filosofo (886—912) vedybų dėliai 
buvo pasikeista ekskomunikacijomis tarp Konstantino- 
polio ir Romos. Popiežius Jonas XIX (1024— 1032) už 
didelius pinigus pripažino Konstantinopolio patriarchui 
ekumenines teises ant visos rytų bažnyčios ir atsisakė 
visų teisių rytų bažnyčios atžvilgiu. 

Nors ikišiol buvo sviesta daug ekskomunikacijų iš 
Konstantinopolio į Romą ir atbulai, bet jos lietė dau- 
giausia asmenis, o kartais ir koncilius; ekskomunikaci- 
jos nelietė abiejų šalių bažnyčios. Pagaliau ir tai įvyko. 
Patriarchas Mykolas Cerularijus, susitaręs su Bulgari- 
jos metropolitu, nevien prašalino lotynininkų pamaldas 
iš kai kurių Bulgarijos bažnyčių, bet dar pasiuntė 1053 
metais Apulijos vyskupui (pietų Italijoje) raštą, kuria- 
me kaltino vakarų bažnyčią herezijomis ir siūlė atsisa- 
kyti nuo jų. Prie jau išvardytų herezijų dar primetė 
kraujo ir dvėslienos valgymą ir „aleliują“ negiedojimą 
gavėnios laiku. Kai tas raštas buvo patiektas popiežiui 
Leonui IX (1049— 1054), buvo pasikeista ginčo raštais. 
Ciesoriaus Konstantino Monomacho pastangos įgyven- 
dinti taiką niekais nuėjo. Pagaliau popiežius pasiuntė le- 
gatus į Konstantinopolį tartis. Bet patriarchas, palaiko- 
mas liaudies ir dvasininkijos, jokiu būdu nesutiko atsi- 
sakyti nuo savo reikalavimų. Tada popiežiaus legatai 
1054 m. liepos 16 dieną padėjo ant Sofijos bažnyčios al- 
toriaus formalinę rytų bažnyčios ekskomunikaciją, ku- 
rion Cerularijus atsakė taip pat iškilminga ekskomunika- 
cija. Dėl tokio popiežiaus legatų žygio Konstantinopolio 
gyventojai taip susierzino, kad legatai turėjo bėgti, 

Schisma tarp vakarų ir rytų bažnyčios buvo įvykęs 
faktas. 


$ 29. Bandymai sujungti rytų (graikų — katalikų ar- 
ba ortodoksų) su vakarų (Romos katalikų) bažnyčia. 


Nuo to laiko, kaip 1054 metais popiežiaus pasiuntiniai 
padėjo ant Sofijos bažnyčios altoriaus ekskomunikaci- 
jos raštą rytų bažnyčiai, santykiai tarp rytų ir vakarų 
bažnyčios nepagerėjo. Priešingai, kryžiaus karai dar 1a- 
biau sustiprino abipusį įtempimą ir todėl schisma (sky- 
limas). virto nuolatine. Nepasitenkinimas ir neapykanta 
iš graikų pusės pasiekė aukščiausio laipsnio, kai kryžei- 
viai, užkariavę Konstantinopolį, būvo įkūrę lotynų 
ciesorystę (1204-6). Tiesa, ir prieš kryžiaus ka- 
rams išsiveržiant, santykiai tarp abiejų bažnyčių nebu- 
vo taip jau visai nutraukti. Abiejų bažnyčių atstovai 
kartais susitikdavo pasiginčyti įvairiais klausimais. 


1. Ciesorius Mykolas Paleologas (1261-82), padaręs 
galą kryžeivių lotynų ciesorystei, politiniais sumetimais 
dėjo didžiausių pastangų prašalinti bažnytinei schizmai. 
Neatsižvelgdamas Konstantinopolio patriarcho Juoza- 
po ir jo mokslingojo bibliotekininko Jono Bekaus, cieso- 
rius pradėjo tartis su popiežium.Gregoru X (1271-76). 
Susijungimo sąlygoms aptarti buvo sušauktas vis.uo- 
tinis koncilis (pas lotynininkus 14) Lijone 1274. 
Ciesoriaus legatai pripažino popiežiaus primatą ir pasi- 
rašė po Romos tikėjimo išpažintimi, o graikams buvo 
leista vartoti išpažintį be „filiogue“ priedo ir likti prie 
savo bažnytinių papročių ypatumų. Bekus gynė uniją 
bent keliuose raštuose. Bet, pasikeitus sosto valdyto- 
jams, visa buvo atstatyta kaip buvo, o unija pranyko 
be pėdsakų. 

2. Turkų valdymo ribų plėtimas ir graikų gyventojų 
naikinimas verste vertė rytų ciesorystės valdovus taikin- 
tis su popiežium ir taip rasti sau vakaruose pagalbą ir 
paspirtį. Bet vienuolių galingoji partija, palaikoma mi- 
nios nepalankumo vakarams, visais galimais būdais prie- 
šinosi ciesorių sumanymams ir pageidavimams. Unijos 
priešų skaičių didino ir Aleksandrijos, Jeruzalės ir An- 
tijochijos patriarchai, kurie iš pavydo reiškė nepalan- 
kumą Petro sostui ir kuriuos saracenų politika vertė 
stoti skersai kelio Konstantinopolio ciesorių politiniams 
norams. Ciesoriui Andronikui III Paleologui (1328-41) 
pavyko patraukti savo pusėn Konstantinopolio vienuo- 
lyno abatą Barlaamą. Ciesoriaus pasiuntinybės 
priešakyje Barlaamas buvo nuvykęs į Avignoną pas po- 
piežių Benediktą XII (1334-42). Bet derybos niekais pa- 
sibaigė dėl užsispyrimo popiežiaus, kurs reikalavo, kad 
graikai būtinai pasiduotų Romai moksle ir sutvarkyme 
(1339). 

3. Ciesorių politiniai rūpesčiai nuolatai didėjo. Ciesorius 
Jonas V Paleologas (1341/55—1391) darė naujų žygių 
susiartinti su vakarais. Jis pats nuvyko į Romą ir 1369 
m. tapo lotynų bažnyčios nariu. Bet nei jam pavyko pa- 
skatinti savo valdinius sekti jo pėdomis, nei popiežiui 
Urbanui V (1362-70) prikalbėti Europos valdovus teikti 
pagalbą prieš besiveržiančius į Europą turkus. 

4. Nepaisant giliai įsišaknijusių graikų bažnyčioje an- 
tipatijų Romos bažnyčiai, ciesorius Jonas VII Paleologas 
(1425-48), būdamas nuolatai grūmojančio turkų pavo- 
jaus akivaizdoje, bandė rasti pagalbą unijoje su lotyni- 
ninkais, o popiežius Eugenijus IV (1431-47) labai pa- 
lankiai pritarė jo sumanymui, Iš 700 asmenų susidedan- 
čios palydovybės priešakyje, ciesorius 1438 m. pavasarį 
atplaukė į Veneciją, o iš ten atvyko į Ferarą; čia turėjo 

tęstis popiežystei nepalankaus Bazelio koncilio posėdžiai. 
Bet palydovybės tarpe mažai tebuvo graikų, pritarian- 
čių unijai. Unijos reikalais labiausiai buvo susirūpinę 
Besarjonas, mokslingasis Nikejos arkivyskupas ir 
Kijevo vyskupas Izidorius. Didelė graikų dauguma 
tik labai svyruojančia širdimi dalyvavo pasitarimuose. 
Tesalonikų arkivyskupas Morkus Eugenikas 
viešai reiškė savo priešingumą. Po Feraroje kilusio ma- 
ro priedanga, synodas buvo perkeltas į Florenciją, (1439 
m.), o ištikrųjų tai padaryti vertė popiežių baimė, kad 
graikai nepatektų likusiųjų Bazelyje popiežystei nepa- 
lankių synodo dalyvių įtakon. Visų pirma buvo aptarta 
daug nereikšmingų klausimų. Graikų apeigų savotišku- 
mas, raugintos duonos Vakarienėje vartojimas, dvasi- 
ninkų vedybos liko neliesta, dogmatiniai skirtumai iš- 
aiškinti kaip nesusipratimai, abiejų bažnyčių ortodoksi- 
ja (tikrai tikinčios) pripažinta, popiežiaus primatas pa- 
brėžtas. Atatinkamame dekrete popiežius apibūdinamas 
taip: „successor Petri principis apostolorum et verus 
Christi vicarius, totius ecclesiae caput et omnium 
christianorum pater et doctor, cui Petro pascendi re- 
gendi ac gubernandi universalem ecclesiam a Domino 
nostro J. Christo plena potestas tradita est“. (Petro 
apaštalų vado įpėdinis ir tikras Kristaus vietininkas, vi- 
sos bažnyčios galva ir visų krikščionių tėvas ir mokyto- 
jas, kuriam Petrui mūsų Viešpaties Jėzaus Kristaus per- 
duota galia ganyti, rėdyti ir valdyti visuotinę bažnyčią). 
Konstantinopolio patriarchui pripažįstama pirma po 
popiežiaus vieta. Begaliniai daug ginčų sukėlė ir aiški- 
nimų iššaukė mokslas apie Šv. Dvasios išėjimą — „fi- 
liogue“. Dėl pastarojo žodžio ne vieną kartą pasitarimai 
buvo arti nutrūkimo; pagaliau graikai sutiko pripažinti 
formulę „a patre et filio“ (iš tėvo ir sūnaus) ir pas 
graikų bažnyčios tėvus rastą išreišką: „a patre per fi- 

lium“, bet su aiškia sąlyga, kad jie nebūtų verčiami nė 
vienos dviejų išraiškų prijungti prie savo kredo (tikėji- 
mo išpažinties). Kai šitas klausimas buvo išrištas ir, kai 
ciesoriui buvo užtikrinta pagalba prieš turkus, buvo 
lengvai prieita ir prie kitų ginčytinų dalykų išaiškinimo. 
Nuomonių skirtumas buvo pasireiškęs ir skaistyk- 
los ugnies supratime. Graikai nenorėjo pripažinti, kad 
laikinu kentėjimu skaistykloje mirusieji galėtų įgyti 
nuodėmių atleidimą, bet pastarasis galimas tik gyvųjų 
malda ir mišios auka. Vakariečiai mokė, kad nekrikšty- 
ti ir mirties nuodėmėse mirusieji tuojau paskandinami, 
o maldingieji vyksta į Viešpaties Dievo prieglobstį, bet 
pagal graikų pažiūrą tai įvyksta paskučiausiame teisme. 
Tačiau šiais klausimais rasta bendra kalba, ciesoriui 
spaudžiant. 1439 m. liepos 6 d. iškilmingai buvo paskelb- 
ti unijos dekretai: Julius Cezarini perskaitė juos lotynų, 
o Besarjonas graikų kalba. Kijevo patriarchas Izidorius 
1440 metais išleido ganytojišką laišką visoms diacezi- 
joms Lietuvoje, Rusijoje ir Livonijoje. Kaip „iš Dievo 
malonės Kijevo ir visos Rusijos metropolitas“, jis skel- 
bė sudarytą su Roma uniją. Bet Maskvoje Vasilis 
Tamsusis (1425-62) įsakė suimti jį. Izidorius pabėgo 
1442 m. į Romą. Taip pasibaigė unija Rusijoje. Ir graikų 
bažnyčioje ciesoriaus politiniais sumetimais sudaryta 
unija sukėlė didelio nepasitenkinimo ir priešinimosi. Uni- 
jos šalininkas, patriarchas Gregoras III, įsitikinęs, kad 
jis neturi pritarimo Konstantinopolyje, perkėlė savo bu- 
veinę į Romą ir čia užbaigė savo gyvenimo dienas, Kons- 
tantinopolyje paskelbti uniją delsė; tik kardinolo skri- 
bele apdovanotas, popiežiaus Nikalojaus V pasiųstasis 
Kijevo vyskupas Izidorius, ciesoriui dalyvaujant, atšven- 
tė Sofijos bažnyčioje 1452 m. 12 gruodžio unijos paskel- 
bimo iškilmes. Bet ta iškilmė nepaprastai suerzino grai- 
kus - ortodoksus. 

5. 1453 m. gegužės 29 dieną Mohamedas II užkariavo 
Konstantinopolį. Naujas valdovas pripažino patriarchui 
Genadijui dvasiškąjį primatą; be to, dar užvėlė jam ir 
visos turkų valstybėje ortodoksų bažnyčios politinę prie- 
žiūrą ir jurisdikciją. Jeruzalės ir Antijochijos patriar- 
chatai religiniai - bažnytiniai buvo lygūs Konstantinopo- 
lio patriarchui, bet politiniai priklausė nuo pastarojo. 
Bažnyčią tvarkyti padėjo Konstantinopolio patriarchui 
synodas iš 12 arkivyskupų, kurių keturiems buveinė bu- 
vo paskirta Konstantinopolyje. Synodas renka, o sulto- 
nas tvirtina patriarchą. Apie uniją su Roma ir kalbos 
nebegalėjo būti, nes sultonui buvo labai pageidautinas 


sklaidė po įvairius kraštus: Italiją, Vengriją, Galiciją, 
Lietuvą, Lenkiją. Naujoje tėvynėje arba jie susiliejo su 
katalikų bažnyčia arba steigė atskirus unitų parapijas. 


Ne pirminiame tyrume vidurinių amžių tautos gavo 
krikščionybę, bet tokiame pavidale, kuriame dalinai til- 
po evangeliškosios tiesos iškraipymai, dalinai slėpėsi 
daug tokių iškraipymų diegų. Vidurinių amžių eigoje 
šitie diegai išsivystė į visas puses kaip bažnyčios iškrai: 
pymo vaisius. Bažnyčia buvo virtusi hierarchija; 
popiežius tapo bažnyčios ir valstybės viešpačiu; kunigai 
pasidarė tarpininkais tarp Dievo ir žmonių, krikščionių 
širdžių ir sąžinių viešpačiais; šitas valdymas buvo palai- 
komas pasauliškomis priemonėmis: laužais, kryžiaus 
karais, inkvizicija, išpažintimi prie ausies, atlaidais. 
Pamaldos susidėjo iš tuščių apeigų, krikščionys tu- 
rėjo tenkintis pagonišku žmonių dievinimu, šventųjų, 
relikvijų, paveikslų garbinimu, kelionėmis į šventas vie- 
tas, mišios auka; Dievo Žodžio skelbimas ir jaunimo mo- 

kymas buvo kaip ir pamiršti. Krikščioniškas 
gyvenimas vis labiau pasaulėjo; netikėjimas ir 
prietarai, papročių irimas ir veidmainystė plėtėsi; dar- 
bų šventumas, palaidumas, sulaukėjimas ir žiaurumas 
buvo įsišakniję tarp dvasininkų ir lajikų, Bažnyčios 
mokslas buvo persunktas žmonių išminties, kuri 
stengėsi pateisinti visus bažnyčios nutolimus nuo Evan- 
gelijos tiesos. Mitrieji scholastikai pasirūpino išaiškinti 
ir apginti atlaidus, transubstanciją, mišios auką, 
skaistyklą, mokslą apie kunigiją, taip vadinamų gerų 
darbų perteklių, kurį bažnyčia užveizdi, ir šventumą, iš 
gerų darbų. 

15 šimtmečio pabaigoje pasaulis visais atžvilgiais 
įžengė į naująjį perijodą; visur reiškėsi naujos jėgos; 
nepastebimai, bet nesulaikomai buvo viduriniai amžiai 
įžengę į naujus laikus. Ir bažnyčiai turėjo prašvisti nav- 
ji laikai. Išoriai didingai dar tebestovėjo bažnyčia, bet 
jos pastatas jau buvo plyšių išraižytas. Pašauktieji baž- 
nyčios vadai ir jos sergėtojai nenorėjo reformos; iš ju 
ir negalėjo išeiti bažnyčios atnaujinimas, jos atgimdy- 
mas. Bažnyčią atnaujinti galėjo tik tokie vyrai, kurie 
matė ir suprato plačius bažnyčios plyšius ir gilų pakri- 
kumą jos „viršūnėse ir nariuose“. Bažnyčios atnaujini- 
mas galėjo įvykti, tik atnaujinant pamaldumą. Maldin- 
gumo atnaujinimą priimti besibaigiantieji viduriniai am- 
žiai buvo taip palankūs, kaip gal nė joks kitas nusidavi- 
mų perijodas. Vidurinių amžių pabaigoje visur buvo gir- 
dimas šauksmas, išsiilgęs gyvo tikėjimo ir tikros reli- 
gijos. 

